
JURGIO MATULAIČIO 
KELIAS Į VILNIAUS 
VYSKUPO SOSTĄ 


Vilniaus vyskupų likimas XIX-XX amžiuje 


Nelaiminga Lietuvos sostinės vyskupija. Re- 
tas vyskupas galėjo ją ramiai valdyti iki savo 
mirties. XVIII a. gale vyskupas Ignotas Jokūbas 
Masalskis (1729-1794), pasipriešinęs 1791 gegužės 
3 konstitucijai ir prisidėjęs prie Targovicos kon- 
federacijos, apkaltintas bendravimu su rusais, kaip 
tėvynės išdavikas, 1794.VI.28 buvo lenkų patriotų 
Varšuvoje pakartas. 

Jeronimas Strojnovskis (1752-1815), 1814 pa- 
skirtas Vilniaus vyskupu, besirengdamas iškilmin- 
gam sosto užėmimui, mirė 1815.VIII.5, nepradė- 
jęs vyskupauti. 

Stanislovas Bohusz-Siestrzencewiczius (1731- 
1826), pirmasis Mogiliavo arkivyskupas, gyvenda- 
mas Petrapilyje 1816-1826 valdė vyskupiją per. 
kapitulos narius. Faktiškai vyskupija ganytojo ne- 
turėjo. 

Andriejus Benediktas Klągiewiczius (1767- 
1841), paskirtas Vilniaus vyskupu 1840 ir 1841. 
VI.29 užėmęs sostą, po pusės metų mirė. 

Adomas Pranciškus Krasinskis (1810-1891), nuo 
1858 Vilniaus vyskupas, 1863 rusų valdžios buvo 
ištremtas į Viatką, 1883 persikėlė į Austrijos 
valdomą Krokuvą ir ten 1891 mirė. 

Karolis Hryniewieckis (1741-1829), nuo 1883 
Vilniaus vyskupas, vyskupiją valdė tik porą metų; 
1885 rusų valdžios ištremtas į Jaroslavlį, nuo 
1890 gyveno Lvove ir ten 1929.IV.14 mirė. 


Steponas Aleksandras Zwierowiczius (1842- 
1907), 1897 paskirtas Vilniaus vyskupu, dėl ga- 
nytojiško laiško, draudžiančio tėvus leisti savo 
vaikus į cerkvines mokyklas, rusų valdžios 1902 
buvo ištremtas į Tverę ir tais pat metais per- 
keltas į Sandomirą. 


Edvardas von Roppas (1851-1939), nuo 1902 
Tiraspolio vyskupas, 1903 perkeltas į Vilnių, 1907 
ištremtas į Petrapilį; 1917 paskirtas Mogiliavo 
arkivyskupu, 1919 komunistų areštuotas ir pa- 
smerktas mirti. Tik Lenkijos nuncijaus Achille 
Ratti intervencija jis buvo išgelbėtas nuo mir- 
ties, ilgai kalintas, pagaliau išsiųstas į Gruziją, 
1919 jam pavyko išvažiuoti į Lenkiją. Iki mir- 
ties (1939.VII.25) gyveno Varšuvoje kaip Mogi- 
liavo arkivyskupas metropolitas. 


Jurgis Matulaitis (1873-1927), valdęs vyskupi- 
ją septynerius metus, Lenkijai sudarius su Šv. 
Sostu konkordatą ir pakėlus Vilniaus vyskupiją 
į arkivyskupijos rangą, turėjo atsisakyti iš Vilniaus. 


Jonas Cieplakas (1857-1926), pirmasis Vilniaus 
arkivyskupas, 1925.XII.14 tom pareigom paskir- 
tas tuo metu, kai JAV lankė lenkų kolonijas, 
ten ir mirė, Vilniaus net nematęs. Palaidotas 
Vilniaus katedroje. 


Romualdas Jalbrzykowskis (1876-1955), 1926 
perkeltas iš Lomžos į Vilnių, 1942 kovo mėn. 
vokiečių karinės valdžios ištremtas į Marijampo- 
lę; rusams 1944 antru kartu okupavus Lietuvą, 
grįžo į Vilnių, bet netrukus repatriavo į Lenki- 
ją, apsigyveno Baltstogėje ir ten valdė Vilniaus 
vyskupijos dalį, esančią Lenkijos ribose iki savo 
mirties (1955.VI.19). 


Mečislovas Reinys (1884-1953), nuo 1926 Vil- 
kaviškio vyskupas koadjutorius, 1940 pakeltas ar- 
kivyskupu ir paskirtas Vilniaus arkiv. Jalbrzy- 
kowskio pagalbininku, nuo 1945 Vilniaus vysku- 
pijos apaštališkasis administratorius, 1947 komu- 
nistų buvo suimtas, nuteistas 8 metų kalėjimo, 
mirė 1953.XI.8 Vladimiro kalėjime. 

Julijonas Steponavičius (g. 1911), 1955 pa- 


skirtas vyskupu ir Panevėžio vysk. Paltaroko pa- 
galbininku, nuo 1957 Panevėžio ir Vilniaus vys- 
kupijų apaštališkasis administratorius, 1961.1.24 
komunistinės valdžios be teismo nušalintas nuo 
vyskupijų valdymo, yra ištremtas neribotam lai- 
kui į Žagarę, kur gyvena iki šiolei. 


Vilniaus vykupija 1908-1917 m. laikotarpyje 


Betsikuriant Lietuvos nepriklausomai valsty- 
bei, Vilniaus vyskupiją valdė — po vysk. Roppo 
ištrėmimo — apaštališkasis administratorius Kazi- 
mieras Michalkevičius (1865-1940). 

Jis buvo gimęs Opaniškio k., Žemaitkiemio 
vals., Ukmergės aps. Save kildino iš senos Lie- 
tuvos bajorų giminės. Mokėsi Vilniuje, teologi- 
ją studijavo Petrapilyje, kunigu įšventintas 1883. 
Pradžioje paskirtas vikaru į Vitebską, po to per- 
keltas į latvišką Varkavos parapiją. Ten išmoko 
latviškai, vėliau buvo Biržagalos mišrios latvių- 
lenkų parapijos klebonas. Rusų valdžiai reikalau- 
jant, buvo iškeltas į Kronštadtą, kur 7 metus 
ėjo klebono ir jūrininkų kapeliono pareigas. Nuo 
1902 Minsko klebonas ir dekanas. Pop. Pijus X 
jį 1908 paskyrė Vilniaus vyskupijos apaštališkuo- 
ju administratorium ir pakėlė į prelatus. 

Gimęs ir augęs Lietuvoje, jaunystėje jautėsi 
esąs lietuvis (tėvas kalbėjo lietuviškai). Parva- 
žiuodamas iš Petrapilio atostogų į tėviškę, išmo- 
ko gerai lietuviškai. Jis 1901 drauge su Jau- 
nium, Maironiu, Prapuoleniu ir kitais pasirašė 
ir pasiuntė Vilniaus vyskupui Zwierowicziui 
raštą, kuriame prašoma įvesti Vilniaus vyskupi- 
jos bažnyčiose lietuviškas pamaldas su lietuviš- 
kais pamokslais, giesmėmis ir teikti lietuviams 
dvasinius patarnavimus gimtąja kalba. Po to raš- 
to 1901 gruodžio 18 Vilniaus lietuviams buvo 
pavesta šv. Mikalojaus bažnyčia. 

Tapęs Vilniaus vyskupijos valdytoju, Michal- 
kevičius persiorientavo į lenkų pusę. Betgi jis 
norėjo kaip nors sutvarkyti lietuvių kalbos var- 
tojimą vyskupijos bažnyčiose. Tuo reikalu 1908. 
X.12 įsakė Vilniaus miesto bažnyčiose per tris 
sekmadienius (spalio 19, 26 ir lapkričio 2) 9 val. 

ryto mišių metu sakyti lietuviškus pamokslus 
ir suskaityti juos klausančius. Nors skirtoji va- 
landa buvo labai nepatogi tarnams, tarnaitėms, 
darbininkams, nors buvo žinoma, kad tarnaujan- 
tieji pas lenkus susilauks nemalonumų užsirašy- 
dami ir pasisakydami esą lietuviais, vis tik spa- 
lio 19 suskaityta apie 2600 lietuvių!. Spalio 26 
lietuvių suskaityta apie 3600, o lapkričio 2 lie- 
tuvių susirinko apie 2250 asmenų?. Pagal tai 
Michalkevičius, pasitaręs su kun. J. Tumu ir 
kitais lietuviais kunigais, pažadėjo keliose Vil- 
niaus bažnyčiose įvesti lietuviškas pamaldas. Sa- 
vo pažadą iš dalies įvykdė, nes 1909.IV.24 įsakė 
Vilniaus katedros, Aušros Vartų ir Verkių baž- 
nyčių klebonams maldininkų kelionių metu (nuo 
V.3 iki IX.14) tose bažnyčiose sekmadieniais ir 
šventadieniais sakyti lietuviškus pamokslus ir pra- 
kalbas, sutinkant ir išleidžiant maldininkus. 
Norėdamas sutvarkyti kalbų klausimą ir ki- 
tose bažnyčiose, Michalkevičius 1908.XI.29 su- 
kvietė Trakų apskrities klebonus ir bajorus ap- 
svarstyti, kaip būtų geriau sudaryti lietuvių ir 
lenkų sąrašus parapijose. Tam reikalui buvo su- 
daryta mišri komisija iš kunigų Petrulio ir Ra- 
cevičiaus bei bajorų Sobolewskio ir Malewskio. 
Patirti kunigų nuomonę Michalkevičius 1909.11.18 
sukvietė lietuvių ir lenkų kunigų pasitarimą, ku- 
riame principiškai nustatyta, jog mišriose para- 
pijose kunigai privalo mokėti abi kalbas, Dievo 
. žodį ir katekizmą aiškinti, pamokslus sakyti lie- 
tuviškai ir lenkiškai. Buvo išrinkta mišri komi- 
sija iš lietuvių (kun. J. Kukta, kun. J. Petru- 
lis) ir lenkų (kun. Jasienskis ir kun. Songinas). 
Jos pirmininku buvo paskirtas prel. J. Kurczewskis. 
Surinkus duomenis iš mišrių parapijų, Mi- 
chalkevičius įsakė daugelyje vietų šalia lenkų 
įvesti ir lietuvių kalba pamaldas. Tačiau, kai 
praktikoje tas įsakymas bandyta vykdyti, lenkai 
lietuviško pamokslo ar pamaldų metu keldavo 
triukšmą, visaip trukdydavo lietuviams melstis. 
Taip buvo Eišiškėse, Kernavėje, Rodūnioje, Vi- 
leikoje, Nočioje. Joniškio parapijoje, kur iš 4506 
tikinčiųjų lietuvių buvo 2500, vietos dvarininkas 
Zajączkowskis suagitavo lenkus ir 1910.11.14 baž- 

Kazimieras Michalkevičius, 
Vilniaus vyskupas — augziliaras ir kurį laiką 
Vyskupijos valdytojas 


nyčioje įvyko muštynės. Įsikišo rusų valdžia. Za- 
jączkowskis ir jo tarnai buvo nubausti nuo 6 
mėn. iki 1 metų kalėjimo bausmc. Kai Rodū- 
nios ir Nočios parapijose lenkai neleido lietu- 
viams kunigams sakyti lietuviškų pamokslų, tų 
parapijų tikintieji pasiuntė popiežiui prašymą, kad 
v. Tėvas įsakytų ištirti padėtį ir būtų apsau- 
gotos lietuvių teisės bažnyčioje. 

Valdytojas Michalkevičius patyręs, kad kai 
kuriose vietose jo įsakymai nevykdomi ir miš- 


riose parapijose pažeidžiamos lietuvių teisės, 

1911.IV.25 aplinkraščiu priminė Vilniaus vysku- 
pijos kunigams pareigą respektuoti tikinčiųjų kal- 
bines teises bažnyčioje, o nevykdančius minė- 
to įsakymo ketino bausti. Tačiau padėtis nepa- 
gerėjo. Dėl to 1912 m. 70 lietuvių kunigų įtei- 
kė pop. Pijui X raštą, kuriame išdėstė lietu- 
viams daromas skriaudas Vilniaus vyskupijoje. 
Michalkevičius bandė rodvti lietuviams pa- 
lankumo: jis 1909.IV.28 įsakė, kad Vilnius ku- 
nigų seminarijoje visiems klierikams būtų dėsto- 
ma lietuvių kalba, jis leido lietuviams kunigams 
steigti katalikišką laikraštį "Aušrą" ir tam tikslui 
paaukojo 1000 rb., jis kai kuriuos lietuvius ku- 
nigus, vysk. E. Roppo iškeltus į gudų parapi- 
jas, grąžino atgal į lietuviškas. Tačiau jis ne- 
pajėgė atsispirti pastangoms lenkų kunigų šovi- 
nistų, kovojančių prieš lietuvius ir varančius len- 
kinimo politiką per bažnyčias. Michalkevičiui val- 
dant, buvo iškelti lietuviai kunigai iš Švenčio- 
nių, Eišiškių, Rodūnios, Asavos parapijų, panai- 
kintos paties įvestos ir įsakytos lietuviškos pa- 
maldos Butrimonių, Žirmūnų, Varanavo, Lentupio, 
Paberžės, Kazokiškės, Siužionių ir kitose parapi- 
jose. Lietuviai kunigai be pagrindo buvo mė- 
tomi iš vienos parapijos į kitą. O lenkams Mi- 
chalkevičius pataikavo, juos protegavo. Tai vyko 
tada, kai Vilniuje ir krašte budo lietuviška są- 
monė, kai lietuviai ėmė ieškoti savo teisių. 
Beatsikuriančios Lietuvos atžvilgiu Michal- 
kevičius laikėsi nedraugiškai. Tuo metu jis save 
laikė lenku. I pas. karo metu, vokiečiams oku- 
pavus Lietuvą, Michalkevičius daugiau rūpinosi 
politika, rašė memorialus, įrodinėjo vokiečių oku- 
pacinei valdžiai Vilniaus lenkiškumą, remdama- 
sis jo paties pravesta per bažnyčias tautybių 
statistika. Ryškiausiai iškilo jo vaidmuo politi- 
nėje plotmėje, kai jis drauge su grupe Vilniaus 
inteligentų ir kunigų 1917.V.24 pasiuntė Vokie- 
tijos kancleriui Bethmann-Hollwegui memorandu- 
mą, kuriame pasirašiusieji, “atstovaudami visoms 
politinėms lenkų srovėms Lietuvoje“, pasisako 
dėl būsimos politinės santvarkos Lietuvoje. O 
toji santvarka — prijungimas Lietuvos prie Len- 
kijos. Tam pateikiami istoriniai duomenys, esa- 

moji padėtis ir pareiškiama, kad lietuviai sudaro 
integralinę Lenkijos dalį, kad gyventojai nori 
unijos su Lenkija. Memorandumą pasirašė: M. 
Wenslawski, V. Zawadski, Konrad Niedzialkowski, 
Vitold Abramowicz. mgr. Kazimierz Michalkie- 
wicz, Graf Marjan Broel-Plater, dr. T. Dembovski, 
Bronislaw Umiastowski, Ludwik Chominski, Ka- 
zimierz Swiątecki, Aleksander Zwierzinski, ks. 
J. Songin, dr. Adam Rymsza, Ks. Olszanski, Cyp- 
rijan Osinski, dr. Wladyslaw Zahorski, dr. Witold 
Węslawski, Zigmunt Jundzill, Teofil Szopa, Jan 
Kalankiewicz, dr. Konstanty Kurnatowski, Kazi- 
mierz Stefanowski, dr. Kazimierz Dmochowski, 
ks. Adam Kulesza, Apolinar Slusarz, Vitalis Us- 
cinowicz, Feliks Polawski, ks. Jasienski, Wladis- 
law Dmochowski, Zigmunt Nagrodzki, Antoni 
Mlodzianowski, Jean Pilsudski, Edward Jasinski, 
Bronislaw Krzyžanowski, Graf Vincenty Lubienski, 
Boleslaw Skirmunt, Michal Ladowski, Waclaw 
Makowski, Josef Mineyko, Fr. Kuncza, Stanis- 
law Kognowicki, Antoni Jankowski, Ks. Jerzy Sien- 
kiewic2?. 

Lietuviai, sužinoję apie tą Vilniaus lenkų 
memorandumą (jis buvo atspausdintas “Biuletyn 
Wilenski" 1917 Nr. 5), 1917.VII.10 pasiuntė tam 
pačiam Vokietojos kancleriui Bethmann-Hollwegui 
ilgą kontrmemorandumą, kuriame lenkų raštą pa- 
vadino lenkiško imperializmo siekimu, kadangi 
faktinė padėtis yra iškreipta ir neteisingai pa- 
vaizduota. Papunkčiui išdėstė nepagrįstas lenkų 
pretenzijas ir pareiškė, kad lietuvių atstovai trokš- 
ta ir tikisi, jog Lietuvos ateitis bus sukurta tei- 
-singais pagrindais — atgaunant tautinę nepriklau- 
somybę — ir jog išorinė Lietuvos forma bus 
nuspręsta būsimos taikos konferencijos. Šį kontr- 
memorandumą pasirašė: dr. J. Basanavičius, A. 
Smetona, A. Žmuidzinavičius, dr. J. Šaulys, kun. 
J. Bakšys, kun. J. Stankevičius, P. Klimas, dr. 
A. Vileišis, A. Gylys, agr. A. Stulginskis, Č. 
Landsbergis, kun. J. Kukta, kun. prof. T. Bra- 
zys, kun. A. Varnas, J. Malinauskas, kun. J. 
Petrulis, kun. V. Mironas, kun. J. Stašys, kun. 
K. Ribikauskas*. 

Vilniaus vyskupijos valdytojas K. Michalkevi- 

čius, pats su keliais kunigais pasirašęs lenkų 
memorandumą, dabar kunigus, priklausiusius Vil- 
niaus vyskupijai ir pasirašiusius lietuvių kontr- 
memorandumą, būtent Bakšį, Kuktą, 

Brazį ir Varną mėnesiui suspendavo ir atleido 
iš einamų pareigų. O kas neturėjo iš ko pra- 
gyventi, tiems pasiūlė prieglaudą Gardino pran- 
ciškonų vienuolyne ... 


Kadangi tarp kontramemorandumą pasirašiusių kunigų buvo 
ir Seinų vyskupijos kun. J. Stankevičius (tuo metu gyvenęs 
Vilniuje), tai Vilniaus vyskupijos valdytojas K. Michalkevičius 
parašė Seinų vyskupijos valdytojui M. Dabrilai (1846-1935) 
raštą, kad tas nubaustų kun. J. Stankevičių. M. Dabrila 
kun. J. Stankevičiaus ne tik nenubaudė, bet ilgu laišku at- 
sakė K. Michalkevičiui, išdėstydamas ir Seinų vyskupijos ku- 
nigų nusistatymą Vilniaus klausimu. Tame laiške kun. M. 
Dabrila tarp kita rašo: 

Kad lenkai geidžia laisvės ir eina prie jos, niekas lietuvių 
jiems to nepeikia, juo labiau, kad toks geidimas yra vertas 
pagirti; bet lenkai, taip geisdami sau laisvės, kurią iki šiol 
dar nėra pilnai įsigiję, jau geidžia atimti iš lietuvių laisvę 
ir pagrobti į savo neprašytą globą. 

Lenkų memorandumą, paremtą klaidingais faktais, pasirašė 
lenkai dvarininkai. Dvarininkai kurstytojai galėjo tai padaryti. 
Bet šviesiausias Tėvas, Vyskupijos Valdytojas, dvasiškas Ga- 
nytojas, lietuvių ir lenkų Tėvas kaip galėjo nedrebančia ranka 
dėti savo parašą reikalaudamas Lietuvą priskirti prie Lenkų 
karalystės! Kas šviesiai Galingą Prelatą tam įgaliojo? Ar lie- 
tuviai to prašė? Juk kaip kiekvienas paukštelis taip ir lietuviai 
geidžia laisvės ir trokšta liuosybės". 4a, 


Dėl tokio Michalkevičiaus pasielgimo, iš ku- 
rio buvo matyti jo užimtoji linija prieš lietuvius 
ir lietuvių tautos interesus, kai lietuviai kunigai 
buvo apkaltinti “įžeidę ir papiktinę maldingo 
kataliko jausmus“, Vilniaus lietuvių atstovai 1917. 
VIII.10 pasiuntė per Šv. Sosto muncijų Bavari- 
joje arkiv. E. Pacelli raštą popiežiui Benediktui 
XV tokio turinio: 


Šventasis Tėve. Rusų vyriausybei Vilniaus vyskupą ba- 
roną Roppą ištrėmus į Rusijos gilumą, Vilniaus vyskupija 
liko be ganytojo. Bet ir anksčiau, ir vėliau lietuviai nega- 
lėjo gauti Vilniaus vyskupijoje jiems prideramų teisių, ka- 
dangi aukštosios bažnytinės hierarchijos vietos, pradedant 
nuo vyskupo ir jo kapitulos, buvo išimtinai griežtų lenki- 
ninkų rankose, kurie stengėsi išlaikyti, išplatinti bažnyčiose 
lenkų kalbą ir lenkų idėjas, o lietuvių kalbą, kur tik ga- 
lima, pašalinti ir užslopinti. Kai atgimę lietuviai mėgino 
apsiginti nuo gimtosios jų kalbos slopinimo ir pasiprieši- 

no savo tėvynėje jų teisių siaurinimui, bažnyčios pavirto 
ginčų ir nesutikimų vieta, o Bažnyčios vyresnybė rėmė sa- 
vo globiama ranka lenkų pretenzijas. 

Tačiau didysis pasaulio karas, kurs atnešė katalikiškai 
Lietuvai tiek nelaimių, sužadino taip pat lietuvių tautoj 
vilties pasiekti jų trokštamos tautinės valstybės atgavimo. 
Tam tikslui pasiekti svarbiausia yra sąlyga, kad Bažnyčios 
vyresnybė, ypač lietuvių Vilniaus sostinės vyskupas, ne tik 
nedarytų kliūčių lietuvių tautos siekimams, bet kad, atsto- 
vaudama Bažnyčios interesus, iš vieno eitų su kitais Baž- 
nyčios viršininkais ir įmanytų susitaikinti su bendra lietu- 
vių politika. 

Kiek yra žinoma, ištremtasis Vilniaus vyskupas baronas 
Roppas. yra gavęs Rusijoje naują vietą (1917.VII.25 paskir- 
tas Mogiliavo arkivyskupu metropolitu. Aut.). 

Atsižvelgdami į tuos vaisingus uždavinius, kurių Vilniaus 
vyskupas turės Bažnyčios reikalui būsimoje Lietuvoje, mes 
lietuvių vardu, nuolankiausiai prašome Jūsų Šventenybę pa- 
skirti Vilniuje naują vyskupą lietuvį, kuris tvirta ir teisin- 
ga ranka galėtų padaryti tvarką ir išlyginti bei pašalinti 
tuos ginčus, kurie sukūrė tiek nelaimių mūsų vyskupijos 
gyvenime. 

Kelias, kuriuo eina „vyresnieji lenkininkų sluogsniai, 
kovodami su lietuviškai nusistačiusiomis masėmis, yra skau- 
džiai lietuvių atjaučiamas, kaip bažnytinės valdžios netei- 
sėtas panaudojimas. Jei nebus tas kelias pakeistas, reikia 
bijotis, kad giliai tikinčios lietuvių tautos religiniam gyveni- 
mui bus padaryta žala; nuo jos reikia apsaugoti mūsų žmo- 
nes, ypač jų atgimimo ir valstybinio atstatymo metu, ku- 
ris reikalauja visų moralinių pajėgų įtempimo. 

Puldami ant kelių prieš Jūsų Šventenybę ir maldauda- 
mi apaštališkojo palaiminimo, pilni pagarbos ir paklusnumo 
pasiliekame Jūsų sūnūs. Pasirašė: A. Smetona — Lietuvių 
Komiteto pirmininkas; Dr. A. Vileišis — Lietuvių savitar- 
pio pašalpos Draugijos pirmininkas; A. Gylys — Katalikų 
švietimo draugijos “Ryto"" atstovas, gimnazijos mokytojas; K. 
Kriščiukaitis — Lietuvių katalikų darbininkų šv. Mikalojaus 
Draugijos pirmininkas“. 

Tokio pat turinio raštą tie patys asmenys 
pasiuntė vokiečių okupacinei valdžiai, prašydami 
paremti jų prašymą. Prie to rašto buvo pridė- 
tas 70 Vilniaus kunigų memorialas apie katali- 
kų padėtį Vilniaus vyskupijoje. 

Baigiant šį skyrių, dar keletas žodžių apie 
Vilniaus vyskupijos valdytoją prel. K. Michalke- 
vičių. 

Jo užimtoji antilietuviška politika, jo žygiai, 
kad atgimstanti Lietuva būtų prijungta prie Len- 
kijos, kadangi tai priešinosi Vokietijos planui pri- 
jungti Lietuvą prie Vokietijos, nepatiko ir vokie- 

čių okupacinei valdžiai. Vokietijos vyriausybei 
spaudžiant Vatikaną, kad Vilniaus vyskupu būtų 
paskirtas jos siūlomas kandidatas (prel. K. Ol- 
šauskis), spėjant, kad tam gali būti kliūtis patsai 
Michalkevičius, kai jis nepaklausė Miuncheno 
nuncijaus Pacelli patarimo atsisakyti iš Vilniaus 
valdytojo pareigų, vokiečiai 1918 birželio mėn. 
jį ištrėmė į Vokietiją, iš kur jis, karui jau bai- 
giantis, grįžo į Vilnių. Bet tada vyskupiją valdė 
kapitulos išrinktas vikaras prel. J. Hanusowiczius. 
Kai 1920 bolševikai artėjo prie Vilniaus, Michal- 
kevičius pasitraukė į Lenkiją, bet prie Varšuvos 
beartėjančių bolševikų buvo suimtas, nugaben- 
tas į Maskvos kalėjimą. Lietuvos valdžios dele- 
gacija Maskvoje rūpinosi jį išlaisvinti. Grįžo į 
Vilnių 1921.III.29 labai suvargęs, pergyvenęs bol- 
ševikų žiaurumus, bet pasidaręs lietuviams daug 
lojalesnis. Vysk. J. Matulaitis pasirinko jį sau 
padėjėju: 1923.I.12 paskirtas Vilniaus vyskupu 
pagalbininku, konsekruotas tų pačių metų birže- 
lio 10 d. Visą laiką vysk. Michalkevičius nuo- 
širdžiai talkino vysk. Matulaičiui, su juo bend- 
radarbiavo, gynė jį nuo lenkų tautininkų puolimų. 
Tose pareigose liko ir prie arkiv. R. Jalbrzy- 
kowskio. Mirė Vilniuje 1940 vasario 16 d. 


Kandidato į Vilniaus vyskupus beieškant 


Lietuvių katalikų rūpesčiai ir siekimai, ypač 
Vilniaus vyskupijoje, Šv. Sostui buvo žinomi iš 
seniau. Dar 1906 m. dr. J. Basanavičiaus ini- 
ciatyva buvo pasiųstas pop. Pijui X raštas — De 
lingua polonica in ecclesiis Lituaniae. Supplex 
libellus Suae Sanctitiati Pio X et omnibus Catho- 
licae Ecclesiae Cardinalibus a Lituanis oblatus 
(atsp. Kaune 1906 lietuvių ir lotynų kalbomis). 
Jame išdėstyta nenormali katalikų Bažnyčios pa- 
dėtis Lietuvoje. Tame rašte popiežius yra pra- 
šomas: 

1. Pripažinti Lietuvos katalikų Bažnyčią nepriklausoma 
nuo Lenkijos Bažnyčios, atskiriant šias dvi Bažnyčias, nes 
lietuviai ir lenkai sudaro dvi skirtingas tautas. 

2. Sudaryti Lietuvos arkivyskupiją iš Vilniaus, Žemai- 

čių ir Seinų vyskupijų su senosios Lietuvos sostinės Vil- 
niaus arkivyskupu. 

3. Parinkti Lietuvos arkivyskupu ir vyskupais lietuvius, 
pažįstančius ir mylinčius lietuvių tautą ir jos kalbą. 

4. Visus Šv. Sosto apaštališkuosius laiškus, bulas, en- 
ciklikas ir pan. siųsti, be Lenkijos vyskupų tarpininkavimo, 
tiesiog Lietuvos vyskupams, o išskaičiuojant katalikiškus kraš- 
tus, Lietuvą minėti atskirai nuo Lenkijos. 

Be to, prašoma atsiųsti į Lietuvą bešališkų dvasiškių 
komisiją, kuri vietoje ištirtų Bažnyčios padėtį Lietuvoje. 

Kaip matome, šiame rašte pirmą kartą vie- 
šai iškeltas atskiros Lietuvos bažnytinės provin- 
cijos klausimas. 

Šešeriems metams praslinkus (1912 m.), Vil- 
niaus vyskupijos lietuvių katalikų reikalu 70 lie- 
tuvių kunigų vėl išsiuntė raštą Šv. Sostui — Le 
condizioni dei Lituani Cattolici nella diocesi 
di Vilna e gli eccessi del panpolonismo. Me- 
morandum del Clero Cattolico Lituano (Roma, 
1912). Jame protestuojama prieš lietuvių lenki- 
nimą per bažnyčias, išdėstomi nusikaltimai ir fak- 
tai, rodantieji, kaip Lietuvos bažnyčiose nesiliau- 
ja kunigų lenkininkų veikla. 

Kadangi Vatikane — pagal senas bandros 
Lenkijos-Lietuvos valstybės sąvokas — lietuviai 
nebuvo skiriami nuo lenkų, tai XX a. pradžio- 
je kiekviena proga lietuvių buvo stengiamasi ta- 
sai skirtumas pabrėžti. Vaitkaną lenkai buvo įti- 
kinę, kad nesą jokios skirtingos lietuvių kalbos, 
o tik skirtinga lenkiška tarmė, todėl Vatikanui 
buvo pateikti poteriai lietuvių ir lenkų kalbo- 
mis, kad būtų akivaizdžiai parodyta, koks yra 
tų kalbų skirtumas. 1908 pas popiežių lankėsi 
šv. Kazimiero draugijos atstovas kun. P. Janu- 
ševičius ir 170 lietuvių maldininkų, kurie pri- 
sistatė kaip aiškūs lietuviai. Nuo 1912 Romoje 
gyveno kun. K. Prapuolenis. Jis irgi iki 1919 
budėjo lietuvių reikalų sargyboje, kur kiek galė- 
damas kėlė lietuvių vardą. 

Pirmasis Šv. Sosto, kad ir netiesioginis, at- 
skiros lietuvių nuo lenkų tautos pripažinimas 
buvo pop. Benedikto XV 1917.V.20 visam pasau- 
liui paskelbtoji Lietuvių diena (lenkai anksčiau 
buvo gavę tokią dieną Lenkijos naudai); viso pa- 

saulio katalikai buvo raginami maldomis ir pini- 
ginėmis rinkliavomis padėti lietuvių tautai, labai 
nuo karo nukentėjusiai. Piniginis vajus iki 1921 
m. davė apie 3 milijonus frankų. Ir čia lenkai 
bandė kišti koją, tvirtindami, kad iš Lenkijai 
surinktų pinigų dalis bus skirta ir lietuviams, 
tad jiems atskiros dienos nereikia. 

Besibaigiant I pas. karui, Apaštalų Sostas 
susirūpino atgaivinti arba įsteigti naujas vysku- 
pijas tuose kraštuose, kurie nusimetė Rusijos ca- 
ro jungą. Ir taip 1917 buvo atgaivinta Minsko 
vyskupija (1917.XI.2 paskirtas vyskupas Zigman- 
tas Lozinskis). 1918 įkurta Rygos vyskupija; jai 
vyskupu 1918.IX.29 paskirtas Edvardas O'Rourke 
(jį konsekravo Vilniuje vysk. J. Matulaitis XII.15, 
bet dėl karo vyskupiją galėjo apimti tik 1919 
rugpiūčio mėn.). Buvęs Vilniaus vyskupas Edvar- 
das Roppas 1917.VII.25 paskirtas Mogiliavo ar- 
kivyskupu Metropolitu. Šiame laikotarpyje iškilo 
ir Vilniaus vyskupo klausimas. Surasti Vilniui 
tinkamą kandidatą, kur ėjo politinės ir tautinės 
kovos, ypač buvo sunku. Tačiau Šv. Sostui bu- 
vo aišku, kad atgimstančios Lietuvos sostinės 
vyskupu turi būti ne lenkas, o lietuvis. Reika- 
las Romoje buvo svarstomas beveik ištisus dve- 
jus metus. Apaštalų Sostui pavedus, iš karto 
tuo reikalu rūpinosi Bavarijoje esantis nuncijus 
E. Pacelli, o nuo 1918 gegužės mėn. apašta- 
liškasis vizitatorius Lenkijai ir gretimiems kraš- 
tams Achille Ratti. 

Kandidato į Vilniaus vyskupo vietą parinki- 
mu rūpinosi Šv. Sostas, vokiečių vyriausybė (Lietu- 
voje dar buvo vokiečių okupacinė kariška valdžia) 
ir Lietuvos Taryba, išrinkta 1917 rugsėjo mėn. Vil- 
niaus konferencijoje. Vienas iš svarbesniųjų tary- 
bos rūpesčių buvo Vilniaus vyskupo klausimas, 
ypač tada, kai buvęs Vilniaus vyskupas E. Rop- 
pas buvo paskirtas Mogiliavo arkivyskupu. Taip 
Vilniaus vyskupo katedra liko vakuojanti. 

Kai 1917.IX.2-10 Berne Šveicarijoje susirinko 
lietuvių konferencija, joje dalyvavo iš Vilniaus 
atvykusieji atstovai A. Smetona, S. Kairys ir J. 
Šaulys. Ta proga jie aplankė Berne apaštališ- 
kąjį nuncijų Marchetti ir prašė perduoti pop. 

Benediktui XV lietuvių prašymą, kad Vilniaus 
vyskupu būtų paskirtas lietuvis. Marchetti tary- 
bos atstovams nieko konkretaus pažadėti negalė- 
jo, jis tik pažadėjo jų prašymą perduoti popie- 
žiui. 

Lietuvos Taryba 1917.XII.30 pasiuntė Bavari- 
jos nuncijui E. Pacelli ilgą raštą, prašydama jį 
įteikti pop. Benediktui XV. Tame rašte buvo pa- 
aiškinta, kaip atsirado Lietuvos Taryba (išrinkta 
Vilniaus konferencijos, kuriai pop. Benediktas 
XV atsiuntė savo palaiminimą), kaip lietuviai 
siekia pilnos savo krašto nepriklausomybės ir ti- 
kisi, kad laisvoje Lietuvoje katalikų Bažnyčia 
galės laisvai darbuotis. Deja, Vilniaus vyskupi- 
joje yra griežta opozicija lietuvių siekimams iš 
bažnytinės vyresnybės — vyskupijos valdytojo 
prel. K. Michalkevičiaus. Jis kišasi į politinius 
klausimus, sukeldamas lietuvių tarpe nepasiten- 
kinimą tiek juo pačiu, tiek ir Bažnyčia, nes 
jis palaiko agitaciją prieš lietuvius ir jų sieki- 
mus. Vilniaus seminarijoje varomas lenkinimo dar- 
bas, ir jauni kandidatai lietuviai ten negali iš- 
tverti. ' 

Toliau atpasakojamas Vilniaus dvasininkų ir 
drauge prel. K. Michalkevičiaus memorandumas 
Vokietijos vyriausybei — prašymas prijungti Vil- 
nių prie Lenkijos, nubaudimas lietuvių kunigų, 
kurie išdrįso pasirašyti kontrmemorandumą ir kt. 

Raštas baigiamas tokiais žodžiais: 

Sureguliuoti  nenormalią padėtį Vilniaus vyskupijoje, 
pakelti Bažnyčios autoritetą, sustiprinti tikėjimą, sukliudyti 
visokias antireligines įtakas būsimoje laisvoje Lietuvoje, mes, 
Tarybos atstovai, sužinoję, kad vysk. E. Roppas yra per- 
keltas į Rusijos metropolito sostą, maldaujame Jūsų Šven- 
tenybę atkreipti dėmesį į nesantaiką, kuri skaldo Vilniaus 
vyskupiją, ir teiktis atšaukti Vilniaus vyskupijos administra- 
torių gerb. prel. K. Michalkevičių, kuris prarado bet kokį 
autoritetą tikinčiųjų tarpe, ir paskirti Vilniaus vyskupu as- 
menį pamaldų ir turinį apaštališkojo uolumo. Raštą pasira- 
šė Tarybos pirmininkas A. Smetona. 


Prie rašto buvo pridėtas ilgas memorandu- 
mas, kuriame detaliai išdėstyti valdytojo Michalke- 
vičiaus darbai ir veiksmai lietuvių nenaudai“. 

Kaip matome, šiame rašte Lietuvos Taryba, 
prašydama Vilniui vyskupo lietuvio, nesiūlo jo- 

kio kandidato. Kandidato klausimas iškilo vėliau, 
ir tai iš visų pusių. 

Vokietijos vyriausybei irgi parūpo Vilniaus 
vyskupo klausimas. Vokiečiai, matydami, kad Len- 
kija, jau kitų Europos valstybių palaikoma ir pa- 
skelbta nepriklausoma, išslydo iš vokiečių įtakos, 
tikėjosi bent Lietuvą palaikyti savo rankose, su- 
sieti ją su Vokietija tam tikrais politiniais sai- 
tais. Todėl Vilniaus vyskupo soste pagal vokie- 
čių planus turėjo būti ne koks lenkas, o lietu- 
vis. Dėl to Vilniaus kapitula savo “Protokole“, 
parašytame po arkiv. J. Matulaičio mirties, sapa- 
liojo, kad vysk. J. Matulaičio paskyrimas Vilniaus 
vyskupu buvo padaras lietuvių-vokiečių intrigų 
ir Vokietijos vyskupų darbas. Nėra jokių duo- 
menų, kad Vilniaus vyskupo lietuvio klausimu 
būtų ką nors darę Vokietijos vyskupai. 

Vatikane, kaip minėta, susikaupus pakankamai 
medžiagos apie Vilniaus vyskupijos padėtį, su- 
brendo mintis, kad Vilniaus vyskupu turi būti 
lietuvis. Tik kas? Be abejo, Šv. Sostui buvo iš 
įvairių pusių pasiūlyta kandidatų. Atrodo, kad 
Lietuvos Tarybos kandidatas buvo kun. K. Ol- 
šauskis. Jo kandidatūrą rėmė ir Vokietijos vy- 
riausybė. Lietuvos Tarybos įgaliotinis Berlyne 
sakosi kelis kartus Vilniaus vyskupo reikalu kal- 
bėjęs su nuncijum E. Pacelli Miunchene, rė- 
męs kun. K. Olšauskio kandidatūrą, bet pagaliau 
patyręs, kad toji kandidatūra Vatikanui nepriim- 
tina. Nuncijus Pacelli aiškiai pasakęs, kad siū- 
lomas kandidatas esąs “trės militant" — per daug 
karingas ... Iš nuncijaus Pacelli patirta, kad Šv. 
Sosto kandidatas yra marijonų vienuolijos genero- 
las kun. Jurgis Matulaitis. 

Kad kun. K. Olšauskio kandidatūra, nors ją 
palaikė ir Lietuvos Taryba, ir Vokietijos valdžia, 
nepraeis, tai buvo galima numatyti. Kun. K. Ol- 
šauskis savo laiku, mirus G. Cirtautui, buvo siū- 
lomas į Žemaičių vyskupus. Tačiau jo veikla 
švietimo, labdaros ir kitose srityse užtemdė jo 
kaip kunigo veiklą. Kovodamas su bažnytine vy- 
resnybe dėl lietuvių teisių Vilniaus bažnyčiose, 
kartais jis sueidavo į aštrius konfliktus. Pvz. 1915 
m., negavęs lietuviams vietos priešvelykinėms re- 

kolekcijoms Vilniaus bažnyčiose, jis laikraščiuose 

paskelbė ieškąs nuomoti salės 1500 žmonių re- 
kolekcijoms. Dėl to vyskupijos valdytojas prel. 
K. Michalkevičius Did. Ketvirtadienį jį suspen- 
davo ir tik prieš pat Sekmines toji suspensa 
buvo nuimta. Taigi Vatikane Olšauskis, nors pa- 
žįstamas (1917.II lankėsi pas pop. Benediktą XV 
Lietuvių dienos išgavimo reikalu), atrodė iš tik- 
rųjų “perdaug karingas“. Kad jo kandidatūra į 
Vilniaus vyskupus atkrinta, Lietuvos Tarybos at- 
stovai sužinojo iš nuncijaus Pacelli. Tada teko 
kitaip persiorientuoti. 

Laikas bėgo, ir Lietuvos Taryba Vilniuje ne- 
rimavo. Tarybos pirmininkas A. Smetona 1918. 
VI.8 pasiuntė nuncijui Pacelli telegramą, prašy- 
damas perduoti popiežiui Tarybos prašymą, kad 
kuo greičiau būtų Vilniui paskirtas vyskupas. Į 
tą telegramą Pacelli 1918.VI.9 A. Smetonai at- 
sakė tokiu raštu: 

Didžiai Gerbiamasis Pirmininke. Atsakydamas į Jūsų va- 
kar dienos telegramą, informavau Šv. Sostą apie Lietuvos 
Tarybos karštą norą turėti vyskupą vakuojančiai Vilniaus vys- 
kupo vietai. Tačiau Jūsų Malonybė ir kiti Tarybos nariai 
težino tas sunkenybes, kurios iškyla dėl tinkamo kandidato 
parinkimo. Tas, be abejo, pakankamai paaiškins, kodėl šis 
reikalas užsitęsė. Reikšdamas gilią pagarbą, lieku Jums at- 
sidavęs Eug. Pacelli, Sardų arkivyskupas, Apaštališkasis 
Nuncijus?. 

Nuncijus Pacelli savo rašte A. Smetonai pa- 
mini “sunkenybes", kurios iškyla parenkant tin- 
kamą kandidatą. Vyskupo parinkimas nėra jau toks 
paprastas dalykas. Šv. Sostas dėl pasiūlyto į kan- 
didatus praveda vad. kanoniškąjį procesą — ap- 
klausinėja patikimus liudininkus, pažįstančius kan- 
didatą; jie prisiekę turi pranešti kandidato as- 
menines žinias, išeitąjį mokslą, jo veiklą, jo ge- 
rąsias savybes ir silpnybes. Netgi turi paliudyti, 
kaip kandidatas fiziškai atrodo ir padaryti iš- 
vadą: kandidatas tinka būti vyskupu, ar ne, ir 
dėl ko. Tik surinkęs tokias žinias Šv. Sostas 
daro sprendimą. Be abejo, tokios procedūros lai- 
kytasi ir renkant Vilniaus vyskupą. Aiškų, to- 
kiai procedūrai reikia ilgesnio laiko, ir todėl 
Vilniaus vyskupo parinkimas užsitęsė beveik po- 
rą Metų. 

Tuo tarpu įvykiai Vilniuje paskatino vokie- 
čių karinę valdžią imtis radikalių priemonių. 1918. 
VI.21 Vilniaus gatvėse buvo surengta Dievo Kū- 
no šventės procesija, kuriai vadovavo prel. K. 
Michalkevičius. Toji procesija virto lenkų poli- 
tine demonstracija: procesijos metu buvo sakomi 
lenkiški patriotiški pamokslai, giedamos tautinės 
patriotinės giesmės (Bože coš Polskę ir kt.). Vo- 
kiečių karinė valdžia, norėdama paspausti Vati- 
kaną priimti jos siūlomą kandidatą (kun. K. Ol- 
šauską), dėl tos procesijos 1918 birželio mėn. 
19 d. suėmė Michalkevičių ir ištrėmė jį į Vokie- 
tiją (Maria Laach vienuolyną prie Reino). Vokie- 
čiams, be abejonės, buvo žinoma ankstesnė nun- 
cijaus Pacelli, tikrai su Vatikano žinia, telegra- 
ma Michalkevičiui, kurioje jis buvo kaltinamas 
(lenkų manymu, dėl vokiečių intrigų) kurstąs 
vieną tautybę prieš kitą ir siūlomas atsisakyti 
nuo vyskupijos valdymo. Tačiau Michalkevičius 
nepaklausė. Kaip Vilniaus kapitula savo “Proto- 
kole“, rašytame po arkiv. J. Matulaičio mirties, 
pasakoja, Michalkevičius susisiekęs su Vatikano 
sferomis ir iš ten gavęs atsakymą ramiai valdė 
vyskupiją ir toliau. 

Minėtame “Protokole"“ Vilniaus kapitula ap- 
rašo žiaurų vokiečių pasielgimą su valdytoju Mi- 
chalkevičium. Esą: 

1918 m. birželio mėn. vieną naktį įsiveržia pas Mi- 
chalkevičių Vilniaus miesto burmistras su dviem vokiečių 
kareiviais ir oficialiai praneša, kad vokiečių karinės valdžios 
nutarimu Administratorius yra deportuojamas į Vokietiją, da- 
vus porą valandų pasiruošti kelionei, pasiimant reikalingiau- 
sius daiktus. Vieno tik dalyko iš Valdytojo neišgavo, būtent, 
kad vyskupijos valdžią perduotų kan. J. Kuktai, vieninte- 
liam lietuviui kapituloje. Prel. Michalkevičius, nepaisydamas 
pakartoto prievartavimo, nesutiko ir vyskupijos valdžios Kuk- 
tai neperdavė (...) Naktį, burmistro nurodytą valandą, Ad- 
ministratorius buvo nugabentas į geležinkelio stotį ir išvež- 
tas į Vokietiją. Kapitula, remdamasi kanonų teise, buvo pri- 
versta išrinti Kapitulos Vikarą. Juo buvo išrinktas prel. Jo- 
nas Hanusowicz. 

Michalkevičiaus ištrėmimą lenkai palaikė len- 
kiškumo naikinimu Vilniuje, kurį vykdę vokiečiai 
ir lietuviai. Michalkevičius ištrėmime ilgai ne- 
pasiliko. Tų pačių 1918 metų rudenį jis jau 
buvo grįžęs į Vilnių, tačiau vyskupijos valdymo 

Vilniaus katedros kapitulos pirmininkas 
Jan Hanusowicz ir vysk. J. Matulaitis 


nesiėmė: vyskupiją valdė kapitulos rinktas vika- 
ras prel. J. Hanusuwiczius. Tose pareigose jį 
rado vysk. J. Matulaitis, 1918.XII.8 atvykę į Vil- 
nių. 
Ištrtėmus Michalkevičių iš Vilniaus, vokiečių 
karinė valdžia Lietuvoje darė naujų žygių Vil- 
niaus vyskupo reikalu. Vis dar neatsisakydama 
savo kandidato Olšauskio, bet jau žinodama, kad 
Šv. Sostas turi kitą kandidatą — Matulaitį, 1918. 
VI.28, per vyr. karo vadą Rytuose ir per kari- 
nės valdžios Lietuvoje šefą kunigaikšų Isenburg 
Birnsteiną, atsiuntė Lietuvos Tarybos pirmininkui 
A. Smetonai tokio turinio raštą: 

Dabar, kai prašymais iš aukštų instancijų buvo pasiek- 
tas pritarimas, kurį Jūs parėmėte gyvu žodžiu, kun. J. Stau- 
gaičiui apsilankius pas Apaštališkąjį Nuncijų Miunchene, at- 
rodo, kad dėl Lietuvos interesų reikia paremti ir vokiečių 
valdžios pastangas, kad būtų patenkintas lietuvių tautos no- 
ras, paremtas Lietuvos Tarybos, parenkant tinkamą Vilniaus 
vyskupijos sostui asmenį. 

Todėl reikia, kad kuo greičiau Lietuvos Taryba sutartų 
dėl kandidatų, kuriuos Lietuvos Tarybos delegacija turės 
pristatyti Apaštališkajam Nuncijui. Pageidaujama, kad toks pa- 
rinkimas būtų suderintas su vokiečių valdžia, kurį nori pa- 
siūlyti Šv. Sostui į Vilniaus vyskupus pirmuoju gerb. prel. 
Olšauskį ir antroje vietoje gerb. Marijonų vienuolijos ge- 
nerolą Jurgį Matulevičių. Vyr. Karo Vadas Rytuose su džiaugs- 
mu sveikins tokį nutarimą, jei viskas vyks pilnai susitarus 
tarp jo ir Lietuvos Tarybos. 

Kai tik šie Ponai (Tarybos nariai) sutars dėl pasiūlomų 
kandidatų ir kai bus nutartas laikas kelionės į Miuncheną, 
reikalingi pasai, paprašius, bus duoti Vilniaus karinės val- 
džios Viršininko. Už Vyr. Karo Vadą Rytuose pasirašė gra- 
fas Waldersee“. 


Į skubotą vokiečių vyr. karo vado Rytuose 
raštą Lietuvos Taryba atsakė po mėnesio su vir- 
šum — tik 1918.VIII.9. Kodėl atsakymas buvo 
užvilkintas, neturime duomenų. Gal taryba matė, 
kad pastangos piavesti į Vilniaus vyskupus kun. 
K. Olšauskį yra bergždžios ir reikia dairytis kito 
kandidato. Nenorėdama su vokiečių vyriausybe 
patekti į konfliktą, taryba atsakė tokio turinio 
raštu: 


Į 1918.VI.28 raštą. Parinkimas Vilniaus vyskupijos sostui 
kandidato buvo svarstomas Lietuvos Taryboje, dalyvaujant 
įtakingiems dvasiškiams. Įsigilinus į šį klausimą, nutarta pa- 
siūlyti kandidatu į vyskupus pirmuoju gerb. prelatą Olšauskį 
ir remti šią kandidatūrą pas Šv. Sostą. O antroje vietoje 
tam pačiam postui siūlyti gerb. Marijonų vienuolijos gene- 
rolą Jurgi Matulevičių. 

Mes apie tai informavome mūsų atstovus Berlyne kun. 
dr. J. Purickį ir profesorių Voldemarą, kad jie padarytų rei- 
kiamų žygių pas Miuncheno Apaštališkąjį Nuncijų ir kitose 
kompetentingose vietose. Šia proga aš reiškiu vilties, kad 
šiame reikale vokiečių valdžia neatsisakys mums savo para- 
mos ir pagalbos. Pasirašė Tarybos pirmininkas A. Smetona?. 


Kai buvo Miunchene patirta, kad Olšauskio 
kandidatūra atkrinta ir kad Šv. Sostas turi savo 
kandidatą — Matulaitį, taryba susirūpino, kas yra 
tasai Matulaitis, kokio jis nusistatymo lietuviš- 
kais reikalais, nes jis ilgą laiką dirbo Lenkijo- 

je. Ar jis bus toks, kokio pageidauja Lietuvos 
Taryba? Tuo reikalu taryba 1918 rugsėjo mėn. 
pasiuntė į Marijampolę, kur gyveno Matulaitis, 
savo atstovus kun. J. Purickį ir kun. J. Petrulį 
susipažinti su kandidatu į vyskupus. Vienas tų 
atstovų (rodos, kun. J. Purickis) vizitą taip aprašė: 


Nuvykome į Marijampolę. Atvykome vakare į marijonų 
vienuolyną, kur gyveno kun. Matulevičius. Čia mus pir- 
miausia pavaišino vakariene bendrai su visais vienuoliais. 
Po vakarienės nuvykome trise su kun. Jurgiu į vienuoly- 
no sodą pakalbėti be liudininkų. Trumpai ir aiškiai išdės- 
tėme mūsų misijos tikslą ir laukėme atsakymo. 

Kun. J. Matulevičius išklausė ramiai, susirūpinusiu vei- 
du ir mums kalbėti baigus, trumpai atsakė: 

— Jūs norite mane pražudyti? 

— Kodėl? 

— Ar jūs manote, kad lenkai leis man ramiai dirbti? 
Jūs manote, kad jie nesigriebs visų priemonių mane iš 
Vilniaus pašalinti? Jūs norite mane paaukoti. 

— Lenkai nėra Tamstai tiek priešingi, kiek kitam ku- 
riam nors lietuviui kunigui. Kada Tamsta buvai Petrapilio 
Dvasinėj Akademijoj, jie Tamstą labai gerbė ir lenkėsi Tams- 
tos autoritetui. 

— Gal būt, bet nepamirškite, — kitas dalykas Ake- 
demijos profesorius, o vėl kitas — Vilniaus vyskupas. Lenkai 
lietuviui eiti vyskupo pareigų neleis. 

Po ilgokų ginčų ir išrodinėjimų, kun. J. Matulevičius 
pagalvojęs pasakė: 

— Na ką gi, jeigu Lietuvai mano auka reikalinga, aš 
neatsisakau. Bet žinokite, kad jūs mane siunčiate į pra- 
žūtį. Pavojaus aš nebijau ir savo asmens nebranginu, man 
tik baugu, kad aš save paaukosiu ir nieko negalėsiu padaryti. 

Veidas jo buvo apsiniaukęs ir rūpestingas. Pernakvoję 
vienuolyne ir anksti rytą atsisveikinę, grįžome atgal!?. 


Kas siūlė kun. J. matulaitį Vilniaus Vyskupu? 


Kai ėjo derybos, susirašinėjimas su nunci- 
jum Pacelli, su vokiečių valdžia, kokie ir kieno 
žygiai buvo daromi dėl kandidato į Vilniaus 
vyskupus, J. Matulaitis, ramiai dirbdamas Varšu- 
voje ir tvarkydamas vienuolijos reikalus, nieko 
nežinojo. Jis 1918 m. pradžioje pasiryžo vykti 
į Marijampolę ir ten atgaivinti marijonų vienuo- 
lyną. Vysk. Pr. Karevičiui tarpininkaujant, gavo 
tada sunkiai duodamą leidimą atvykti į Lietuvą 
ir 1918.III.1, palikęs Varšuvą, atvyko į Vilnių. 
Savo dienoraštyje jis taip rašo: 

Užėjau pas J. M. prelatą Michalkevičių, vyskupijos val- 
dytoją. Jis manęs paklausė, ar aš jau atvykęs apimti vys- 
kupijos valdymo. Aš išsyk nesupratau to klausimo. Iš kal- 
bos su J. M. paaiškėjo, kad Vilniuje buvo pasklidęs gan- 
das, būk aš esąs skirtas Vilniaus vyskupijai valdyti vieton 
J. M. prelato Michalkevičiaus. Jis klausė, nejaugi man nieko 
apie tai nėra sakęs Varšuvos arkivyskupas. Pasakiau — nič 
nieko. Aš važiuoju laikyti rekolekcijų Kaune ir steigti vie- 
nuolyno Marijampolėje!!. 

Atvykęs į Kauną Matulaitis iš vysk. Pr. Ka- 
revičiaus sužinojo, kad vokiečių valdžia pirmuo- 
ju kandidatu į Vilniaus vyskupus palaiko kan. 
Olšauskį, o taipogi dar prel. A. Dambrauską- 
Jakštą. Vysk. Karevičius pasakojo, kad Matulaičio 
kandidatūrą iškėlė vyskupas Roppas ir Lenkijos 
vyskupai. Vysk. Karevičius pasisakė, kad jis 1a- 
bai karštai vokiečių valdžioje ir Lietuvos Tary- 
boje remiąs Matulaičio kandidatūrą. 

Aš kiek įstengdamas rūpinausi Kauno vyskupėlį įtikinti, 
kad aš reikalingas Vienuolijai, kad ramaus darbo keliu bū- 
damas vienuolijoje daug daugiau padarysiu Bažnyčiai ir vi- 
suomenei, nekaip vyskupaudamas, kada mano darbo niekas 
neatliksiąs, o vyskupauti ir kitas kas galės ir t.t. Bent tiek 
Kauno vyskupėlis pažadėjo, kad daugiau jau neberemsiąs 
mano kandidatūros, kad paliksiąs tą dalyką Dievo Apvaiz- 
dai!2, 

Ar Lenkijos vyskupai tiesiogiai pasiūlė J. Ma- 
tulaičio kandidatūrą, ar ją, jau Šv. Sosto turimą, 
parėmė, sunku pasakyti be aiškių duomenų. Bus, 
tur būt, arčiau tiesos, kad Lenkijos vyskupai, 
ypač tie, kurie kun. J. Matulaitį arčiau pažino 
(arkiv. Kakowskis, arkiv. Roppas ir gal dar vie- 
nas kitas) jo kandidatūrą palaikė 17 savo nuo- 
monę pateikė nuncijui Pacelli. Kun. H. Prze- 
dzieckis, kuris nuo 1911 buvo Šv. Sosto infor- 
matorius apie Bažnyčios reikalus Rusijoje ir Len- 
kijoje, Lenkijos vyskupų nuomonę apie Jurgį 
Matulaitį pranešė nuncijui Pacelli tokiais žodžiais: 

Lietuvis, brangus lietuviams ir gerai priimamas lenkų... 
labai pamaldus kunigas, išskirtinai išsilavinęs ir nuolankus 
žmogus. Šiais labai sunkiais Vilniaus vyskupijai laikais, ei- 
nant įvairioms kovoms, tik šis vienas pamaldus kunigas 
sugebės pakreipti į tiesų kelią ir Vilniaus dvasininkus, ir 
vyskupijos tikinčiuosius sujungti tikrai krikščioniška meile!'3. 

Kun. Jurgis Matulaitis Šv. Sostui buvo gerai 
žinomas. Kai jis baigė Friburge mokslus ir gavo 
teologijos daktaro laipsnį, profesoriai dominikonai 

parašė į Romą, kad Šv. Sostas atkreiptų dėmesį 
į tą jauną teologijos daktarą, turintį nepaprastų 
savybių ir gabumų!4. Matulaitis Romoje buvo 
du kartu: 1909 ir 1911 m. Ten jis susipažino 
su kardinolais ir aukštais Vatikano pareigūnais, 
kurie galėjo pastebėti jo savybes. Todėl, kai iš- 
kilo Vilniaus vyskupo reikalas, Šv. Sostas jau tu- 
rėjo kandidatą. Tą kandidatą parėmė ir lenkai 
(tik, žinoma, ne vilniškiai). O kai Vilniaus kapi- 
tula pasišiaušė prieš Matulaičio paskyrimą Vil- 
niaus vyskupu, apaštališkasis vizitatorius A. Ratti 
jai rašė: 

Galite lengvai įsitikinti ir kitų žiniai pranešti, kas yra 
tiesa ir kurią prieš Dievą ir žmones galiu paliudyti, būtent 
Šv. Tėvas jūsų vyskupo paskyrimu ne tik daug anksčiau 
rūpinosi, kaip paprastai daroma, bet ir ilgai, dar prieš mano 
atvykimą, Viešpatyje svarstė ir padarė sprendimą daugelio 
(ir iš jūsų tarpo) lenkų liudijimu ir užtikrinimu, kad pa- 
skirtas vyskupas bus jums priimtinas!5. 

Tas pats Ratti, jau būdamas popiežium, ga- 
lėjo Lenkijos ambasadoriui prie Šv. Sosto pasa- 
kyti, kad “vyskupas Matulevičius buvo paskir- 
tas, prašant Lenkijos vyskupams''!“. 


J. Matulaičio žygiai, kad nebūtų paskirtas 
Vilniaus vyskupu 


Paprastai, kai ieškoma kandidato į vyskupus, 
kalbama ne apie vieną asmenį. Atrodo, kad ir 
J. Matulaitis kalbas apie savo kandidatūrą į Vil- 
nių palaikė tik paprastais spėliojimais. Bet tos 
kalbos darėsi vis konkretesnės. Kai Roma Ol- 
šauskio kandidatūrą galutinai atmetė, kai vokie- 
čių valdžia iš Vilniaus ištrėmė prel. Michalke- 
vičių, Matulaitis patyrė, kad Lietuvos Taryba 
visai rimtai palaiko jo kandidatūrą. Tada jis su- 
nerimo, nuvyko į Vilnių ir Lietuvos Tarybos 
pirmininkui A. Smetonai įrodinėjo, kad, likdamas 
paprastu vienuoliu, bus naudingesnis Bažnyčiai 
ir visuomenei, kad kandidatų į vyskupus galima 
rasti ir be jo. Kaune lankėsi pas vokiečių už- 
sienio reikalų politikos skyriaus vedėją Zechliną 
ir jo prašė neremti jo kandidatūros. Rašė į Miun- 
cheną nuncijui Pacelli, išdėstydamas sunkų mari- 
jonų vienuolijos stovį ir prašydamas, kad jį pa- 
liktų Marijampolėje darbuotis. Pagaliau matydamas, 

kad Lietuvoje nėra kas jo nenorą suprastų, aliar- 
mavo Varšuvos marijonus. Viename laiške 1918. 
VI.6 rašė: 

Mano kandidatūra į Vilnių vėl pasiūlyta. Jei tai įvyktų, 
būtų didelė žala mūsų Vienuolijai Lenkijoje ir žūtis Lietu- 
voje. Vilniuje niekam neįtikčiau, nei lenkams, nei lietuviams, 
nei gudams, o pats: politiniuose sūkuriuose žūčiau. Gelbė- 
kite mane. Kreipkitės į nunciatūrą, į Varšuvos arkivyskupi- 
ją, į vysk. Przedzieckį, į Tėvą Ledochovskį, rašykite į Fri- 
burgą. Ir jie ten drauge su kun. Grum-Grzymajlo tedaro 
visa, kad aš nebūčiau paskirtas į Vilnių!“. 

Kitame, 1918.VI.9 laiške vėl mini Friburgo 
marijonus: 

Jie ten turi rašyti nunciatūrai arba Šv. Sostui, nes ma- 
no paskyrimas būtų Vienuolijos sugriovimas!*. 

1918.VII.31 rašo: “Rugsėjo 2 d. vykstu į 
Miuncheną pas nuncijų“. Po tos kelionės savo 
“Dienoraštyje" įrašė: “Buvau Miunchene, bet su- 
sidariau įspūdį, kad vargu į mano aiškinimus 
Šv. Tėvas atsižvelgs" !?. 

Varšuvos marijonai 1918.IV.30 pasiuntė kolek- 
tyvų raštą nuncijui Pacelli, kuriame trumpai iš- 
dėstė marijonų vienuolijos istoriją, jos atgaivini- 
mą, esamą padėtį ir Matulaičio įnašą vienuoli- 
ją atgaivinant. Jis esąs dabar “tarsi marijonų 
vienuolijos steigėjas“ ir todėl, jo nebetekus, la- 
bai nukentėtų pati vienuolija. Dėl to, “viską 
prieš Dievą ir savo sąžinę apsvarstę, kreipiamės 
į Jūsų Ekscelenciją, prašydami perduoti mūsų 
prašymą Šv. Tėvui, kad mūsų atgaivintai dar 
silpnai vienuolijai nebūtų atimtas vyr. vadovas 
Tėvas Jurgis Matulevičius". 

Kai Varšuvos marijonų delegacija nuvyko pas 
apaštališkąjį vizitatorių Ratti, tas, maloniai iš- 
klausęs, nusišypsojo ir pasakė: “Visa tai dar kar- 
tą patvirtina, kad gerai parinkome. Teesie tai 
jums paguoda". 

Taip nei jo paties, nei kitų pastangos ap- 
saugoti Matulaitį nuo Vilniaus nieko nepadėjo. 
Jo reakcija, sužinojus, kad jau paskirtas Vilniaus 
vyskupu, buvo tokia: 

Įvyko, tokia Dievo valia, negaliu jai prieštarauti. Man 
sunku buvo. Iš Msgr. Ratti sužinojęs, kad esu nominuotas, 
tą nakų beveik neužmigau. Jau buvau nurimęs ir norėjau 
imtis savo darbų. Žinau, kad manęs laukia kryžiai, bet 

argi ne Viešpats Jėzus mums ne kitokį kelią nurodė. Ga- 
licijos ir Liublino laikraščiai jau suskubo mane gerokai “pa- 
vanoti". Neimkite į širdį, ką jie rašo. Juk yra žinoma, ko 
verta opinija ir ko vertos piktos žinios, net laikraščiuose 
skelbiamos. Jos dažnai esti melagingiausios, ypač dabarti- 
niais laikais, kada taip sunku susisiekti“??, 

Dabar visą laiką Matulaitis galvoja apie Vil- 
nių. 1918.XI.17 rašo: 

Labiausiai mane liūdina idėjinė būklė Vilniuje. Tautiški 
ir politiški antagonizmai pasidarė didžiai aštrūs ir įtempti. 
Dievas mato, kad visiems lygiai trokštu tarnauti teisybės 
ir meilės dvasia, vis tiek kokios tautybės jie bebūtų. Trokštu 
visiems būti viskas. Ar man tai pavyks? Sudedu visą viltį 
į Dievą ir Švenčiausios Motinos pagalbą. Dariau, ką galė- 
jau, kad apsiginčiau nuo tos pareigos. Šv. Tėvas kitaip nu- 
sprendė, reikia tad paklusti. Dievas mato, kad noriu vien 
tik Bažnyčios gerovės, noriu visiems būti viskuo. Bet ne- 
lengva tai praktiškai įvykdyti'**!. 


Vilniaus kapitulos reakcija, paskyrus 
vyskupu Matulaitį 


Kai pastaruoju laiku išėjo į viešumą Vilniaus 
kapitulos “Protokolas"', kurio dalį paskelbė lenkų 
komunistų laikraštis “Argumenty"' (1969.IV.6, Nr. 
14) straipsnyje “Kapitula contra Biskup“', ir kai 
visą to "Protokolo" tekstą lenkai gavo iš Vil- 
niaus (“Protokolas" dabar yra Lietuvos Mokslų 
Akademijos Archyve), paaiškėjo, kaip kapitula re- 
agavo į Matulaičio paskyrimą Vilniaus vyskupu. 
“Protokole" ištisai duodamas susirašinėjimas kapi- 
tulos su apašt. vizitatorium A. Ratti. 

Apaštališkasis vizitatorius atvyko į Varšuvą 
1918.V.29 ir jam, o ne Bavarijos nuncijui Pa- 
celli, teko atbaigti Vilniaus vyskupo paskyrimo 
reikalas. Jis 1918.X.18 kapitulos pirmininkui prel. 
Hanusowicziui pranešė: 

Man malonu Tavo Malonybei ir Tavo asmenyje visai 
gerbiamai kapitulai bei Vilniaus Bažnyčiai pranešti, kad jau 
turite Vyskupą, Kilniausią ir Garbingiausią Jurgį Matulevi- 
čių, kurį Š. Tėvas paskyrė Vilniaus vyskupu, kaip ką tik 
man pranešė Jo Eminencija kardinolas Gasparri, Šv. Tėvo 
Valstybės Sekretorius (oficialus paskyrimas yra 1918.X.23 da- 
tos). Žiūr. Acta Ap. Sedis, 1918.X, p. 452). 

Vilniaus kapitula, gavusi tą žinią ir drauge 
laišką J. Matulaičiui, pasiuntė į Marijampolę kun. 
prof. St. Milkowskį. Tą vizitą J. Matulaitis savo 
“Dienoraštyje" taip aprašė: 

Bene tik ar ne spalio 22 d. kun. prof. Milkowskis 
atvežė J.M. Msgr. A. Ratti Vizitatoriaus laišką, kuriuo man 
praneša, kad jau esu Vilniaus vyskupu skirtas; pridėjo, kad 
jei bandyčiau atsistatydinti, tai mano atsistatymo Šv. Tėvas 
nepriimsiąs (...) Iš kalbos su kun. prof. Milkowskiu ma- 
čiau, kad Vilniaus kunigams lenkams mano paskyrimas ne- 
labai tiko, nors buvo ir tokių, kurie džiaugės, kad aš ten 
einu. Neužilgo atvažiavo Tarybos atstovai manęs pasveikin- 
ti: kun. Petrulis, p. Vizbaras, o su jais ir mano draugas 
kun. Kukta22, 

Nors jau faktas buvo įvykęs, tačiau Vilniaus 
kapitula, kuriai naujas vyskupas visiškai netiko, 
1918.X.28 pasiuntė vizitatoriui Ratti ilgą laišką. 
Jo įžangoje rašo, kad žinią apie Vilniaus vysku- 
po paskyrimą jie priėmę su džiaugsmu ir dė- 
koja Šv. Sostui už tėvišką rūpestį Vilniaus vys- 
kupija. Bet tuojau pradeda “Jeremijo raudas“ — 
e5ą 
vyskupo paskyrimu turėtų žmonės ir dvasiškija džiaugtis, 
tačiau J.E. Jurgio Matulevičiaus paskyrimas, ką su skausmu 
turime konstatuoti, sukėlė visai kitokius jausmus. Didelės da- 
lies tikinčiųjų ir dvasiškijos dvasią prislėgė sumišimas ir susi- 
rūpinimas, nes kyla abejonės ir netikrumas, koks bus vysku- 
pijos likimas ir kaip paskirtasis vyskupas valdys. Vilniaus 
vyskupijoje lietuvių yra tik šeštoji dalis, o nuo 1904 m. 
iki dabar lietuviai nacionalistai sukėlė didelius sąmyšius 
ir nesiliauja tai darę ir dabar. Taigi paskyrimas lietuvio 
vyskupo J. Matulevičiaus sukėlė Šv. Sostui vien apgailes- 
tavimą, kad Vilniaus vyskupu paskirtas lietuvis. Yra paste- 
bimas liaudies ir dvasiškijos liūdesys, kurio nepakeistų net 
paskyrimas lenkų tautybės vyskupo pagalbininko. Pilni pa- 
garbos Jūsų Ekscelencijai, pasirašo kapitulos nariai: Karolis 
Bajko, Jonas Hanusowicz, Jonas Sadovski, Jonas Uszyllo ir 
Karolis Lubianiec23. 


Į tokį kapitulos raštą vizitatorius Ratti atsa- 
kė 1918.XI.12 ilgu laišku, kuriame pareiškė 
savo nepasitenkinimą ir paragino kapitulą tuo 
klausimu kitaip pasisakyti. Ratti rašo: 


Jūsų 1918.X.28 d. laišką gavau. Jame radau kapitulos 
dėkingumą Šv. Tėvui Benediktui XV už jums vyskupo pa- 
skyrimą. Tą jūsų dėkingumą pagiriu, džiaugiuosi ir Dievui 
dėkoju. Tai aiškiai rodo, kad jūs, drauge su dvasiškija ir 
tikinčiaisiais, Šv. Tėvo malonę įvertinote kaip tie, kurie 
ir kitiems (tarsi žibintai ant stulpo) turi rodyti pavyzdį pa- 
garbos, sūniškos meilės ir klusnybės Kristaus Vietininkui, 
ypač kada parenkamas vyskupas. O tai yra svarbiausia pa- 
reiga Aukščiausiojo Ganytojo, kuriam Viešpats Kristus Petro 
asmenyje yra pasakęs: “Ganyk mano avis... Ganyk mano 
avinėlius ... Stiprink savo brolius“. Visa tai visiems tikin- 

tiesiems turi būti žinoma ir šventa, juo labiau, kad, kaip 
apgailestauudami rašote, ne visi Vilniaus dvasiškiai ir tikin- 
tieji pasekė jūsų pavyzdžiu; priešingai, dauguma yra sle- 
giami neramumo ir dvasios depresijos, abejodami, koks bus 
vyskupijos likimas*4, 

Toliau Ratti stebisi, kad Vilniaus lenkai taip 
pasijuto užgauti, nes jis Lenkijoje visur, kur tik 
lankėsi (Čenstakavoj, Kielcuose, Sandomire, Chel- 
me, Liubline, Varšuvoje) visur pastebėjęs žmo- 
nių pamaldumą, prisirišimą prie popiežiaus. To- 
liau rašo: 


Neabejoju, kad kaip tik galėsiu atvykti pas jus (kaip 
jau seniai rengiuosi ir noriu), aplankyti tiek garsią Vilniaus 
katedrą, nežiūrint to, ką rašote, rasiu ir pas jus panašius 
jausmus ir nuotaikas. kaip yra kitur. Manau, kad susirūpi- 
nimas ir baimė, tasai skausmas ir netikrumas, apie ką ra- 
šote, yra tik nedaugelio, kurie, nors ir būdami geros va- 
lios, yra sielų priešo klaidingais vaizdais apgauti ir kitus 
apgaudinėja. Tikriausiai, kuo aš tikiu, tiesos šviesa ir dera- 
mas Sventuoju Tėvu pasitikėjimas vėl atsiras ypač jūsų tar- 
pe, kai savo žodžiu ir pavyzdžiu veiksite ir kitus. Lengvai 
tai jums pavyks, jei įtikinėsite ir skelbsite bei visiems pra- 
nešite tiesą, kurios aš esu prieš Dievą liudininkas, būtent, 
Šv. Tėvas jums vyskupo paskyrimu jau ne tik dabar, bet 
gana seniai, dar prieš mano atvykimą, rūpinosi, galvojo ir 
pagaliau nusprendė gavęs daugelio (ir iš jūsų tarpo) lenkų 
paliudijimą ir užtikrinimą, kad paskirtasis vyskupas bus jums 
priimtinas?5, 

Toliau vizitatorius aiškina, kad visa, kas da- 
roma Bažnyčios valdyme, yra Dievo valia, ypač 


skiriant vyskupus. 


Iš lenkų pusės tasai liudijimas ir užtikrinimas, man 
jau esant Lenkijoje šešetą mėnesių, buvo labai aiškus. To- 
dėl negaliu savo akims tikėti, skaitydamas, ką jūs rašote 
(...) Dėl to jūsų laiško aš negaliu pasiųsti Šv. Tėvui, nei 
jūsų jausmų jam perduoti. Nenoriu prie tiek šiais liūdnais 
laikais jo turimų rūpesčių ir sielvartų pridėti dar naujų. 
Juk jis budi jūsų sielų naudai, būdamas atsakingas už jus, 
ir tai turi daryti su džiaugsmu, o ne dūsaudamas, “nes 
tai nebūtų jums naudinga“ (Žyd. XIII.17). 

Taigi dėl jūsų man rodomo pagarbumo ir mano jums, 
dvasiškiams ir jūsų tikintiesiems, prielankumo, draugiškai 
patariu parašyti man kitokį laišką, gal net pačiam Šv. Tė- 
vui adresuotą, kuriame už paskirtą Ganytoją padėkotumėte 
ir visų prie jo prisirišimą išreikštumėte. Toks yra būdas 
ir išganymo kelias, paties Dievo nustatytas: per vyskupą 
priklausoma Romos popiežiui, kuris vyskupą siuntė, per Ro- 
mos popiežių — Petrui, per Petrą — Bažnyčiai, per Bažny- 
čią — Kristui, per Kristų — Dievui ir jūsų sielų Tėvui. 
Pagaliau reikia pridėti, kad šios mintys yra ne mano, bet 

to, kuris mane siuntė. Šv. Tėvas beveik tais pačiais žo- 
džiais, man girdint, yra išsireiškęs savo vainikavimo dieną. 
Dar ir daugiau turėčiau ką jums pasakyti, tačiau Apaštalo 
(III Jon. 1) žodžiais, “nenoriu rašyti rašalu ir plunksna. 
Tikiuosi greitai jus pamatyti ir pasikalbėti iš lūpų į lūpas". 

Melskitės už mane, aš meldžiuosi už jus; melskimės 
vieni už kitus, kad visi būtume išganyti. Jums atsidavęs 
Kristuje Achille Ratti, Apaštališkasis Vizitatorius?9. 

Kapitula, gavusi vizitatoriaus laišką, pamatė, 
kad jau buvo per toli nuėjusi. Taigi porai die- 
nų praslinkus po vysk. J. Matulaičio konsekraci- 
jos, 1918.XII.3 rašo vizitatoriui kitą laišką. Bet 
ir jame kapitula, jausdama savo sąžinės pareigą 
“apšviesti " Šv. Tėvą, kad jis žinotų Bažnyčios 
padėtį kiekvienoje vyskupijoje, neiškentė neiš- 
liejusi savo neapykantos lietuviams ir nepada- 
riusi Šv. Sostui priekaištų. To laiško kiek su- 
trumpintas turinys yra toks: 

Kilniausias Pone, jūsų XI.12 laišką gavome. Už pasta- 
bas labai dėkojame įsitikinę, kad jas padarėte iš meilės ir 
mums palankumo. Iš mūsų pusės visa darysime, ko Bažny- 
čios meilė ir sūniškas Šv. Sostui klusnumas iš mūsų rei- 
kalauja. 

Pirmiausia žinią apie paskyrimą J.E. Jurgio Matulevi- 
čiaus vyskupu visu atsidavimu priėmėme. Kai tik sužinojo- 
me, tuojau iš kapitulos pasiuntėme du kanauninkus, kurie 
Marijampolėje vyskupą pasveikino ir išreiškė mūsų linkė- 
jimus. Pagal savo jėgas viską darysime, kad pasitikėjimas 
ir derama vyskupui pagarba dvasiškijos ir tikinčiųjų tarpe 
būtų žadinama. Du sekmadienius prieš konsekraciją para- 
ginome tikinčiuosius melstis už vyskupą. Pačią konsekraci- 
jos dieną (Kaune 1918.XII.1) iškilmėse dalyvavo du kapitu- 
los kanauninkai ir dvasiškijos atstovas, Vilniaus miesto de- 
kanas. Visa, kas buvo reikalinga ir tinkama, paruošėme, kad 
vyskupo ingresas į mūsų katedrą būtų kuo iškilmingiau- 
sias ir vyskupas matytų gilios meilės ir pagarbos ženklus 
iš dvasiškijos ir tikinčiųjų pusės. Mūsų pagarba ir meilė 
Šv. Sostui už mums duotą Ganytoją; jam mielai pažadame 
visišką atsidavimą ir klusnumą. Viską darydami laimėti mū- 
sų vyskupo palankumą, manome, kad tas jam nepalankumas 
atsirado ne dėl to, kad dvasiškijoje ir tikinčiuosiuose nebū- 
tų meilės ir klusnumo Šv. Sostui ir teisėtai jo paskirtam 
Ganytojui, bet dėl susirūpinimo ir baimės, kad paskirtasis 
vyskupas yra lietuvis. Dvasiškija ir tikintieji gerai žino įvai- 
rius lietuvių kunigų persekiojimus, daromus lenkams. Jie taip 
pat gerai atsimena, kaip elgiasi Žemaičių vyskupas Karevi- 
čius su savo vyskupijos tikinčiaisiais ir lenkais, kuriuos tuo- 
jau po savo ingreso, kaip lenkų atstovus, be jokios teisy- 
bės ir reikalo aštriais žodžiais ir išplūdimais užsipuolė ir 
tokiu savo elgesiu atstūmė savo vyskupijos tikinčiuosius 
lenkus. Kiek galime, bandome žadinti meilę ir pasitikėji- 

mą vysk. Matulevičium, tačiau nenorime slėpti mūsų bai- 
mės, kas bus ateityje, nes numanome, kad vyskupas mū- 
sų vyskupijoje daugiau palaikys lietuvius, kaip kitas tautas, 
taip nustatydamas jas prieš save ir susilpnindamas bei su- 
mažindamas pasitikėjimą Šv. Sostu ir jo palankumu. Kai 
dėl vyskupo Matulevičiaus, tikime ir turime vilties, kad jis 
savo didžia Dievo ir Bažnyčios meile, pamaldumu, išminti- 
mi, teisingumu eis gero ganytojo pareigas, Dievo garbę 
ir sielų gerovę statys aukščiau už žemiškuosius ir žmo- 
giškuosius reikalus. 

Tai, kas aukščiau pasakyta, išdėstę, norime pridurti ir 
pažymėti, kad visi mūsų vyskupijos tikintieji už dabartinį 
vyskupo paskyrimą Šv. Sostui reiškia visišką paklusnumą 
ir tobulą atsidavimą, Šv. Tėvui pažada savo meilę ir pagar- 
bą ir drauge iš širdies dėkoja už jo tėvišką rūpestį mūsų 
vyskupija. 

Sūniška meile Šv. Tėvui ir Bažnyčiai vadovaujantis, 
tenebūna mums laikoma blogu, jei norime nušviesti tik- 
rąją mūsų vyskupijos padėtį Šv. Sostui ir jo Legatui, many- 
dami, kad tokia informacija gali pasitarnauti Bažnyčios ge- 
rovei. Pastaraisiais laikais paskyrimas Mogiliavo arkivyskupu 
Vincento Kluczynskio ir Žemaičių vyskupu Pranciškaus Ka- 
tevičiaus pripildė dvasiškių ir tikinčiųjų širdis skausmu ir 
liūdesiu. O tie paskyrimai, atrodo, buvo padaryti dėl to, 
kad neturėta reikalingų informacijų. Kai pradėjo nušvisti 
viltis, kad ir mūsų vyskupijai bus paskirtas vyskupas, ir 
kai faktas jau buvo viešumai žinomas, lietuviai nacionalis- 
tai dėjo visas pastangas, kad Vilniaus vyskupu būtų tik 
lietuvis. Tuo reikalu nekartą jie važinėjo pas Šv. Sosto 
nuncijų į Bavariją ir buvo remiami vokiečių valdžios ir kai 
kurių Vokietijos vyskupų. O kai mūsų vyskupijos administra- 
torius Michalkevičius paprašė leidimo dviem jo parinktiem 
kunigam nuvykti pas minimą nuncijų, tai leidimo negavo. 

Taigi dėl visko, kas vyko, paskiriant mums vyskupą, 
ir kai buvo paskirtas vyskupas lietuvis, nereikia stebėtis, 
kad lenkų dvasiškija ir tikintieji buvo priblokšti, bijodamie- 
si, kad vyskupas savuosius lietuvius labiau globos, negu 
kitus, nors lietuviai gyventojai vyskupijoje sudaro tik šeš- 
tąją dalį, o pačiame Vilniuje jų yra tik vos du nuošim- 
čiai. 

Su visu pasitikėjimu išdėstome Jūsų Ekscelencijai tai, 
kokia yra mūsų vyskupijos padėtis, reiškiame mūsų didžiau- 
sios pagarbos jausmus ir liekame Jūsų Ekscelencijos tar- 
nai — kapitulos nariai: K. Bajko, J. Hanusowicz, T. Sadowski, 
Ad. Sawicki, Fr. Wolodzko, J. Uszyllo, K.. Lubianied7. 


Kaip matome, ir šis pastarasis kapitulos laiš- 
kas adresuotas ne popiežiui, kaip patarė vizita- 
torius, bet tik Ratti. Visa kapitulos koresponden- 
cija su vizitatorium yra kapitulos “testimonium 
paupertatis"“. Kapitulos laiškai yra chaotiški, rašyti 
paskubomis, pilni prieštaravimų. Iš vienos pusės 

tariamai žadama nauiam vyskupui meilė, klus- 
numas, 0 iš antro“ — nepasitikėjimas, baimė 
dėl vyskupijos ateities vien dėl to, kad paskir- 
tasis vyskupas yra lietuvis. Žinančiųjų liudijimu, 
tų laiškų autorius yra Lubianiec, kuris ypač ne- 
kentė lietuvių ir vyskupo lietuvio, nors savo am- 
žiaus gale, po 1940 m. kun. Rusznickiui pri- 
sipažino apgailestaująs savo elgesį, nes jis bu- 
vęs neteisingas vyskupui Matulaičiui. 

Taigi kapitulos nusistatymas iš pat pradžios 
buvo vysk. Matulaičiui nepalankus, priešiškas. Dėl 
to visą savo vyskupavimo laiką Vilniuje Matu- 
laitis daug kentėjo. Kapitula nenurimo, skundė 
jį nuncijui Ratti ir jo įpėdiniui Varšuvoje nun- 
cijui Lauri, pačiam popiežiui. Betgi kapitula su 
apgailestavimu turėjo konstatuoti: 

Šv. Tėvas Pijus XI, anksčiau buvęs Lenkijoje nuncijus 
Ratti, asmeniškai pažino vysk. Matulevičių ir labai jį vertino. 
Dėl to kapitulos informacijas priimdavo nenoriai ir su ne- 
pasitikėjimu. Net ir Lenkijos vyskupai, kurie vysk. Matuve- 
vičių pažino iš jo ankstesnės veiklos, ypač kardinolas Ka- 
kowskis ir Podliachijos vyskupas Przedzieckis, visiškai neti- 
kėjo Vilniaus kapitulos reveliacijoms ir žinias apie vysk. 
Matulevičiaus antilenkišką veiklą palaikė kapitulos polonifi- 
liškomis intrigomis. Kapitula buvo priversta nutilti. Bet už- 
tat pasauliečiai varė smarkią akciją, kad Vilniaus vyskupas 
būtų atimtas iš Vilniaus?8, 

Taip skundžiasi Vilniaus kapitulos nariai. Bet 
tai yra gražus liudijimas Matulaičio naudai. Nei 
Varšuvos kardinolas, nei kiti Lenkijos vyskupai, 
kuriems tikrai rūpėjo Bažnyčios klestėjimas, ne- 
pritarė Vilniaus kapitulos siaurai suprastai nacio- 
nalistinei linijai. Kan. L. Chomskis pasakoja apie 
vieną lenkų nepasisekusią delegaciją pas kard. 
Kakowskį. Delegacijoje dalyvavo seminarijos rekto- 
rius Uszyllo, kun. prof. Puciata, Gardino deka- 
nas Žebrowskis ir kan. L. Chomskis. Jie nuvyko 
į Varšuvą su prašymu, kad kard. Kakowskis pa- 
darytų žygių Romoje atšaukti vysk. Matulevičių 
iš Vilniaus. 

Kard. Kakowskis, išklausęs mūsų nusiskudimų, pasakė, 
kad Matulevičių jis pažįstąs asmeniškai kaip gerą kunigą. 
Bet kadangi jūs esate ne eiliniai kunigai — sakė kardino- 
las, — tai minėtu reikalu kreipkitės į nuncijų. Tada mes, 
delegatai prisistatėme nuncijui Lauri ir išdėstėme savo atvy- 
kimo tikslą. Nuncijus ant mūsų labai supyko (oburzyl się) 
ir nenorėjo su mumis kalbėtis??, 

Nuncijus Achille Ratti 


Jurgio Matulaičio Vilniaus vyskupu paskyrime 
ir jo vyskupavimo Vilniuje periode (1918-1925) 
žymią rolę suvaidino apaštališkasis vizitatorius, 
vėliau nuncijus Varšuvoje ir pagaliau popiežius 
Pijus XI — Achille Ratti. 

Bent trumpai susipažinkime su Achille Ratti 
(1857-1939) svarbesniais gyvenimo ir veiklos pe- 
riodais. 

Ambrogio Damiano Achille Ratti gimė 1857. 
V.31 šiaurės Italijoje Desio miestelyje smulkaus 
pramonininko šeimoje. Mokėsi Milano ir Romos 
Lombardų seminarijose, Romos Sapienza ir Gri- 
galiaus universitetuose, gavo filosofijos, teologi- 


Nuncijus Achille Ratti 

jos ir kanonų teisės daktaro laipsnius. Kunigu 
įšventintas 1879 grįžo į Milaną ir penkerius me- 
tus dėstė dogmatinę teologiją ir retoriką Milano 
kunigų seminarijoje. Nuo 1888 Milano Ambrazie- 
jaus bibliotekos bendradarbis ir nuo 1907 jos 
prefektas. Dirbdamas bibliotekoje, turėjusioje apie 
250.000 knygų ir 15.000 rankraščių, ją praturti- 
no naujais lobiais, kasmet važinėdamas į užsie- 
nį, rinkdamas senas knygas ir rankraščius. Tri- 
polio karo metu gavo bibliotekai apie 6000 ara- 
biškų rankraščių. Šalia bibliotekos prefekto pa- 
reigų, parašė apie 100 mokslinių darbų, kurių 
žymiausias “Acta Ecclesiae Mediolanensis“ (4 
tomai) ir “Missale Ambrosianum duplex“'. 

Dirbdamas mokslinį darbą, atsidėjo 1r pasto- 
racijai, ypač darbininkų tarpe. Rūpinosi Milane 
esančiais vokiečiais darbininkais, tarnaitėmis. 
Jiems sakė vokiškai pamokslus, laikydamasis dės- 
nio, kad tikintieji turi būti aptamaujami jų gim- 
tąja kalba. Priklausė alpinistų klubams, 1889 įko- 
pė į 5000 m. kalną Monte Rosa, o 1890 — 
į Mont Blanc viršūnę. 


Vatikano bibliotekos vedėjas kard. Ehrle, 
norėdamas baigti savo mokslinius darbus, 1911 
prašė Šv. Tėvą atleisti jį iš tų pareigų, bet jo 
prašymas nebuvo patenkintas, tik duotas jam pa- 
galbininkas Milano Ambraziejaus bibliotekos pre- 
fektas kun. A. Ratti. Kai 1914 kard. Ehrle ga- 
lutinai atsisakė iš pareigų, Ratti liko Vatikano 
bibliotekos prefektu. Apsigyvenęs Vatikane, iš arti 
susipažino su pop. Benedikto XV veikla pasau- 
lio katalikų reikalais, ypač to popiežiaus žygiais 
taikos įgyvendinimo klausimu. Taip Ratti Vati- 
kane ramiai dirbo iki 1918 m. 


I pas. karas suardė ir sujaukė Europos vals- 
tybes. Nusimetę svetimą jungą, iš karo griuvė- 
sių kėlėsi ir atgimė naujos valstybės. Lenkija, 
atkurdama savo valstybę, iš karto sudarė Regentų 
tarybą (pirmininkas arkiv. Kakowskis, nariai: ku- 
nigaikštis Liubomirskis ir pramonininkas Ostrows- 
kis). Netrukus (1918.X) ši taryba paskyrė J. Pil- 
sudskį valstybės galva. Jis sudarė pirmąją nepri- 
klausomos Lenkijos vyriausybę. Lenkijos seimas 

1919.II paskyrė Pilsudskį drauge ir vyriausiuoju 
karo vadu. 

Tuo laikotarpiu Lenkijos vyskupai prašė pop. 
Benediktą XV atsiųsti savo atstovą į Lenkiją, 
kuris vietoje ištirtų katalikų Bažnyčios reikalus. 
Bet pop. Benediktas žvelgė toliau. Jis paskyrė 
A. Ratti ne tik Lenkijos, bet ir kitų Rytų Eu- 
ropos kraštų, nusimetusių Rusijos jungą, vizitato- 
rium. Taigi vizitatoriaus Ratti sritis buvo ne vien 
Lenkija, bet taip pat ir Pabaltijo valstybės: Lie- 
tuva, Latvija, Estija, Suomija ir net Rusija. 

Ratti paskyrimą gavo 1918 kovo mėn. Tas 
paskyrimas jam buvo netikėtas. Save laikė dip- 
lomato pareigom netinkamu ir prašė Šv. Tėvą 
nuo tos misijos jį atleisti. Benediktas XV, iš- 
klausęs jo prašymo, paklausė: “Kada monsinjo- 
ras manai išvažiuoti?" O išvažiuoti jis nesisku- 
bino. Norėdamas savo misijai geriau pasiruošti, 
porą mėnesių kasdien lankėsi Vatikano Valstybės 
sekretoriato archyve, norėdamas susipažinti su re- 
liginėmis problemomis tų kraštų, į kuriuos jam 
tenka vykti. Ten, be abejonės, rado ir Lietuvos 
bei Vilniaus vyskupo klausimus. Ratti gerai mo- 
kėjo Vakarų Europos kalbas: vokiečių, prancūzų 
ispanų, tačiau slavų kalbos jam buvo svetimos. 
Milane dirbdamas Abroziejaus bibliotekoje, buvo 
pramokęs rusų kalbos bent tiek, kad su žodyno 
pagalba galėjo paskaityti ir suprasti rusiškų kny- 
gų pavadinimus. Puikiai mokėjo lotynų kalbą 
ir ja naudojosi savo diplomatinėje misijoje. 

Ratti iš Romos išvyko 1918.V.19 ir per Vieną, 
Miuncheną, Berlyną pasiekė Varšuvą 1918.V.29. 
Vienos ir Miuncheno nunciatūrose taip pat no- 
rėjo susipažinti su kraštais, į kuriuos vyksta, pa- 
tirti religines jų problemas, kiek jos buvo ži- 
nomos minėtose nunciatūrose. Berlyne iš vokie- 
čių vyriausybės, kurios karinė valdžia dar buvo 
jo vizitacijai skirtuose kraštuose, gavo leidimą 
lankytis ir veikti tuose kraštuose. Žinoma, len- 
kams nepatiko, kad vizitatorius pas juos atvyko 
tiesiog iš Berlyno. 

Atvykęs į Varšuvą, Ratti padarė reikiamus vi- 
zitus: aplankė Varšuvos vokiečių gubernatorių 
generolą von Beseler. Tas priėmė mandagiai, bet 

šaltai. Gen. Beseler nerevizitavo Ratti, o tik at- 
siuntė vizitinę kortelę. Kitoks susitikimas buvo 
su Austrijos atstovu Varšuvoje ministru St. Ugron, 
kalvinistu. Tas buvo labai prislėgtas Austrijos- 
Vengrijos griuvimo. Ratti jo niekad nepamiršo. 
Jau būdamas popiežium, nusiuntė jam dovaną 
pirmojo Varšuvoje susitikimo atminimui. 

Vizitatorius Ratti. norėjo tuojau asmeniškai 
aplankyti įvairias Lenkijos vyskupijas, vietoje su- 
sipažinti su krašto religine ir moraline padėti- 
mi. Savo vizitus pradėjo nuo Čenstakavos: 1918. 
VII aplankė garsią Marijos šventovę, pavesdamas 
Dievo Motinai savo misiją. Trumpu laiku ap- 
lankė Kielcius, Sandomirą, Chelmą, Liubliną. No- 
rėjo nuvykti ir į Seinus, bet karas tarp lenkų 
ir lietuvių neleido jam to padaryti. 

Kai Varšuvoje buvo švenčiamas Varšuvos ar- 
kivyskupijos įsteigimo šimtmetis ir į iškilmes 
suvažiavo Varšuvos metropolijos vyskupai, 1918. 
VI.19-21 įvyko tos provincijos vyskupu konferen- 
cija, kuriai pirmininkavo vizitatorius Ratti. Tada 
į Varšuvą vykstančiam vysk. A. Karosui J. Matu- 
laitis įdavė laišką Ratti, prašydamas, kad jo ne- 
skirtų Vilniaus vyskupu. 

Pasitardamas su Lenkijos vyskupais, Ratti pa- 
rinko kai kurioms Lenkijos vyskupijoms šešis 
vyskupus pagalbininkus, Lenkijos valdžia buvo 
nepatenkinta asmenų parinkimu. Jo tarpininkavi- 
mu buvo paskirti ir gretimiems kraštams vysku- 
pai: Rygai vysk. E. O'Rourke, Minskui vysk. 
Z. Lozinskis, Vilniui vysk. J. Matulaitis, Mo- 
giliavo arkivyskupijai arkiv. J. Ciepliakas. 

Kai 1919.III.3 Šv. Sostas pripažino Lenkijos 
valstybę de jure, valdžia paprašė pop. Benedik- 
tą XV paskirti vizitatorių Ratti nuncijum. Po- 
piežius tą prašymą patenkino ir 1919.VII.13 Ratti 
nominavo Lepanto arkivyskupu ir Šv. Sosto nun- 
cijum Lenkijoje. Bet kitiems kraštams Ratti liko 
ir toliau tik vizitatorius. 

Įteikęs 1919.VII.19 savo kredencialus J. Pil- 
sudskiui, Ratti 1919.X.28 buvo Varšuvos arkivys- 
kupo Kakowskio Varšuvos katedroje konsekruotas 
vyskupu, dalyvaujant 21 vyskupui, jų tarpe ir 

Vilniaus vysk. J. Matulaičiui. 

Čia reikia patikslinti vieną, net ir vysk. Pr. 
Būčio kartotą, aplinkybę. Ratti prieš savo kon- 
sekraciją atliko kelių dienų rekolekcijas pas ma- 
rijonus Bielianuose, viename buv. kamandulių na- 
melyje. Daug kur buvo rašyta ir kartota, kad 
toms Ratti rekolekcijoms vadovavęs vysk. J. Ma- 
tulaitis. Bet tai netiesa. Ratti atliko rekolekcijas 
pats vienas, o vysk. J. Matulaitis iš Vilniaus 
atvyko į Bielanus tik Ratti konsekracijos išva- 
karėse (X.27), kai Ratti rekolekcijas jau buvo 
baigęs. 


Ratti pažintis su J. Matulaičiu 


Kada A. Ratti ir J. Matulaitis asmeniškai 
susipažino? Klaidingai kai kur rašoma, kad pir- 
moji pažintis buvusi Varšuvoje, kai tik Ratti at- 
vyko į Varšuvą, kur gyvenęs ir J. Matulaitis. 
Iš tikrųjų Ratti atvyko į Varšuvą 1918.V.29, o 
Matulaitis jau buvo palikęs Varšuvą 1918.III.1. 
Taigi juodu tada susitikti negalėjo. 

Be abejonės, A. Ratti, atvykdamas į Lenki- 
ją, jau Vatikane apie marijonų vienuolijos gene- 
rolą buvo surinkęs žinių. Jam atvykus į Var- 
šuvą, iš karto jų ryšiai buvo tik per laiškus. 
1918 vasarą ir rudenį Ratti gavo J. Matulaičio 
laiškus, kuriuose J. Matulaitis išgirdęs apie ga- 
limą jo paskyrimą Vilniaus vyskupu, maldavo 
to nedaryti. Į tai vizitatorius nieko neatsakė, nes 
žinojo, kad pop. Benedikto XV sprendimas nebus 
pakeistas. 

Pirmasis Ratti raštas J. Matulaičiui buvo pra- 
nešimas, kad jis jau paskirtas Vilniaus vyskupu. 
Tą žinią J. Matulaičiui pranešė iš Varšuvos ma- 
rijonai, sakydami, kad atitinkamos bulos gali atei- 
ti iš Romos tik po kelių mėnesių. Todėl J. 
Matulaitis, kiek nurimęs, dirbo savo įprastinius 
darbus toliau. 

Tik štai vieną dieną J. Matulaitis gauna iš 
Ratti telegramą, kad nelauktų skiriamosios bu- 
los, o tuojau konsekruotųsi vyskupu ir užimtų 
Vilniaus vyskupo sostą. Vienas asmuo, buvęs to 
momento liudininku, pasakoja, kad tą dieną J. 

Matulaitis Marijampolėje viename susirinkime 
skaitęs paskaitą. Jos metu įeina vokietis kareivis 
ir įteikia J. Matulaičiui telegramą. Jis nutraukė 
paskaitą, perskaitė telegramą, susijaudino, bet 
tuoj susivaldė ir tęsė paskaitą toliau. Tačiau 
iš jo veido šypsena ir ramybė buvo dingusios. 
Klausytojai suprato, kad gautoji žinia paskaiti- 
ninkui nebuvo maloni. 

Apie tai J. Matulaitis savo “Dienoraštyje" 
taip rašo: 

1918.XI.11 gavau iš Varšuvos, iš J.M. A. Ratti telegramą, 
kad stengčiaus, nesulaukdamas bulos, tuojau šventintis vys- 
kupu ir apimti vyskupijos valdymą. Vėl keliavau Kaunan, 
tartis su J.M. vyskupu (Karevičium. J.V.). Norėjau net pats 
keliauti varšuvon pas J.M. Ratti, nes vien tik telegrama re- 
miantis sunku apimti vyskupijos valdymą; kapitula gali ne- 
sutikti. Pasirodė, kad traukiniai eina tik į Baltstogę, o ar 
toliau galima keliauti, esą nežinia. Grįžau Marijampolėn; 
sutarėme, kad važiuotų Varšuvon Tėvas Dvaranauskas par- 
vežti reikalingų popierių. Jis turėjo vargingą kalknę, bet 
popierius parvežė“, 

O tas apaštališkojo vizitatoriaus Ratti laiškas 
buvo tokio turinio: 

Jo Malonybei, Garbingam Kunigui Jurgiui Matulevičiui, 
paskirtam Vilniaus Vyskupui. — Man įsakyta pranešti Jūsų 
Malonybei, kad bulos, skiriančios Tamstą vyskupu, jau yra 
paruoštos Apaštališkoje Raštinėje. Bet, kadangi, viena, jos 
negali būti be pavojaus persiųstos, o, antra, greitas vys- 
kupų sostų aprūpinimas dar labiausiai yra reikalingas, tai 
Jo Šventenybė popiežius Benediktas XV suteikė Jūsų Ma- 
lonybei galią, nelaukiant minėtųjų bulų, tuojau iš katali- 
kų vyskupo priimti šventimus ir apimti Jums paskirtą vys- 
kupo sostą, tačiau pirma atlikus tikėjimo išpažinimą ir pa- 
darius priesaiką, kaip įsako įstatymai, bet išlaikius visa kita, 
ko reikalauja teisės. Duota Varšuvoje 1918 metais lapkri- 
čio 22 dieną. (Pasirašė) Achille Ratti, Apaštališkasis Vizi- 
tatorius?!. 

Pirmoji asmeniška Ratti ir Matulaičio pažin- 
tis buvo 1919 gegužės mėn. J. Matulaitis savo 
“Dienoraštyje" 1919.V.9 rašo: 

Sukviečiau 11 val. 30 min. pas save kapitulą (...) 
Tariausi, ar neverta nuvažiuoti man Varšuvon pas J.E. Msgr. 
Ratti Vizitatorių. Visi sutiko, kad reikia. Pavojus dabar Vil- 
niui negresia, taigi galiu važiuoti Varšuvon3ž, 


Nuvažiavo 1919.V.11, lydimas kun. J. Vait- 
kevičiaus, MIC, ir gyvu žodžiu išdėstė vizitato- 
riui Ratti vyskupijos padėtį, savo vargus ir sun- 
kenybes. Kai kurie J. Matulaičio biografai tvir- 

tina, kad po to netrukus Ratti atvyko į Vilnių, 
netgi vysk. J. Matulaitis parsivežęs Ratti iš Var- 
šuvos pas save. Knygoje “Pijus XI“ (Marijampo- 
lė 1937) mokytoja O. Zaštautaitė poroje vietų 
rašo, kad “Msgr. Ratti atvažiavo į Vilnių 1919 
m.“ (p. 46), o kitoje vietoje (p. 337) irgi tos 
pačios autorės, pasinaudojusios vysk. Pr. Būčio 
rankraščiu, tvirtinama: “Vilniaus vyskupas nuva- 
žiuodavo į Varšuvą pas nuncijų ir nuncijus 1919 
m. po Velykų buvo Vilniuje“. Pažymėtina, kad 
vysk. J. Matulaičio 1919-1921 m. “Dienoraštyje" 
nėra jokios užuominos apie Ratti atvykimą į 
Vilnių, nors jo lankymasis Vilniuje 1920 yra 
tiksliai žinomas iš kitų šaltinių. 

Po II pas. karo kai kurie seni vilniečiai 
kunigai (Elertas, Chaleckis), pasakodami savo at- 
siminimus iš vysk. J. Matulaičio gyvenimo, pri- 
simena tokį gana anekdotišką įvykį: 

1919 m. nuncijus Ratti, vėliau buvęs popiežium Pijum 
XI, atsilankė Vilniuje pas vysk. Matulevičių. Su vysk. Jur- 
giu jis buvo jau pažįstamas (...) Viešėdamas Vilniuje pas 
vysk. Matulevičių, Ratti aplankė Aušros Vartus. Ši Marijos 
šventovė padarė jam didelio įspūdžio. Jis jos nepamiršo 
net pirmoje savo popiežiškoje enciklikoje. 

Šia Vilniuje buvimo proga nuncijus panoro aplankyti 
šv. Kazimiero karstą. Taigi vieną rytą, kanclerio lydimas, 
išėjo į katedrą. Čia šv. Kazimiero koplyčioje turėjo atna- 
šauti šv. Mišias. Vysk. Jurgis liko namieje, kaip papras- 
tai, atsilaikė Mišias namų koplytėlėje. Mišioms patarnauti, 
kaip visuomet, atėjo žvalus berniukas J.K., dabar žymus te- 
atro artistas. 

Pasimeldęs po Mišių, vysk. Jurgis nuėjo į savo kamba- 
rį. Ministrantui, likusiam vienam, šovė į galvą mintis iš- 
krėsti pokštą. Pastebėjęs prieangyje monsinjorišką apsiaus- 
tą (farajolę), juo apsigaubė, užsidėjo plačiabrylę itališką skry- 
bėlę, prisitaisė akinius ir su lazdele rankoje iškilmingai 
žengė į valgomąjį, kur seselės tvarkė stalą, ruošdamos sve- 
čiui pusryčius. Greitosiomis dirstelėjusios į monsinjorišką 
aprangą pamanė, kad tai iš katedros grįžęs svečias. Tuoj 
klupt ant kelių ir siekė bučiuoti "svečiui" ranką. 

Vaikinas to nesitikėjo. Įspūdis buvo toks, kad pats ne- 
išlaikė ir pratrūko skardžiai juoktis. Bet tuoj viską padėjo 
į savo vietą ir išdūmė namo. Kitą rytą jis jau nebeatėjo 
vysk. Matulaičiui Mišioms tarnauti. Vyskupas susirūpino, 
kas atsitiko su berniuku. Sužinojęs vakar padarytą pokštą, 
papasakojo svečiui. Ir Ratti susidomėjo gabiu bemiuku ir 
norėjo jį pamatyti. 

Po pietų vyskupo tarnas atnešė vizitinę kortelę: vysku- 
pas kviečia pas save berniuką. Jis nusigando ir tikėjosi 

gausiąs barti. Bet kaip su baime išėjo iš namų, taip su 
džiaugsmu grįžo. Ne tik nebuvo baramas, bet dar apdova- 
notas pinigais ir saldainiais. 

— Koks malonus tas svečias iš Italijos — pasakojo su- 
grįžęs. — Jis man vis tapnojo per petį ir kažką kalbėjo, 
bet nelietuviškai. Aš nieko nesupratau?s, 

Jei taip iš tikrųjų yra buvę, tai galėjo įvyk- 
ti tik 1919 m., kada Ratti dar nebuvo arkivys- 
kupas — nuncijus. 1920 m. Ratti atvyko į Vil- 
nių su gausia palyda, o ir ministrantas tada jau 
arkivyskupo nebūtų drįsęs pamėgdžioti. 


Ratti rūpestis kitais kraštais3* 


Noras nuvykti į Rusiją. Apašt. vi- 
zitatorius Lenkijai ir kitiems kaimyniniams kraš- 
tams laikė, kad jo paskyrimas siekia ir Rusiją. 
Dar 1918 per vokiečių okupacinę valdžią Rytuo- 
se darė žygių kaip nors nuvykti į Petrapilį. 
Tačiau 1918.X.28 gavo iš Varšuvos vokiečių gu- 
bernatūroje dirbusio grafo Hutten-Czapskio pra- 
nešimą: “Ekscelencija, turiu garbės Jums praneš- 
ti, kad esu gavęs iš generalinės vokiečių vy- 
riausybės įgaliojimą Jums priminti, jog eventuali 
kelionė į Maskvą arba Petrapilį būtų Jums pa- 
vojinga ir Jūsų atsakomybe“. 

Bet Ratti nenuleido rankų. 1919 bandė da- 
ryti žygių per Aleksandrą Lednickį, kuris gyrė- 
si turįs bolševikinėje Rusijoje pažinčių aukštose 
vietose, bet ir iš to nieko neišėjo, ypač po to, 
kai Maskvoje buvo nužudytas Vokietijos atstovas 
Mirbachas. Vis tikėdamas kaip nors patekti į 
Rusiją, Ratti buvo atsispausdinęs vizitines kor- 
teles vien tik su savo vardu ir pavarde, tikė- 
damas jas panaudoti Rusijoje. 

O nuvykti į Rusiją buvo rimtų priežasčių. 
Ratti turėjo įteikti vysk. Cieplakui bulą, kuria 
jis pakeliamas arkivyskupu ir skiriamas Mogilia- 
vo arkivyskupijos apaštališkuoju administratorium. 
Kai jau nebebuvo vilties pačiam ten patekti, vis 
tik pavyko per vieną lenkų geležinkelietį tą bu- 
14 Cieplakui pasiųsti. Kitą kartą tuo pačiu ke- 
liu pasiuntė Cieplakui paguodžiantį laišką ir fi- 
nansinės paramos. Buvo ir kitų reikalų. Jugosla- 
vijos karalius Aleksandras prašė Ratti kaip nors 


38 


sužinoti jo sesers Elenos likimą, kuri po Spalio 
revoliucijos buvo pasilikusi Rusijoje. Ratti, norė- 
damas kaip nors padėti, iš Varšuvos pasiuntė 
į Maskvą du, kad ir nelabai patikimus, asme- 
nis, ką nors sužinoti apie Elenos likimą. Tuodu, 
vos nuvykę į Smolenską, sutartu šifru pranešė: 
“Be brangiai mokamo aliejaus negalima preky- 
bos pradėti“. Vadinasi reikia gauti daug pini- 
gų. O tuo tarpu Elena jau anksčiau buvo iš- 
trūkusi iš Rusijos ir pasiekusi Švediją. 

Kai bolševikai ėmė žudyti pravoslavų dvasi- 
ninkus, Ratti darė žygių gelbėti jų gyvybę. Jo 
intervencija arkiv. Roppas, bolševikų pasmerktas 
mirti, išliko gyvas ir galėjo išvykti į Lenkiją. 

Suomija. Tolimiausias prie Baltijos jūros 
kraštas Suomija irgi domino Ratti. Šalia rūpes- 
čio Suomijos katalikais, daugiausia atbėgusiais 
iš Rusijos lenkais, lietuviais, vokiečiais, latviais 
ir kt., Ratti turėjo vilties kaip nors iš Suomi- 
jos patekti į Petrapilį, be to, iš Suomijos pada- 
ryti šuolį į Švedijos Upsalos universiteto biblio- 
teką ir ten pamatyti Ulfilo (311-383) išverstą 
gotams iš graikų kalbos Naująjį Testamentą, va- 
dinamą “Codex Argenteus“. Atgijo senasis bib- 
liotekininkas! Suomijos vyriausybė buvo jį pa- 
kvietusi, bet dėl Pabaltijy vykusios kovos už 
tų kraštų nepriklausomybę privertė kelionės at- 
sisakyti. 

Lietuva. Kad lietuviai yra skirtinga nuo 
lenkų tauta, Ratti puikiai žinojo. Jam buvo ži- 
nomos lietuvių tautos pastangos atkurti savo ne- 
priklausomybę, atskirai nuo Lenkijos. Tačiau ne- 
reikia stebėtis, jei Ratti, kaip popiežiaus atsto- 
vas, įvairiomis progomis pabrėždavo, kad lietu- 
viai ir lenkai, abi katalikiškos tautos, turėtų gy- 
venti santaikoje. Vesti į tą santaiką jis laikė sa- 
vo misija. Iš to negalima daryti išvados, kad jis 
lietuvių atžvilgiu buvo prolenkiškos orientacijos. 
Gal veikė ir ta aplinkybė, kad tiek kai kurie 
Europos kraštai (Prancūzija, Anglija), tiek net 
pati Amerika, suvaidinusi didelį vaidmenį po- 
karinės Europos tvarkyme, galvojo, kad prieš 
1795 m. buvusi Lenkijos-Lietuvos valstybė atgims 
sena forma. Tą svajojo ir Lenkija, ypač jos va- 

das J. Pilsudskis, užsimojęs atkurti senąją Žeč- 
pospolitą, susidedančią iš Ukrainos, Gudijos, Lie- 
tuvos, Livonijos, Silezijos ir Rytų Prūsijos. To- 
kios mintys buvo ir Vatikano sferose, kur len- 
kai jau seniai lietuvių norą būti savarankiškais 
vadino bendros valstybės skaldymu, Lenkijos grio- 
vimu, tiesiog valstybiniu išdavimu. 

Pirmasis Ratti kontaktas su lietuviais buvo 
Varšuvoje. Kai 1918.VI Varšuvoje įvyko tos pro- 
vincijos vyskupų konferencija, joje dalyvavo ir 
Seinų vyskupas A. Karosas. Tų pat metų gale, 
kai Lomžoje buvo Seinų vyskupo pagalbininko 
Jalbrzykowskio konsekracija, iškilmėse dalyvavo ir 
Ratti. Čia jis vėl susitiko su vysk. A. Karosu. 
Varšuvos marijonų tarpe buvo ir lietuvių (Kul- 
vietis, Giedrys). Kadangi Ratti mėgo kartais atsi- 
kvėpti netoli Varšuvos esančiame marijonų Bie- 
lanų vienuolyne, gražioje gamtos aplinkoje — ant 
Vyslos kranto, gražiame miške, ten susitikdavo 
su marijonais ne tik lenkais, bet ir lietuviais, 
iš kurių išgirsdavo apie Lietuvą bei jos aspi- 
racijas. 

Vizitatorius Ratti 1919.II.2 atvyko į Varšuvos 
Kūdikėlio Jėzaus Moniuškos gatvėje bažnytėlę, 
kurią kunigaikštienė Magdalena Radvilienė buvo 
pavedusi išimtinai lietuviams. Priėmimas, kaip 
rašo Ratti sekretorius Pellegrinetti, buvo jaudi- 
nantis. Moterys verkė. Jam buvo įteiktas adresas 
lotynų ir lietuvių kalbomis, kuriame pažymėta: 

Lietuviai, kaip ir kitos prispaustos tautos, nori tėvynės 
laisvės ir su pasitikėjimu laukia nepriklausomos valstybės 
atgavimo su sostine Vilniumi (...) ir tikisi, kad popiežius, 
kuris vienodu jausmu apglobia šio pasaulio galinguosius ir 
mažuosius, bus jų tėvas ir ištikimiausias globėjas. 

Ta proga buvo įteiktas prašymas pasiųsti po- 
piežiui Benediktui XV, kuriame sakoma: 

Mes, Varšuvoje gyvenantieji lietuviai, prašome Šv. Tėvą, 
visų krikščioniškųjų tautų globėją, neleisti, kad mūsų tėvy- 
nė, katalikiškoji Lietuva, vėl būtų atiduota ortodoksinei Ru- 
sijai, kad bedieviai bolševikai tyčiotųsi iš mūsų tikėjimo, 
niokotų kraštą ir neštų ten skurdą ir griuvėsius. Norime 
būti laisvi, nuo nieko nepriklausomi, kad Lietuva būtų mū- 
sų žemė. Esame tikri, kad atveju gresiančio pavojaus tiek 
iš liuteriškos Vokietijos, tiek iš ortodoksiškos Maskvos pu- 
sės visuomet rasime paramą mūsų seseryje katalikiškoje Len- 
kijoje. 

Pellegrinetti pastebi, kad paskutinis rašto sa- 
kinys vizitatoriui labai patikęs, nes vėliau ir iš 
Pilsudskio yra girdėjęs: “Po Vilniaus būčiau ga- 
lėjęs žygiuoti ir į Kauną, bet to nepadariau, 
kadangi manau, jog kraujo praliejimas visam lai- 
kui iškastų tarp lietuvių ir lenkų bedugnę. Prie- 
šingai, jie turi grįžti į broliškumą“. 

Deja, ir kraujas pralietas, ir broliškumas pa- 
laidotas buvo ne dėl lietuvių, bet dėl lenkų 
kaltės... 

Buvo ir kitų progų vizitatoriui susipažinti 
su lietuviškomis problemomis. 1919 gegužės mėn. 
kan. J. Narjauskas, vysk. A. Karoso siunčiamas, 
nuvyko į Varšuvą pas Ratti kviesti jį aplankyti 
Seinus. Ta proga Narjauskas galėjo vizitatoriui 
išdėstyti lietuvių tautos siekimus ir pažiūras į 
santykius su lenkais. 

Savo susitikimą ir pasikalbėjimą su vizita- 
torium Ratti kun. J. Narjauskas taip aprašo: 


Msgr. Ratti buvo labai patenkintas Seinų vyskupo pa- 
siuntiniu ir mielai teikėsi virš valandos su juo kalbėtis. 
Vizitatorius teisinosi, kad į Seinus vis dar neatvyko, nors 
tris kartus buvo rimtai pasiruošęs ten važiuoti, bet jį su- 
trukdžiusios vis kitokios svarbios kliūtys. Žadėjo atvykti, 
kai tik atitruks nuo kitų darbų. Prašė sveikinti Seinų vys- 
kupą, atsilygindamas už jos sveikinimus per mane35 

Kun. J. Narjauskas buvo nuvykęs pas vizi- 
tatorių išsiaiškinti kai kurių juridinių painiavų, 
ypač Seinų tribunolo antrosios instancijos, kuri 
buvo Varšuvoje, reikalą. Dėl to jam teko vaikš- 
čioti pas Varšuvos arkivyskupą Kakowskį, bet rei- 
kalo neišsprendė. Grįžęs vėl pas vizitatorių, Nar- 
jauskas papasakojo arkivyskupo nepalankų nusi- 
statymą, ir vėl kalba užsimezgė apie Lietuvos 
reikalus. 

Baigus tikruosius reikalus, buvau Monsinjoro (Ratti) 
paklaustas apie šį ir tą, kas kiekvienam inteligentui rū- 
pėjo: ar daug nukentėjo Seinų šalis nuo karo, kas dabar 
ten valdo, kaip žmonės jaučiasi, ar turi maisto ir pana- 
šiai. Beatsakinėdamas nepasijutau, kad skundžiuosi lenkų 
skriaudoms, lietuviams daromoms ir padarytomis praei- 
tyje. Priėjome prie branduolio, arba prie dabartinio lietuvių 
apsisprendimo. Monsinjoras Ratti sakėsi kalbąš “del politi- 
co dilettante“ (kaip politikas mėgėjas — nespecialistas). 
Apie Lietuvą yra pasiinformavęs iš kun. Viskanto “La Litua- 
nie religieuse" (Lietuva tikybos atžvilgiu) ir, rodosi, iš “La 

Lituanie et la guerre“ (Lietuva ir karas). Be to, turėjęs 
gerų informacijų iš kun. Kulviečio* ), Varšuvoje Moniuškos 
gatvės bažnytėlės rektoriaus; ir kiek kartų minėjo šį kuni- 
gą, vis pridūrė: “mi rincresce assai che ė morto“ (Man 
labai gaila, kad jis mirė). Mano atviras lenkų peikimas 
Monsinjorui nepatiko. Jam atrodė, kad Lietuva, būdama ka- 
talikų šalis ir iš seniai su lenkų katalikiška tauta ir valsty- 
be sugyvenusi, turėtų ir toliau bent taikoje su ja gyventi... 
Atsimenu, kad kalbant .apie lietuviškų pavardžių keitimus 
į lenkiškas, Monsinjoras pats suminėjo pavyzdį: Jakštas- 
Dombrowski, labai gražiai ištardamas tuodu žodžiu“s, 


Ratti kelionė į Vilnių ir Kauną 


Paskirtas ne tik Lenkijos, bet ir gretimų 
kraštų apaštališkuoju vizitatorium, Ratti rūpinosi 
aplankyti ir tuos kraštus. Artimiausia ir svarbiau- 
sia buvo katalikiškoji Lietuva. Ji 1918.II.16 jau 
buvo pasiskelbusi nepriklausoma valstybe su sos- 
tine Vilniumi, tačiau dar buvo valdoma vokiečių 
Oberosto karinės valdžios. Dėl to vizitatorius 
Ratti parašė vyr. Rytų fronto vadui, Bavarijos 
sosto įpėdiniui Leopoldui, raštą, prašydamas lei- 
dimo aplankyti Lietuvą. 1918.IX.5 gavo atsaky- 
mą, kad vizitatoriaus apsilankymas iš Varšuvos 
lietuvių būtų priimtas nepalankiai. Bet jau tų 
pačių metų lapkričio mėn., kai Vokietija jau bu- 
vo kapituliavusi, Ratti gavo pranešimą, jog gali 
vykti į Vilnių. Tačiau to meto aplinkybės (vo- 
kiečių traukimasis, bolševikų slinkimas į vakarus) 
neleido tos kelionės įvykdyti. 

Ratti sekretorius Pellegrinetti savo užrašuose 
1918.XII.14 pažymėjo: 

Kelionė į Lietuvą pradingo. Atrodė, kad viskas užtik- 
rinta, karo ministeris (lenkų) davė automobilį, buvo vokie- 
čių pasas, duotas už Oberostą von Kesselerio, vysk. Jal- 
brzykowskio ir vysk. Karoso draugystė. Bet šį rytą snigo. 
Sniegas smulkus, sausas ir landus. Leitenantas Pagowski 
pranešė, kad vykti negalima. Taip antrą kartą ši kelionė, 
tiek kartų bandyta, dingo. 


*) Kun. Leonas Kulvietis, gimęs- 1880, kunigu įšventin- 
tas Žemaičių vyskupijoje, paskui įstojo į J. Matulaičio at- 
naujintą marijonų vienuoliją. Jis Varšuvoje laikydavo lietu- 
viams pamaldas Kūdikėlio Jėzaus bažnytėlėje. Nuncijaus nu- 
siųstas į vieną parapiją, kur buvo įvykęs skandalas, užsi- 
krėtęs šiltine mirė 1919.V.21. 

Hermenegildas Vellegrinetti, 
nuncijaus A. Ratti sekretorius 


Be abejonės, Ratti visą laiką sekė lietuvių- 
lenkų santykius ir kovas. Jis žinojo, kad 1919. 
III.19 Pilsudskis užėmė Vilnių, kurį lietuviai lai- 
kė savo neginčijama sostine, kad jų tautinėje 
ir politinėje kovoje Vilnius buvo jautriausia vie- 
ta. Žinojo, kad į politinę kovą buvo įsitraukusi 
ir dvasiškija, kad lenkai traukė į savo talką ir 
Bažnyčią. Iš Vilniaus vyskupo J. Matulaičio bu- 
vo sužinojęs apie padėtį Vilniaus vyskupijoje. 
Norėjo tad visa savo akimis pamatyti, vietoje 
patikrinti, susidaryti pilnesnį vaizdą. Bet nebuvo 
progos. 

Taip belaukiant ir beplanuojant kaip nors 
pasiekti ne tik Vilnių, bet ir Kauną, 1920.I.19 
nuncijų Katti aplanko Pilsudskio adjutantas gia- 
fas Potockis ir praneša, kad Lenkijos valstybės 
galva (Pilsudskis) kviečia nuncijų su juo drauge 
sausio 22 ar 23 vykti į Vilnių. Ratti pakvieti- 
mą priėmė. . 

Ratti jautė, kad žygis yra opus. Jis žinojo, 
kad Vilniaus miestą ir kraštą savinasi ir len- 
kai ir lietuviai. Baiminosi, kad jo atvykimą į 
Vilnių viena ar antra pusė gali panaudoti sa- 
vo politiniams siekimams remti. Tačiau, ne- 
paisydamas visko, apsisprendė vykti. Po ke- 
lionės į Vilnių ir Kauną 1920.II.8 pranešime 
kardinolui Gasparri jis suminėjo tas priežastis, 
kurios, nepaisant esamos jautrios padėties, pa- 
skatino priimti pakvietimą. Esą jam buvo proga 
po tiek nepasisekusių bandymų aplankyti Vilnių 
ir iš ten pasiekti Kauną. Kelionės išlaidos esan- 
čios mažos, apsistojimo vieta Vilniuje neutrali 
— pas vysk. J. Matulaitį. Ir pridėjo: 

Kelionei, kuriai netikėtai turėjau apsispręsti, buvau, ačiū 
Dievui, jau truputį pasiruošęs, šalia kai kurios skaitybos 
ir pasikalbėjimų (su vysk. J. Matulaičiu, kun. J. Narjausku, 
kun. Viskanta, kun. Kulviečiu. J.V.), taip pat ir iš tikro 
antplūdžio pranešimų, informacijų, apeliacijų ir kontrapelie- 
cijų, protestų iš vyskupų pusės, dvasiškijos, pasaulietinės 
valdžios ir eilinių tikinčiųjų, paskirų asmenų ir bendruo- 
menių (Čia turima mintyje visa akcija prieš vyskupus Pr. 
Karevičių ir J. Matulaitį. J.V.) Nebereikia sakyti, kad šis 
pasiruošimas (kaip ir visi pasiruošimai iš tolo) neapsaugojo 
manęs nuo netikėtumų. 

Nakų 1920.I iš 23 į 24 d. traukiniu su 
Pilsudskiu Ratti išvažiavo į Vilnių. Nuncijui buvo 
rezervuotas atskiras belgiškas vagonas, karo įvy- 
kių atitrenktas į Varšuvą. Lydėjo nunciatūros pa- 
tarėjas mons. E. Pellegrinetti ir Pilsudskio ka- 
pelionas kun. Plewka-Czynski. Traukinyje vaka- 
rieniavo drauge su Pilsudskiu, kuris gerai nusi- 
teikęs juokavo, kas buvo jam neįprasta, nes Pil- 
sudskio priešininkai jį vadino “Paniurėliu" (J6- 
zef Ponury). Kadangi Vilnių pagal nustatytą tvar- 
ką turėjo pasiekti sausio 24 d. 16 val., tai trau- 
kinys ilgiau apsistojo Lydoje. 

Atvykus į Vilnių, geležinkelio stotyje Pilsuds- 

kio ir nuncijaus Ratti laukė žmonių minia. Sve- 
čius pasveikino Skirmuntas, savo patriotinėje 
aistringoje kalboje nepraleidęs progos išplūsti 
“Kauno Tarybą“. Toji kalba buvusi “kartus jau 
nebeatgaivinamos praeities apraudojimas“ — rašo 
savo atsiminimuose mons. Pellegrinetti. 

Iš stoties aukštieji svečiai nuvyko į Aušros 
Vartus, kur buvo prisikimšę dvasiškijos ir įvai- 
rių dignitorių. Žmonių minios klūpojo apačioje 
esančioje gatvėje. Aušros Vartuose įvyko nemalo- 
ni staigmena: Ratti ir Pilsudskiui suklaupus prieš 
Marijos altorių, turėjo būti atidengtas stebuklin- 
gas Marijos paveikslas, paprastai uždengtas tam 
tikromis užuolaidomis. Zakristijonas Gabrielius 
Gylys (vėliau tapęs marijonu) bandė patraukti 
virvutes, kuriomis atidengiamos užuolaidos, bet 
nepavyko. Pribėgo Aušros Vartų klebonas, bet 
ir jam nepasisekė atidengti paveikslo. Pilsudskis 
susinervinęs pakilo ir išėjo iš koplyčios. Nunci- 
jus palaimino žmones iš koplyčios balkono, ir 
taip tos iškilmės baigėsi. Išėjus aukštiems sve- 
čiams, Aušros Vartų klebonas susidomėjo, kas ten 
atsitiko, kad nebuvo galima atskleisti paveikslo 
užuolaidų. Pabandė — ir viskas tvarkoje: pa- 
veikslą, kaip ir visuomet, buvo galima atskleisti. 


Tą "stebuklą" lenkai aiškino savaip. Esą Ma- 
rija nenorėjusi nuncijui pasirodyti dėl to, kad 
buvo nepatenkinta jo planu vykti į Kauną... 
Lietuviai gi aiškino, kad Marija nenorėjusi pasi- 
rodyti Pilsudskiui, kuris 1919.IV.22 d. pavakare, 
atvykęs į Vilnių, nors buvo Aušros Vartuose lau- 
kiamas, ten nesustojo ir su savo svita prava- 
žiavo Aušros Vartus net kepurių nenusiėmę. Vil- 
niuje ėjo gandai, kad Pilsudskis esąs socialistas, 
tikyba jam nerūpinti, esąs pasimetęs su savo 
teisėta žmona ir gyvenąs su kažkokia žydaite. 
Dėl to Dievo Motina ir nenorėjusi jam parody- 
ti savo veido. 

Tik Vilniuje paaiškėjo, kad Ratti pasiryžęs 
vykti į Kauną. Žinoma, lenkams tas patikti ne- 
galėjo. Pilsudskis atsivežė nuncijų Ratti ne į 
Kauną išleisti, o tik savo renomė pakelti: va- 
žinėja drauge su Šv. Tėvo atstovu! Tačiau Ratti 


45 


noras pasiekti Kauną nebuvo jau toks paprastas. 
Tarp lenkų okupuoto Vilniaus ir Kauno tiesiogi- 
nio susisiekimo nebuvo netgi telefonu ar tele- 
grafu. Susisiekti buvo galima tik per Berlyną. 
Ratti telefonu (per Berlyną) pranešė norįs atvyk- 
ti į Kauną ir prašė susisiekimo priemonių nuo 
demarkacijos linijos. Kol tas reikalas buvo su- 
tvarkytas, užtruko kelios dienos. 

Vysk. Pr. Karevičius savo atsiminimuose rašo: 

(Gavęs pranešimą) aš kreipiausi į užsienio reikalų mi- 
nisterį p. Voldemarą. Šisai užklausė, o ar aš žinau, kac 
Varšuvos nuncijus yra Lietuvos vizitatorius. Atsakiau: “Ne 
okio tam rašto iš Vatikano, nei iš paties arkivysk. Ratt 
aeturiu, tik esu girdėjęs iš patikimo asmens, būtent, Dan- 
>igo vyskupo O'Rourke, arkiv. Ratti esąs Lenkijai Apašta- 
liškasis Nuncijus, o Lietuvai, Latvijai ir Estijai — Apašta- 
liškasis Vizitatorius''. Voldemaras sutiko parūpinti traukinį??. 

Iš tikrųjų iš Kauno atėjo pranešimas, kad 
svečias yra laukiamas Vievyje: 1920.1.29 7 val 
ryto jam bus traukinys į Kauną. 

Kol kelionės į Kauną reikalas paaiškėjo, Ratti 
panaudojo laiką susipažinti su Vilniumi, jo įstai- 
gomis, žmonėmis ir problemomis. Sekmadienį 
(I.25) nuncijus aukojo iškilmingas pontifikalines 
Mišias katedroje. Pamokslą sakė prel. Michalke- 
vičius apie istorinius lenkų-lietuvių santykius. 
Po to įvyko oficialių asmenų priėmimas vyskupo 
rūmuose, aplankymas universiteto, kur rektorius 
Siedleckis pasveikino nuncijų italų kalba. Kitą 
dieną (1.26) Mišios Aušros Vartuose (jau prie 
atidengto Marijos paveikslo), vėl įvairių delegaci- 
jų priėmimas (tarp jų ir kapitulos delegacija, rei- 
kalaujanti, kad vysk. J. Matulaitis būtų atšauk- 
tas iš Vilniaus), kunigų seminarijos lankymas, 
kur nuncijų pasveikino seminarijos rektorius Us- 
zyllo. Vakare Vilniaus dvasiškijos surengtos nun- 
cijui pagerbti vaišės. Čia vysk. J. Matulaitis pa- 
sakė karštą sveikinimo kalbą, sutiktą vieningais 
plojimais. Tačiau ne viskas išėjo vieningai: kai 
dalyviai lotyniškai užgiedojo “Ad multos annos“, 
visi buvo choristai, o kai užtraukta lenkiškai 
“sto lat“, pusė salės tylėjo. Ratti, kaip jo paly- 
dovas Pellegrinetti rašo, “pagautas, gal būt, ne- 
labai laimingo įkvėpimo, tarė žodį, aiškindamas 

posakį “Polonia semper fidelis“ (Lenkija visuo- 
met ištikima) ne tam, kad iškeltų lenkus, bet 
kad paskatintų likti vertais savo katalikišku tra- 
dicijų". 

Vienas iš ten dalyvavusių lietuvių kunigų 
karčiai tą kalbą komentavo: “Polonia semper fi- 
delis, Lituaniae nomine deleto“ (Lenkija visuo- 
met ištikima, Lietuvos vardą panaikinusi). Taip 
nuncijaus kalbą suprato visi lietuviai kunigai. Tik 
vėliau nuncijus sužinojo, kad lietuvių kunigų 
Vilniuje yra beveik tiek, kiek ir lenkų. Savo 
pranešime Romai jis teisinosi: “Iš mano pusės 
buvo kvailystė, kurios, tikiu, nebūčiau padaręs, 
jei būčiau tinkamai ir laiku įspėtas. Bet Vieš- 
pats man ją leido mano vertam ir išganingam 
pažeminimui“. 

Lietuvių nuotaikos pasikeitė, kai kitą dieną 
nuncijus aplankė lietuvių šv. Mikalojaus bažny- 
čią, lietuvių gimnaziją ir ten išliejo savo tėviš- 
kus jausmus ir lietuviams. 

O lenkai dėjo visas pastangas, kad Ratti 
aplankytų lenkiškas įstaigas. Tad Ratti aplankė 
ponios Czarnowskos vedamas mokyklas, dalyvavo 
Vilniaus lenkių ponių suruoštame vakariniame 
pobūvyje. Sausio 27 rytą Mišios prie šv. Kazi- 
miero karsto katedroje. Aplankytos ir žymesnės 
Vilniaus bažnyčios: šv. Onos, Bernardinų, šv. Jo- 
no “su kolonų ryšuliais ir nepaprastai elegan- 
tiško polėkio varpine“, Antakalnio šv. Petro ir 
Povilo bažnyčia, kur Ratti pamatė “triumfuojantį 
italų meną“. Nuncijus taip pat padarė išvykų 
į Vilniaus apylinkes, apdengtas baltu sniego ap- 
siaustu. Įkopė į Gedimino kalną. Šalo smarkiai: 
temperatūra buvo 23 laipsnių žemiau nulio. Pi- 
lies kalne Ratti išsitarė, kad met Monte Rosa 
(4638 m aukščio) labiau nejutęs, kaip spindin- 
tis oras tarsi būtų pilnas ledo adatų, duriančių 
veidą. Kai nusileidęs nuo kalno įėjo į katedrą, 
atrodė, kad ten šilta, nors švęstas vanduo buvo 
pavirtęs ledu. 

Ratti laisvą nuo visokių vizitų, priėmimų 
laiką galėjo skirti ilgiems pasikalbėjimams su 
vysk. J. Matulaičiu. Tų pokalbių turinio nežino- 
me, tačiau galima spėti, apie ką buvo kalbama. 

Ratti palydovas Pellegrinetti sako, kad ne visuo- 
met jų nuomonės sutapdavusios, nes Ratti turė- 
jęs platesnių idėjų. Ir suprantama dėl ko. Jis, 
kaip Šv. Sosto atstovas, nors ir patyręs apie 
surizgusius lietuvių ir lenkų santykius, vis lai- 
kėsi dėsnio, kad dvi katalikiškos tautos turėtų 
taikiai gyventi meilėje ir vienybėje. Vysk. Ma- 
tulaitis žvelgė į dalykus iš konkrečios padėties. 
Lietuvių ir lenkų tautos jau yra išsiskyrusios, 
lietuviai nori turėti savo nepriklausomą valstybę, 
gyventi geruose santykiuose su visais kaimynais, 
tačiau nenori pasiduoti lenkų jėga primetamai 
draugystei, unijai, kuri ribotų savarankiškumą. 
Politiniai įvykiai, ypač Lietuvos sostinės okupa- 
vimas, tą išskyrimą tik dar labiau padidino, ge- 
rus santykius suardė. Tą skirtumą ir nuncijaus 
palydovas Pellegrinetti pabrėžė: “Bet kas daryti, 
kai lietuviai patriotai lenkams buvo litvomanai', 
o lenkai buvo vadinami "panpolonistais'" 

Tas kelias dienas Ratti Vilniuje buvo kaip 
ant dyglių. Jis nerimavo, kadangi tuo pačiu ypa- 
tinguoju Pilsudskio traukiniu, kuriuo buvo atvy- 
kęs, sausio 31 turėjo vėl grįžti į Varšuvą. 

Nors lenkams ir labai nepatiko Ratti noras 
nuvykti į Kauną, vis dėlto bent trumpai, sau- 
sio 29-30 dienomis, jis atliko savo kelionę į 
nepriklausomą Lietuvą. Kaip apaštališkąjį vizitato- 
rių, Kaune jį iškilmingai priėmė ne tik bažny- 
tinė hierarchija, bet ir Lietuvos vyriausybė““. 
(Šis Ratti, vėlesniojo popiežiaus lankymasis ne- 
priklausomoje Lietuvoje vertas dėmesio, tad apie 
jį yra to paties autoriaus atskiras straipsnis. — 
Red.) 


Vysk. J. Matulaičio ir nuncijaus A. Ratti 
korespondencija 


Nepaisant kai kurių nuomonių skirtumų, 
Ratti iš arti pažino vysk. J. Matulaičio asmeny- 
bę, kurią Pellegrinetti pavadino “tikru Dievo 
vyru, mirusiu šventumo garse nedaugeliui metų 
praslinkus". Ir nuo to laiko tarp Ratti ir Matu- 
laičio užsimezgė nuoširdi draugystė, kurios ne- 
suardė nuolatiniai lenkų skundai, reikalavimai 

vysk. J. Matulaitį pašalinti iš Vilniaus. Ratti visą 
laiką, tiek būdamas nuncijum Varšuvoje, tiek 
popiežiaus soste, vysk. J. Matulaitį gynė, palaikė, 
guodė, drąsino. 

Vysk. J. Matulaitis, kai tik pasitaikydavo pro- 
ga būti Varšuvoje, aplankydavo nuncijų Ratti. O 
arkiv. Ratti 1919-1920 m. tris kartus buvo vysk. 
J. Matulaičio svečias Vilniuje. Be asmeniškų kon- 
taktų, yra likusi gausi korespondencija — 18 
Ratti laiškų vysk. J. Matulaičiui, rašytų 1919- 
1921 m. Vysk. J. Matulaičio laiškų yra išlikę 
tik 6, visi labai ilgi, kuriuose dėstomi vyskupi- 
jos reikalai, gana išsamūs atsakymai į Ratti iš- 
keltus klausimus. Visa korespondencija yra kon- 
fidenciali, ėjusi ne paštu, bet per patikimų as- 
menų rankas. 

Būtų perilga cituoti visus abiejų laiškus iš- 
tisai. Pasitenkinsime tik trumpai atpasakoti jų 
turinį. Reikia pastebėti, kad visi nuncijaus Ratti 
laiškai Vilniaus vyskupui yra labai nuoširdūs, 
draugiški. Jie pradedami protokoline forma, bet 
tuoj pereina į draugišką toną ir dažnai baigiami 
irgi ne protokoliškai, kada nuncijus pasirašo: “Tau 
atsidavęs brolis A. Ratti". 

Iš nuncijaus laiškų matyti, kad vysk. J. Ma- 
tulaitis yra laikomas ne Lenkijos, o Lietuvos 
pirmuoju vyskupu. Dažnai įvairūs reikalai su 
kitais Lietuvos vyskupais yra siunčiami per Vil- 
niaus vyskupą. Štai keletas pavyzdžių. 

1919 m. pradžioje bolševikams užėmus Vil- 
nių, vysk. J. Matulaitis prašė vizitatoriaus Ratti 
plačių įgaliojimų vyskupijos valdyme, kai nėra 
galimybės susisiekti su Šv. Sostu. 1919.III.19 
vysk. J. Matulaitis tokius įgaliojimus gavo ne 
tik sau, bet ir kitiems Lietuvos vyskupams. 

Ratti atsilankęs Lietuvoje (Kaune) pastebėjo, 
kad Lietuva pageidauja turėti Šv. Sosto atstovą, 
skyrium nuo Lenkijos. Tą lietuvių pageidavimą 
Ratti perdavė popiežiui, ir 1921.XI.19 Lietuva, 
Latvija ir Estija gavo vizitatorių A. Zecchini. 
Jo paskyrimas buvo praneštas visiems Lietuvos 
vyskupams, neišskyrus nė Vilniaus vyskupo. 

Kai Ratti jau buvo paskirtas nuncijum Len- 
kijai, kartą į vieną vysk. J. Matulaičio prašymą 

nuncijus atsakė, abejodamas, ar dabar jis, jau 
Lenkijos nuncijus, turįs jurisdikciją ir Vilniaus 
vyskupijai (1920.XI.29 laiškas). Iš to matyti, kad 
Ratti Vilniaus vyskupiją nelaikė Lenkijos Bažny- 
čios dalimi, nors tas buvo jau po Želigovskio 
Vilniaus pagrobimo. 

Ratti, būdamas Varšuvoje, gaudavo iš popie- 
žiaus Lietuvių dienos rinkliavos likučius, skirtus 
“karo aukoms Lietuvoje“, o drauge ir Benedik- 
to XV asmeniškas aukas Lietuvos vyskupams. 
Tokius gautus pinigus Ratti siųsdavo Vilniaus 
vysk. J. Matulaičiui, liepdamas išdalyti pagal au- 
kotojų intencijas, susisiekus su kitais Lietuvos 
vyskupais. 

Vysk. J. Matulaitis už gautas aukas padė- 
kodavo Šv. Tėvui ir nuncijui, drauge duodamas 
smulkią apyskaitą, kaip ir kam aukos padalytos. 
Viename laiške Ratti pagiria vysk. J. Matulai- 
4 dėl aukų paskirstymo, nes ir aukotojo — Šv. 
Tėvo — mintis, kad aukos yra skirtos Lietuvos 
vaikams, neskiriant, ar tie pašalpos reikalingi 
vaikai bus lietuvių ar kitų tautybių. 


Kartą vysk. J. Matulaitis praneša nuncijui, 
kad gautąją Šv. Tėvo paramą Lietuvos vysku- 
pams lygiomis dalimis padalijęs vyskupams Ka- 
revičiui ir Karosui, sau pasilikęs mažesnę dalį, 
bet ir tą taupąs sunkesniems laikams. Drauge 
prašo, kad iš anksčiau gautos paramos dalis bū- 
tų galima skirti neturtingiems ir ligoniams ku- 
nigams, kurie negauna jokių algų. 

Vysk. J. Matulaitis išsamiuose laiškuose nun- 
cijui Ratti dėstydavo vyskupijoje iškilusias sun- 
kenybes dėl lenkų daromų triukšmų bažnyčiose, 
kliudant lietuviams melstis savo kalba (Giedrai- 
čiuose), dėl valdžios kišimosi į bažnytinius rei- 
kalus, dėl valdžios atsiųstų vyskupų Hryniewec- 
kio ir Bandurskio elgesio Vilniuje. Nekartą nu- 
siskundžia lenkų skleidžiamais gandais ir šmeiž- 
tais, spaudos puolimais. Prie laiškų prideda laik- 
raščių iškarpų, kur matyti, kas apie jį ir prieš 
jį rašoma. 

Kiek ilgesnis vysk. J. Matulaičio ir nunci- 
jaus Ratti susirašinėjimas dėl Giedraičių skan- 

dalo, kada ten lenkai užsispyrė panaikinti lietu- 
viškas pamaldas ir išvijo kleboną. Vysk. J. Matu- 
laitis reagavo: paskyrė kaltininkams lenkams re- 
kolekcijas, uždėjo pasninką ir laikinai uždarė 
bažnyčią. Lenkų delegacijos lankėsi ne tik pas 
vysk. J. Matulaitį, bet pasiekė ir nuncijų. Spau- 
dimą darė ir Varšuvos valdžia. Ratti 1920.V.7 
rašo vysk. J. Matulaičiui: 

Užsienio reikalų viceministras Debski man atsiuntė ofi- 
cialų raštą dėl Giedraičių įvykių. Man vykstant į Romą, 
žodžiu kalbėjo vidaus reikalų ministras Wojciekowskis. Jis 
insistuoja, kad esą pavojinga ir taip ilgai laikyti bažnyčią 
uždarytą. Aš atsakiau, kad jau ne kartą tuo reikalu esu 
jums rašęs ir kalbėjęs, kad aš patyriau, jog jūs rūpinatės 
tuo reikalu pagal savo sąžinę ir atsakomybę, kaip sielų 
ganytojas, remiamas ir palaikomas savo Kapitulos, kad aš 
esu prašęs jūsų mane painformuoti apie padėtį ir imtis 
žygių, kurie atrodys reikalingi. 

Į tą Ratti laišką vysk. J. Matulaitis acsakė, 
kad Giedraičiuose nebūtų atsitikę tai, kas įvyko, 
jei ten nesikiškų valdžios žmonės, nekiršintų 
ir neagituotų lenkų prieš lietuvius. Prašo įtikin- 
ti tuos ponus ministrus, kad jie sutramdytų ka- 
rinę ir civilinę vietos valdžią ir uždraustų kiš- 
tis į bažnyčios reikalus. 

Nors iš korespondencijos to nematyti, tačiau 
iš kitų šaltinių žinoma, kad kartą Ratti pasiū- 
lius atsižvelgti į lenkų reikalavimus, nes esą 
dėl vienos (Giedraičių) parapijos nevertėtų tokį 
triukšmą kęsti, vysk. J. Matulaitis mandagiai nun- 
cijui atsakė, patardamas jam pasinaudoti savo tei- 
se ir paimti Giedraičių parapiją į savo juris- 
dikciją ir tvarkyti ją savo atsakomybe. O jis, 
kol yra Vilniaus vyskupas, negalįs kitaip tvar- 
kyti. Nuncijus atsiprašė, teisindamasis, kad tai 
buvęs tik jo patarimas, o ne noras kištis į vys- 
kupijos valdymą. 

Dėl Giedraičių vysk. J. Matulaitis savo 1920. 
X.23 laiške nuncijui praneša, kad ten pamažu 
grįžtanti tvarka ir ramybė. Dalykai tiek pagerėję, 
kad jau bažnyčia vėl atidaryta, laikomos pamal- 
dos, teikiami sakramentai, tačiau pamokslai dėl 
riaušių baimės dar nesakomi. 

Į tokį vysk. J. Matulaičio laišką nuncijus 
Ratti 1920.XI.1 atsakė: 

Tavo 1920.X.23 laišką skaičiau su dideliu džiaugsmu, 
bet drauge ir su liūdesiu, tavo laiške, tarsi čia pat maty- 
damas tavo asmenį, kai skaičiau tiek blogio ir tiek liūd- 
nų dalykų. Bet “yra Dievas danguje“ ir Dievas tikrai pa- 
dės (...) Belieka man ne tik plunksna, bet ir karšta šir- 
dimi pareikšti tau mano giliausius jausmus, kuriais drauge 
su tavim kenčiu, su tavim meldžiuosi, su tavim visa širdimi 
esu, norėdamas su tavim būti drauge ir kūnu, su tavim 
darbuotis. Jei kiek galėsiu, kiek pajėgsiu, prašau manimi 
pasikliauti. 

Vysk. J. Matulaitis siųsdavo nuncijui laikraš- 
čių iškarpas, susipažinti, kiek jis spaudoje yra 
puolamas ir šmeižiamas. Kaip į tai žiūrėdavo 
nuncijus Ratti? Štai keletas atsakymų: 


Gavau laišką su laikraščių priedu. Tiek laiške, tiek 
spaudoje vien tik liūdni ir apverktini dalykai. Tačiau bent 
dabartiniu momentu nematau, ką reiktų daryti ir bandyti 
be pagrįstos baimės sukelti dar didesnį blogį. Dievas mato, 
Dievas žino, kodėl tokius dalykus leidžia. Dievas tinkamu 
laiku pasirūpins. O dabar belieka tik melstis ir tikėtis 
(1921.1.26). 

Už paskutinį laišką ir laikraščius dėkoju, nors juose 
nieko gero nė malonaus nėra. Reikalinga kantrybė, kol pra- 
eis Dievo rūstybė. Nematau, kad būtų galima ką padaryti 
be didesnio pavojaus. Viena tik matau — tavo girtiną ir 
nuostabų elgesį, kuris reiškiasi protinga tyla ir budria 
kantrybe. Budri kantrybė, kad, nors ir netiesiogiai veikiant, 
būtų galima apsisaugoti; protinga tyla, kuri nekliudytų veikti, 
kai pasitaiko proga, ir į gera raginti (1921.11.25). 

Laikraščius, kuriuos paminėjai, esu skaitęs. Kai ką jau 
esu daręs ir dar rengiuosi daryti. Tačiau mažai galima 
pasiekti, kai žmonės užsikemša ausis (1920.XII.27). 

Dėkoju už laišką ir priedą — Gazeta ne tik "Wilenska", 
bet ir už prancūzišką biaurų (vilaine) leidinį. Matyti, kad 
žmonės užsispyrime daro, ką gali, bet tas manęs, o tikiuo- 
si ir tavęs, nejaudina (1921.VI.2). 

Pastarasis laiškas jau buvo paskutinis iš Var- 
šuvos, nes jame Ratti pamini, kad 1921.VI.4 
jau paliekąs Varšuvą. 

Kai nuncijus Ratti popiežiaus buvo paskir- 
tas prie Santarvės komisijos, kuri turėjo prižiū- 
rėti Silezijoje ir Prūsuose vykstantį plebiscitą, 
jo neutrali ir teisinga laikysena sukėlė tiek len- 
kų, tiek ir vokiečių nepasitenkinimą. Iš keblios 
padėties jį išgelbėjo pop. Benediktas XV, paskir- 
damas Milano arkivyskupu ir kardinolu. Matyt, 
dėl to paskyrimo vysk. J. Matulaitis bus jį pa- 
sveikinęs, nes Ratti atsako: 

Taip norėjo Šv. Tėvas, visiškai manęs neatsiklausęs. 

Teesie Dievo valia, nors man uždėjo didelės atsakomybės 
pareigą. Melskis, prašau, už mane, aš meldžiuosi už tave. 
Melskimės vienas už antrą, kad būtume išganyti (1921.V1.2). 

Pats išgyvenęs visokias sunkenybes, Ratti, ge- 
rai pažindamas Vilniaus vyskupo vargus ir pa- 
dėtį, nuolat jį ramindavo, guosdavo: 

Žinau tavo didelius vargus ir rūpesčius, kurių kas- 
dien vis atsiranda naujų. Dievas, davęs tau kantrybės, su- 
teiks ir atlyginimą (1921.I111.17). 

Viešpats tesuteikia tavo širdžiai paguodos tavo siel- 
vartuose ir nemalonumuose. Žinau, kad ir prieš mane buvo 
daug sakyta ir sakoma netiesos, bet visa tai manęs nejau- 
dina ir neliečia. Kol tokia yra Dievo ir jo Vietininko že- 
mėje valia, giedria, nors ir karčia, ramybe džiaugiuosi. 
Sakau karčia dėl žalos, kurios kartais sielos patiria. Dievas 
mato, Dievas pasirūpins. Meldžiuosi už tave ir tavuosius. 
Melskis ir už mane, nes niekad nebuvau tiek reikalingas 
maldos, kiek dabar (1921.V.21). 

Melskis už mane, nes esu labai didelėse sunkenybėse. 
Aš už tave visuomet meldžiuosi (1921.1I.2). 


Kaip matome, vysk. J. Matulaičio ir nunci- 
jaus draugystė buvo paremta ne tik bendrais 
rūpesčiais, bet ir bendra vienas už antrą malda. 
Vysk. J. Matulaičiui ypač buvo brangi nuoširdi 
paguoda, kuri buvo kartojama Ratti laiškuose. 
Todėl vysk. J. Matulaitis, kai Ratti buvo išrink- 
tas popiežium, jį sveikindamas pavadino “Guodė- 
ju ir Stiprintoju". 

Vysk. J. Matulaičio ir nuncijaus Ratti san- 
tykių šiltumą rodo ir tai, kad nuncijus nepra- 
leisdavo progos bent trumpai pasveikinti vysk. 
J. Matulaitį didesnių švenčių ir vardinių proga. 
Vilniaus vyskupas nuncijui Ratti visuomet buvo 
arti širdies. Jo veikloje Varšuvos nunciatūroje 
Vilniaus vyskupas visuomet buvo dėmesio ir susi- 
rūpinimo centre. Apie Vilniaus vyskupą ir jo 
sunkenybes Ratti pranešdavo ir Šv. Tėvui. 
Grįžęs iš Romos, Ratti rašo vysk. J. Matulaičiui: 

Iš mano kelionės į Romą galiu tik tiek pasakyti, kad 
palikau Šv. Tėvą sveiką ir kad jis yra labai susirūpinęs, 
ypač visomis smulkmenomis, kurios liečia Vilnių ir jo Vys- 
kupą, jo aventualų pagalbininką ... apie ką aš jums pa- 
pasakosiu plačiau pirma proga, kaip tik rasite galimybę at- 
vykti į Varšuvą (1920.V.7). 

Kas šiuodu Bažnyčios vyru taip suartino? 
Nesuklysime pasakę, kad tai buvo charakterių 
ir dvasinių polėkių bendrumas. Abu pirmiausia 

vertino Dievo, Bažnyčios ir sielų gerovės rei- 
kalus. Abu ištikimai vykdė Dievo ir Šv. Tėvo 
valią, visa tai vertindami aukščiau už savo as- 
meninius reikalus. Abu buvo apsišarvavę kantry- 
be pakelti sunkenybes ir priešiškumus. Net ir 
praktiškame kasdieniniame gyvenime abu laikė- 
si vienodos taktikos: abu buvo atviri visiems 
žmonėms ir jų reikalams. Tiek vysk. J. Matu- 
laitis Vilniuje, tiek Ratti Varšuvoje priimdavo 
žmones be jokių nustatytų valandų. Ratti saky- 
davęs, kad reikia priimti visus, norinčius jį ap- 
lankyti, su juo pasimatyti, pasikalbėti, kantriai 
išklausyti; net ir jei reiktų duoti neigiamą at- 
sakymą, žmogus bus bent tiek patenkintas, kad 
galėjo savo reikalą išdėstyti, savo širdį išlieti. 
Abiejų buvo panašus likimas 1919-1921 m. Vysk. 
J. Matulaitis daugiausia patyrė sunkumų ir netei- 
sybės iš lenkų nacionalistų pusės. Panašioje pa- 
dėtyje atsidūrė ir nuncijus Ratti, kai lenkai jį 
neteisingai puolė, šmeižė, kaltino dėl jo neva 
antilenkiškumo Silezijos plebiscito metu. Ratti 
patyręs, kiek toli siekia žmonių nedorumas, kiek 
blogo neša dvasiškijos kišimasis į politiką, su- 
prato ir atjautė Vilniaus vyskupo būklę. 


Nuncijaus Ratti vargai Lenkijoje 


Ratti, atvykęs į Varšuvą ir susipažinęs su 
Lenkijos Bažnyčios padėtimi, pastebėjo, kad len- 
kai katalikai religiją glaudžiai sieja su tautybe. 
Jam paaiškėjo ir tai, kad vos atgavusi savo ne- 
priklausomybę Lenkija nepripažįsta kitoms tauty- 
bėms jokių egzistencijos teisių ir siekia visus 
padaryti lenkais. Tai jam ypač paaiškėjo, kai 
Pilsudskis 1920 užėmė Ukrainą. Lenkijos ribose 
atsidūrę ukrainiečiai katalikai unitai ne tik val- 
džios, bet ir lotynų katalikų dvasiškijos buvo 
laikomi kažkokiu hibridu, lyg netikrais katali- 
kais. Lenkai Ukrainoje tuojau ėmė persekioti 
ukrainiečius unitus, nes tie savo rytų apeigomis 
palaikė ir savo ukrainietišką tautiškumą. Imta uni- 
tus dvasiškius mesti į kalėjimus, atstatyti nuo 
užimamų vietų. Buvo matyti, kad vyksta ne tik 
tautybių, bet ir skirtingų apeigų kova. 

Ratti darė visa, kad būtų išvengta kovų, kad 
visi taikingai sugyventų. Jis raše Lvovo rytų 
apeigų metropolitui Szeptyckiui ir lotynų apeigų 
arkivyskupui Bilczewskiui, skatindamas veikti savo 
tikinčiuosius taikingai sugyventi. Išrūpino, kad 
popiežius paskirtų Ukrainai vizitatorių Genocchi. 
Tasai 1920 gegužės mėn. atvyko į Varšuvą, bet 
lenkams pasipriešinus, Ukrainos nepasiekė ir, 
pora mėnesių palaukęs, grįžo į Vieną. 

Tokie nuncijaus žygiai negalėjo patikti Var- 
šuvos valdžiai. Ratti imta kaltinti nepalankumu 
Lenkijos valstybės interesams, rėmimu tų, kurie 
nesilenkia Lenkijos politiniams tikslams. Ypačiai 
skaudžiai nuncijaus vargai iškilo Silezijos ir Va- 
karų Prūsų plebiscito metu. 

Versalio taikos konferencijoje buvo nutarta 
seniau Lenkijai priklausiusiose srityse, iki I pas. 
karo valdytose Vokietijos, padaryti plebiscitą, kam 
gyventojai nori priklausyti. Plebiscitui tuose kraštuo- 
se kontroliuoti buvo atsiųsta Santarvės komisija. Ji 
apsistojo Opolėje. Bet gyventojų antagonizmas buvo 
labai didelis. Į neleistiną ir su priemonėmis ne- 
siskaitančią agitaciją įsitraukė ir dvasiškija, tiek 
lenkai, tiek ir vokiečiai. Lenkai nepasitikėjo Bres- 
lau kardinolu Bertramu, nes jis buvo vokietis, nors 
kardinolas stengėsi abiejų tautų žmones ir dva- 
siškiją įtikinėti, kad reikia laikytis teisingumo. Jis 
norėjo sulaikyti abiejų tautų dvasiškiją nuo po- 
litinių agitacijų, bet niekas jo neklausė. 

Tada kilo mintis prašyti popiežių skirti apaš- 
tališkąjį komisarą, kuris Šv. Sosto autoritetu ne- 
leistų daryti to, kas nedera Bažnyčios ribose. To 
norėjo tiek lenkų dvasiškija, tiek ir kardinolas 
Bertram. 

Iškilo nuncijaus Ratti kandidatūra. Pop. Bene- 
diktas XV paskyrė nuncijų Ratti apaštališkuoju 
komisaru Silezijos ir Vakarų Prūsų plebiscito 
sritims, patardamas visais reikalais tartis su kard. 
Bertramu. Ratti 1920.VI.10 prisistatė Santarvės 
plebiscito komisijai. Kitą sekmadienį Opolėje per 
lenkų ir vokiečių pamaldas jis pasakė pamoks- 
lus, aiškindamas savo misiją: 

Šv. Tėvas siunčia mane čia kaip savo ypatingos meilės 
ir palankumo ženklą (...) Kaip tik šioje istorinėje valan- 

doje, kurioje visiems taip labai rūpi klausimas, kaip apsi- 
spręsti, kad kiekvienam skyriui ir visam kraštui būtų 
kuo geriausia, Šv. Tėvas trokšta, kad šis apsisprendimas 
būtų teisingas ir laisvas nuo visų pašalinių įtakų. Popie- 
žius nesutinka, kad kuri nors civilinė valdžia būtų panau- 
dojama prievartai. Valdžia turi rūpintis vien tvarka, kuri 
yra pirmoji pasisekimo sąlyga. Jis primena visiems krikš- 
čionišką artimo meilę, kuri: yra aukščiausias įstatymas ir 
Kristaus sekėjų žymė. Ypatingu būdų privalo man padėti 
Garbingieji Kunigai, kurie vykdo taikos kunigystę ir yra 
pašaukti darbuotis žmonėms pagal Dievo valią. Jų pareiga — 
taikos vykdymas. Savo šventą tarnybą eidami, visiems turi 
būti naudingi, kad, vesdami visus prie Dievo, įvykdytų tai, 
ko iš jų sielos išganymas ir Dievo garbė būtinai reika- 
lauja3?, 

Ratti lankė plebiscito sritį ir pasimatė su 
kard. Bertramu. Bet tasai taikos ir meilės apaš- 
talas nepatiko nei vokiečiams, nei lenkams. Vo- 
kiečiams — kad popiežiaus komisaras yra Len- 
kijos nuncijus Varšuvoje. Dėl to iš pat pradžios 
vokiečiai žiūrėjo į jį su tam tikru nepasitikėji- 
mu. O lenkai, pastebėję, kad Ratti tariasi su 
kard. Bertramu, įtarė, kad čia vedama vokiečių 
politika. Žodžiu, neįtiko nei vieniems, nei ant- 
riems. Minima, kad kartą savo bendradarbiams 
Ratti išsitaręs: “Kai vien vokiečiai prieš mane 
ėjo, nežinojau, ar tinkamą kelią esu pasirinkęs, 
bet kai ir lenkai prieš mane pasisakė, jau ne- 
abejoju. kad geru keliu einu“. 


Tuo tarpu padėtis vis labiau tempėsi. Lenkų 
agitacija nesiskaitė su priemonėmis. Atvažiavo 
iš kitų Lenkijos vietų kunigai varyti agitacinio 
darbo. Vokiečių dvasinė vyresnybė ėmė drausti 
jiems eiti kunigiškas pareigas, sakyti pamokslus, 
agituoti. Atmosfera buvo įkaitusi. 

Tuo tarpu sovietų armija, pralaužusi frontą, 
artėjo prie Varšuvos. Ratti tuojau atsiskubino į 
Varšuvą ir telegrama paprašė popiežių leidimo 
pasilikti ir tada, kai bolševikai užims Lenkijos 
sostinę. Atsakyta, kad jis yra nuncijus, priskir- 
tas prie Lenkijos vyriausybės ir turi prie jos 
laikytis. Kaip diplomatinio korpuso dekanas, Ratti 
pasiliko Varšuvoje ir buvo pasiryžęs trauktis su 
paskutiniu valdžios ministru. Kai kas jį gąsdi- 
no, kad atėję bolševikai jį suimsią ir išvešią 

į Rusiją. Ratti atsakęs: “Aš seniau norėjau pa- 
tekti į Rusiją. Gal bent šitokiu būdu ten at- 
sidursiu. O jei teks būti kalėjime, tai džiaug- 
siuosi galįs kentėti su ten jau uždarytais vysku- 
pais ir kunigais". 

Įvyko tai, ką lenkai vadina “Vyslos stebuklu". 
Pailsusi ir pakrikusi raudonoji armija nuo Varšu- 
vos buvo atstumta. Nuncijaus Ratti drąsa ir pa- 
siryžimas nevengti pavojaus padarė didelį įspū- 
dį užsienio diplomatams, kurie buvo irgi pasi- 
traukę iš Varšuvos. Lenkijos ministras pirminin- 
kas Vitos viešai pagerbė kilnų nuncijaus elge- 
sį tomis dienomis, kai Lenkija buvo atsidūrusi 
didžiausiame pavojuje. Tai buvo nuncijui “Osanna" 
himnas, bet netrukus prasidėjo minios šauksmas 
“Nukryžiuok". Vos bolševikai buvo atstumti nuo 
Varšuvos (1920.VIII.15), po poros dienų Silezi- 
joje išsiveržė lenkų sukeltas kruvinas sukilimas. 
Net ir dvasininkai griebėsi ginklo, nes jiems 
atrodė, kad popiežiaus komisaras nieko nedaro 
ir lenkų interesai yra pavojuje. Vokiečių tarpe 
paskleistas gandas, kad Šv. Sostas jau iš anksto 
sutikęs Sileziją priskirti prie Lenkijos ir Var- 
šuva nuncijaus Ratti asmenyje turinti palankų 
įrankį, kuris trukdąs kard. Bertramui Silezijoje 
vykdyti vyskupiškas pareigas. 


Kardinolas Bertramas, kaip vietos vyskupas, 
griebėsi griežtų priemonių. Norėdamas apsaugoti 
popiežiaus komisarą nuo visokių šmeižtų, krei- 
pėsi į Apaštalų Sostą ir 1920.XI.21 jo autori- 
tetu paskelbė ganytojišką laišką, kuriuo griežtai 
uždraudė abiejų tautų kunigams dalyvauti poli- 
tinėse demonstracijose, sakyti politines kalbas 
be vietos klebono leidimo. Atvykusiems į Si- 
leziją iš kitur kunigams buvo uždrausta bet ko- 
kia politinė akcija. Specialiu popiežiaus įgalioji- 
mu, kard. Bertramas paskelbė, kad kunigai ne- 
silaikantieji tų nuostatų yra ipso facto suspenduoti. 


Silezijoje ir Varšuvoje kilo audra. Viso Len- 
kijos episkopato vardu abu Lenkijos kardinolai 
(Kakowskis ir Dalboras) ir penki vyskupai para- 
šė popiežiui laišką, pabrėždami, kad kard. Bert- 
ramo raštas yra neteisingas, nes plebiscitas ati- 

duodamas į vokiečių rankas. Imta spaudoje pul- 
ti ir nuncijus Ratti, kaltinant, kad jis esąs kard. 
Bertramo rašto įkvėpėjas. Ratti klausimas atsi- 
dūrė ir Lenkijos seime. 1920.XI.30 seime pa- 
teikti balsavimui trys klausimai: 1) prašyti, kad 
Sileziją išimtų iš Breslau kardinolo jurisdikci- 
jos ir pavestų jį specialiam apašt. administra- 
toriui; 2) daryti žygių Romoje, kad kard. Bert- 
ramo raštas būtų atšauktas; 3) nutraukti su Va- 
tikanu santykius, grąžinti nuncijui Ratti pasą ir 
paprašyti išvykti iš Lenkijos. Du pirmieji pasiū- 
lymai seimo narių buvo vienbalsiai priimti. Tre- 
čiasis, smarkiai prieš pasisakius užsienio reikalų 
ministrui Sapiegai, negavo balsų daugumos. Ratti 
po tokio jam padaryto afronto pasistengė išva- 
žiuoti į Romą. Grįžo į Varšuvą, kai audra jau 
buvo kiek aprimusi. Taip buvo atsilyginta tam, 
kuris iš visos širdies norėjo gero Lenkijai ir 
jai ištikimai tarnavo. 

Vysk. J. Matulaitis žinojo lenkų akciją prieš 
nuncijų Ratti. Jis po penkerių metų savo pasku- 
tiniame prašyme atleisti iš Vilniaus, suminėjęs 
sunkenybes ir žmonių nedorumą, drįso pop. Pi- 
jui XI rašyti: 

Reikia stebėtis, kiek daug gali ir pajėgia blogis. Ką 
daugiau galiu pasakyti? To pats, Šventasis Tėve, tai pa- 
kankamai esi patyręs, kai buvai Lenkijos nuncijum. Nors 
vien tik gera stengeisi daryti, nors visus didžiausia meile 
ir prielankumu apėmei, o pačią lenkų tautą taip labai my- 
lėjai ir tiek jai esi pasitarnavęs, o tačiau, būdamas bejė- 
gis ir nekaltas, buvai su tokiu nelabumu ir žiaurumu taip 
neteisingai ir nepagrįstai  puolamas“?. 


Achille Ratti — popiežius Pijus XI 


Vysk. J. Matulaitis, kai tik sužinojo, jog Ratti 
yra išrinktas popiežium, tuoj pasiuntė jam tokį 
pasveikinimą: 

Šventasis Tėve, gavęs linksmą žinią apie Tavo išrinki- 
mą popiežium, kurį turėjome kaip mielą ir tėvišką Vizi- 
tatorių ir Apaštališkąjį Nuncijų bei brangų ir garbingą Sve- 
čią, Guodėją ir Stiprintoją, kuris patsai mūsų kraštus esi 
aplankęs, mūsų vargus ir nelaimes esi stebėjęs ir tarsi sa- 
vo rankomis esi palietęs mūsų žaizdas, — savo džiaugsmo 
negaliu kitaip išreikšti, kaip tik puolęs po Tavo Šventeny- 
bės kojų pareikšti savo giliausius sūniškos meilės, pagar- 

Šv. Sosto vizitatorius arkivysk. Achille Ratti — 
popiežius Pijus XI (1922.II.6 - 1939.11.10) 


bos ir klusnumo jausmus, nuolankiai prašydamas suteikti 
man ir mano vyskupijai savo Apaštališkąjį Palaiminimą, kad 
Viešpats suteiktų mūsų krašto tautoms tikrą taiką bei savi- 
tarpio sugyvenimą, kad nutolę nuo katalikų Bažnyčios gyven- 
tojai grįžtų į jos vienybę ir Tavo Šventenybės tėviškąjį 
klusnumą. Klusniausias ir atsidavęs sūnus Kristuje — Jurgis 
Matulevičius, Vilniaus vyskupas*!. 

Vysk. J. Matulaičiui buvo tikra staigmena, 
kai į jo pasveikinimą Pijus XI atsakė asmeniš- 
ku savo ranka pasirašytu laišku: 

Garbingajam  Broliui, Vilniaus Vyskupui Jurgiui — 
Pijus XI. Garbingasis Broli (siunčiame) sveikinimą ir apaš- 
tališkąjį palaiminimą. — Gavome labai malonų laišką, ku- 
riuo Tu Mums, ką tik paslaptinga Dievo valia iškeltam 
į Petro sostą, išreiškei savo pagarbą ir atsidavimą. Nesa- 

kome, kad laiškas yra džiugus, nes labai liūdni laikai, nei 
sąlygos, kuriose Tau tenka gyventi, neleidžia džiaugtis. 
Tačiau Mes patys nekartą esame patyrę su kokia išmintimi 
ir bešališkumu atlieki gero ganytojo pareigas, ieškodamas 
ne žmonių pagyrimo, o tik Dievo garbės ir sielų išganymo. 
Nesiliauk, kaip ligi šiol, katalikybei pasitarnauti. Mes, pa- 
sitikėdami, kad visi Tavęs dėl vyskupiško kilnumo ir mei- 
lės klausys ir Tave gerbs, ypatingai Dievo prašome, kad 
toms tautoms suteiktų kuo greičiau tikrą taiką, o paklydu- 
sius pašauktų į motinos Bažnyčios globą, nes tik tokiu 
būdu pasiekiama valstybių palaima ir gerovė. Šia viltimi 
remdamiesi, kaip dangiškųjų malonių laidą ir drauge 
kaip Mūsų ypatingą palankumo ženklą, Tau, Garbingasis 
Broli, visai Tavo dvasiškijai ir žmonėms teikiame iš visos 
širdies Apaštališkąjį Palaiminimą. Rašyta Romoje, pas šv. Pet- 
rą, 1922 m. vasario 22 d., Mūsų valdymo pirmaisiais me- 
tais. Pijus XI savo ranka“*. 

Šį popiežiaus Pijaus XI laišką vysk. J. Ma- 
tulaitis labai brangino, nes tai buvo popiežiaus 
jam parodyto palankumo ir draugiškumo dokumen- 
tas. Jį prisiminė ir savo rašte, kada prašė po- 
piežių galutinai atleisti jį iš Vilniaus: 

Mylimiausias Tėve, puikiai žinau ir esu patyręs, kiek 
palankumo man esi parodęs ir kaip tėviškai ir stipriai esi 
mane gynęs. Tavo man parodyto gerumo dokumentas yra 
Tavo laiškas, kurį teikeisi savo pontifikato  pradžio- 
je man, mažiausiam iš Tavo tarnų, atsiųsti. Čia visi įsi- 
tikinę ir sako, kad Tu, Šventasis Tėve, ne tik pasitiki mani- 
mi, bet netgi, — vos drįstu tai sakyti, — man rodai ypa- 
tingo draugiškumo. Po Dievo vien tik Tavo gerumui ir 
palankumui reikia daugiausia priskirti, jei aš tarp tiek sun- 
kenybių galėjau bent iš dalies atlikti savo pareigas, ir kad 
mano priešai neišdrįso padaryti to, kuo man yra grasinę“. 

Atvykęs 1925 į Romą, vysk. J. Matulaitis 
po audiencijos pas pop. Pijų XI rašė: “Šventa- 
sis Tėvas parodė man daug gerumo ir tėviš- 
kos širdies“. Tie Pijaus “gerumo ir tėviškos šir- 
dies jausmai" kartojosi kiekvieną kartą, kai vysk. 
J. Matulaičiui tekdavo susitikti su Pijum XI. 

Lenkų valdžia, kuri dėjo visas pastangas pa- 
šalinti vysk. J. Matulaitį iš Vilniaus, atsidurdavo 
prieš tą vienintelę kliūtį: popiežiaus palankumą 
Vilniaus vyskupui. Savo oficialiuose raštuose, kada 
paliečiamas Vilniaus vyskupas, tuoj nusiskundžia- 
ma, kad “popiežius labai pasitiki Vilniaus vysku- 
pu", kad “jis jaučia ypatingų simpatijų vysk. J. 
Matulaičiui", kad “juodu sieja ypatinga draugystė“, 
kad popiežius jaučia Vilniaus vyskupui “giliau- 

Vilniaus katedra 


sią pagarbą ir draugiškumą“. Pijus XI tą drau- 
gystę vertino, ją viešai pareikšdavo ir dėl to vi- 
si žygiai, nukreipti prieš Vilniaus vyskupą, lik- 
davo be pasekmių. Lenkijos atstovas prie Šv. 
Sosto 1923.VI.21 rašte Varšuvos vyriausybei nu- 
siskundė: 

Pijus XI yra asmeniškas vysk. J. Matulevičiaus draugas. 
Kai kartą jam, dar kardinolui, paminėjau apie Vilniaus vys- 
kupo veiklą, tuoj ėmė entuziastiškai jį ginti, sakydamas, kad 
tai yra kilnus dvasiškis, kuriam jis jaučiąs giliausią pagarbą 
ir draugiškumą“*. 

Pijus XI daug dėmesio skyrė Vilniaus Vys- 
kupui, gal net daugiau, negu būdamas Lenki- 
joje nuncijum. Jis gynė J. Matulaitį nuo puoli- 
mų, kaltinimų, net nenorėjo kreipti dėmesio į 
lenkų valdžios oficialius raštus prieš vysk. J. 
Matulaitį. Atsisakiusiam iš Vilniaus leido apsi- 
gyventi Romoje, steigti marijonų vienuolijos cent- 
rinį namą, buvo pažadėjęs duoti kurią nors baž- 
nyčią ar vienuolyną, priimdavo vysk. J. Matulai- 
ti privatiems pasikalbėjimams, pagaliau parodė 
jam didžiausią pasitikėjimą, pakeldamas jį arki- 
vyskupu ir paskirdamas apaštališkuoju vizitatorium 
Lietuvai. Vizitatoriaus padarytus žygius įkuriant 
Lietuvos bažnytinę provinciją, parenkant naujus 
vyskupus, visai aprobavo. Netikėta arkiv. J. Ma- 
tulaičio mirtis nutraukė tų dviejų šventų vyrų 
draugystę. 

Pijaus XI paskutiniai žvilgsniai į 
vysk. J. Matulaitį 


Po to, kai jau buvo pasirašytas tarp Šv. Sos- 
to ir Lietuvos vyriausybės konkordatas (1927. 
IX.27), kitais metais balandžio mėn. visi Lietu- 
vos vyskupai (išskyrus Karevičių ir Reinį) drau- 
ge nuvyko Romon padėkoti popiežiui už Lietu- 
vos bažnytinių reikalų sutvarkymą (atskiros baž- 
nytinės Provincijos įsteigimą ir konkordatą) ir iš- 
dėstyti Lietuvos Bažnyčios reikalus, planus, rū- 
pesčius. Po to vizito Pijus XI 1928.VI.24 atsiun- 
tė Lietuvos vyskupams apaštališką laišką “Pe- 
culiari guadam“*5, kuriame sumini ir apašt. vi- 
zitatoriaus arkiv. Jurgio Matulaičio veiklą ir jį 
laiko pavyzdžiu, kaip galima suderinti Bažnyčios 
ir tėvynės meilę. Popiežius Pijus XI rašo: 


Po to, kai jau neseniai “Lithuanorum gente“ bula įstei- 
gėme Lietuvos bažnytinę Provinciją, jūs ypatingu greitumu 
ir rūpestingumu norėjote visi drauge aplankyti Romą, kata- 
likų tikėjimo centrą, teisingai jausdami, kad Lietuvos reli- 
ginių ir civilinių dalykų atnaujinimas padarys jūsų apašta- 
lavimą sėkmingą tik tada, kai jūsų kiekvieno kaimenė“ kas- 
dien vis labiau bus sujungta su Vyriausiuoju Ganytoju, kad 
iš jo per jus gautų išganingų ir sektinų nurodymų. 

Kadangi Mums buvo malonu tokia puikia proga su jumis 
pasimatyti ir pasikalbėti, ypač apie reikalus jūsų tėvynės, 
kurią Mes patys aplankėme ir pažinome, dėl to, atsakyda- 
mi į jūsų rūpesčius, negalime susilaikyti jums nerašę; juo 
labiau, kad jūsų išdėstyta Lietuvos padėtis ragina mus, šioje 
Mums mylimiausioje tautoje, dvasinį gyvenimą vis labiau 
stiprinti. 

Toliau Pijus XI, pasidžiaugęs vyskupų nusi- 
statymu tobulinti įstaigas, ypač mokyklas, ragina 
burti jaunimą į katalikiškas organizacijas, primena 
tėvų teisę ir pareigą auklėti vaikus, nes iš Baž- 
nyčios vedamų mokyklų išeina geri valstybei 
naudingi piliečiai. Čia popiežius primena Lietu- 
vos konkordato nuostatus, kuriuose matyti Bažny- 
čios ir Valstybės bendradarbiavimo nauda auklė- 
jimo srityje. Toliau rašo: 

Šioje vietoje negalime susilaikyti neprisiminę tą Švie- 
siausią Ganytoją, Jurgį Matulevičių, kuris Mūsų pavedimui 
pilnai paklusdamas, uoliai dirbdamas šiam religinių dalykų 
atnaujinimui nutiesė kelią; iš jo pavyzdžio aiškiai matyti, 
kiek daug norimų dalykų galima atsiekti draugėn sujungus 
Dievo ir tėvynės meilę. 

Taip pop. Pijus XI savo pirmajame Lietu- 
vos vyskupams oficialiame rašte paminėjo ir pa- 
gyrė arkiv. Jurgio Matulaičio veiklą Lietuvos Baž- 
nyčios ir Tėvynės naudai. 

1934 m. sukako 25 metai, kai J. Matulai- 
tis atnaujino marijonų vienuoliją ir išgelbėjo ją 
nuo išnykimo. Tasai jubiliejus marijonų buvo 
atitinkamai paminėtas. Romoje gyvenantieji mari- 
jonai 1934.VII.16 gavo specialią audienciją pas 
pop. Pijų XI. Ta proga buvo parūpintas gražus 
aliejiniais dažais gero dailininko pieštas arkiv. 
J. Matulaičio portretas ir įteiktas popiežiui Pi- 
jui XI kaip dovana. K. Rėklaitis savo atsimini- 
muose tą audienciją taip aprašo: 

Šventasis Tėvas įėjęs į audiencijų salę, savo papročiu 
pirmiausia apėjo visus mus suklaupusius ir kiekvienam da- 
vė pabučiuoti savo žiedą. Atėjęs prie Atnaujintojo portreto, 
sustojo ir tarė: “Brangi dovana, nes brangus asmuo“. Ir | 
valandėlę patylėjęs pasakė: “Šis vyras tikrai buvo šventas“. | 
Tai buvo tarsi neoficiali J. Matulaičio kanonizacija... | 
Prabilęs į susirinkusius marijonus lotynų kalba, ragino sek- 
ti savo Tėvo ir Atnaujintojo pėdomis, linkėdamas gausių 
Dievo malonių jubiliejaus metais. Kalba buvo įspūdinga, kaip 
pati audiencija““, 

ŠV. SOSTO ATSTOVO RATTI 
VIZITAS 
LIETUVOJE IR LATVIJOJE 


Achille Ratti, 1918 m. kovo mėn. popiežiaus 
Benedikto XV paskirtas Lenkijos ir gretimųjų 
kraštų apaštališkuoju vizitatoriumi, apsigyvenęs 
Varšuvoje, norėjo aplankyti ir kitus kraštus, ypač 
katalikišką Lietuvą. 1919 m. pavasarį, privačiai 
atvykęs į Vilnių, kaip Vilniaus vyskupo J. Matu- 
laičio svečias, prašė pranešti Kauno vyskupui 
Pr. Karevičiui jo norą aplankyti ir Kauną. Vysk. 
J. Matulaitis tad rašė vysk. Karevičiui: 

Msgr. Ratti čia būdamas štai ką sakė ir prašė, kad prie 
progos aš Jums tai praneščiau: “Jei Kauno J.E. vyskupas 
matytų, kad mano (Ratti) atvykimas Kaunan yra reikalingas 
ir naudingas, tegul man praneša, o aš pasistengsiu Kaunan 
nuvykti". Negaliu nieko spręsti apie Kauną. Bet kaip čia, 
Vilniuje, tai kiekvienas J.E. Msgr. Ratti buvimas sukėlė 
daug kalbų, politikavimo ir likosi tik lyg koks neramumas. 
Didelės naudos neišėjo. Tokiomis sąlygomis ir tokioje padė- 
tyje kaip čia, sunku, kad kitaip būtų“.! 

Į tokį pasiūlymą atvykti į Kauną, Ratti 1919 
m. nesulaukė jokio atsiliepimo. Bet ir anksčiau, 
dar 1918 m. rugsėjo mėn., į vokiečių Vyr. Rytų 
fronto vadui įteiktą prašymą leisti nuvykti į Lie- 
tuvą buvo gautas neigiamas atsakymas su pasta- 
ba, kad Vizitatoriaus atsilankymas Lietuvoje iš 
Varšuvos būtų lietuvių priimtas nepalankiai. Tik 
kai 1918 m. lapkričio mėn. vokiečiai kapitulia- 
vo, Ratti gavo pranešimą, kad galįs vykti į Lie- 
tuvą. Tačiau to meto aplinkybėmis, vokiečiams 
paliekant okupuotus kraštus ir įkandin slenkant 
bolševikams, apie bet kokią kelionę nebuvo įma- 
noma nė galvoti. 

Atėjo 1919 m. Tų metų liepos mėn. 13 d. 

Ratti buvo paskirtas Šv. Sosto nuncijumi Lenki- 
jai, tačiau ir toliau kitiems kraštams jis liko 
vizitatoriumi. 

Ratti, kaip minėta, Vilniaus vysk. J. Matu- 
laičio pakviestas, aplankė Vilnių privačiai 1919 
m. pavasarį. Ilguose pasikalbėjimuose su vysk. 
Matulaičiu jis patyrė lietuvių ir lenkų santykius, 
ypač Vilniaus priklausomumo klausimą. Tad Vil- 
niaus problema jam buvo gerai žinoma. 

Besirūpinant, kaip pasiekti Kauną, atsirado 
nepaprasta proga. Lenkų valstybės galva Pilsuds- 
kis pakvietė nuncijų Ratti vykti su juo į Vil- 
nių. Ratti pakvietimą priėmė, tikėdamasis iš 
Vilniaus pasiekti ir Kauną, bet šio plano iš anks- 
to nepasakė.2 

Keista ir įdomu, kodėl Pilsudskis, vykdamas 
į Vilnių, norėjo su savimi vežtis ir nuncijų? 
Greičiausiai dėl to, kad jo pirmasis vizitas Vil- 
niuje 1919.IV.22, kai tik legionieriai išvijo bol- 
ševikus iš Vilniaus, vietos katalikams paliko ne- 
kokį įspūdį. Apie tai vysk. Matulaitis savo die- 
noraštyje rašo: 


1919.IV.22. Buvo su vizitu Switalskis, generolo Rydz- 
Smigly adjutantas, jo vardu manęs pasveikinti (...) Jis už- 
siminė, kad Pilsudskis tuoj atvažiuosiąs, tad kaip mes maną 
jį sutikti. Norėta, kad aš dalyvaučiau. Atsakiau, kad tai pi- 
liečių dalykas. Mes, vyskupai, sutinkame tik savo katalikus 
valdovus katedrose, bet Pilsudskis dar nėra Lietuvos valdo- 
vas. Switalskis jį vadino “Naczelnik Parnistwa“, o jis pats 
rašėsi  “Naczelny. Wė6dz Wojsk Polski“. 

Balandžio 22 d. pavakare atvyko Pilsudskis. Aušros Var- 
tuose, kaip sakė dekanas, jo laukta, bet jis ten nesustojo, 
pravažiavo nė kepurių tie ponai nenusiėmę. Kun. Olesz- 
czuk tada su žmonėmis atgiedojo litaniją, prabilo ir pabai- 
gė giesme “Po tavo apgynimo“. Jau seniai buvo atėjęs 
į mane gandas, kad Pilsudskis esąs socialistas, tikyba jam 
nerūpinti, eąs pasimetęs su savo pačia, prie jo prisiplaku- 
si kažkokia žydaitė. Kiek tame tiesos, nežinau, bet toks 
gandas atėjo čia iš Varšuvos.3 


Šį antrą kartą Pilsudskiui atvykus į Vilnių, 
sutikimas buvo iškilmingas. Kadangi jis atvažiavo 
drauge su nuncijumi, tai sutikime dalyvavo tiek 
vysk. Matulaitis su dvasiškija, tiek civilinės val- 
džios atstovai. Iš stoties svečiai aplankė Aušros 
Vartus (nors Dievo Motinos paveikslo nepamatė, 

nes užuolaidos neatsiskleidė), priėmė legionierių 
paradą. 

Nuncijus Ratti, apsistojęs pas vysk. Matulai- 
tį, tuoj susirūpino, kaip pasiekti Kauną. Bet rei- 
kalas nebuvo taip paprastas: tarp lenkų okupuo- 
to Vilniaus ir Kauno nebuvo tiesioginio susisie- 
kimo nei telefonu, nei telegrafu. Teko naudotis 
Berlyno tarpininkavimu. Ratti šiuo keliu pranešė 
vysk. Karevičiui norįs aplankyti Kauną ir prašė 
susisiekimo priemonių nuo demarkacijos linijos. 
Kol tas reikalas buvo sutvarkytas, užtruko kele- 
tas dienų. Tas dienas Ratti Vilniuje nerimavo, 
negaudamas atsakymo iš Kauno. O laiko buvo ne- 
daug, nes sausio 31 d. tuo pačiu specialiu Pil- 
sudskio traukiniu Ratti turėjo grįžti į Varšuvą. 


Pagaliau, ilgai lauktas, atėjo iš Kauno per 
Berlyną pranešimas, kad svečias Kaune yra lau- 
kiamas, ir kad 1920.I.29 rytą, septintą valandą, 
Vievyje bus jam traukinys į Kauną. Reikėjo tad 
skubiai išvykti. Tačiau lenkai, kuriems nuncijaus 
vizitas į Kauną nepatiko, atrodo, sąmoningai tą 
kelionę trukdė. Tik generolo Szeptyckio rūpes- 
čiu pagaliau buvo paruoštas traukinys, kuris vietoj 
7 val. iš Vilniaus išvažiavo tik 10 valandą. Apaš- 
tališkąjį vizitatorių lydėjo jo sekretorius Pellegri- 
netti, marijonas. kun. J. Vaitkevičius ir mons. 
A. Viskantas (“didžio švelnumo ir protingumo 
vyras" — taip jį charakterizavo Pellegrinetti). 


Bet kelionė nevyksta: atvažiavus į Lentvarį, 
traukinys kraunasi malkas (anglių trūko), ima van- 
denį. Tad vėl ilgai užtrunka. Atvykus į Vievį, 
rastas Kauno traukinys su garbės delegacija (prel. 
P. Januševičius ir kan. Pr. Penkauskas). Vėl ne- 
sėkmė: Kauno traukiniui stotyje išstovėjus kelias 
valandas, garvežio vanduo užšalo (buvo 23 laips- 
niai šalčio), buvo vargo, kol traukinys pajudėjo 
pirmyn. Šiek tiek pavažiavus, traukinys sustojo. 
Iš Kaišiadorių iššaukus kitą garvežį ir prikabi- 
nus prie pirmojo, traukinys pamažu slinko Kau- 
no link. Taip vietoj numatytų poros valandų, 
tik po dešimties valandų kelionės, 1920.1.29 va- 
kare apie 8 val. Kauno stotyje garbingąjį sve- 
čią sutiko vysk. Pr. Karevičius, užsienio reikalų 

ministras A. Voldemaras, vyr. kariuomenės vadas 
gen. Liatukas, Valstybės Tarybos pirmininkas baro- 
nas St. Šilingas ir vicepirmininkas kun. J. Stau- 
gaitis, komendantas plk. A. Birontas. Stotis buvo 
išpuošta žalumynais. Vyskupo namuose svečio 
laukė vysk. J. Skvireckas ir visa kapitula. 
Apaštališkasis vizitatorius tokio sutikimo nesi- 
tikėjo. Jis, kaip vizitatorius, neturėjo įgaliojimų 
daryti kokius nors pasitarimus, sprendimus, o 


Žemaičių vyskupas Pranciškus Karevičius 
1861 - 1945 

tik norėjo aplankyti vyskupą, susipažinti su baž- 
nytiniu gyvenimu, ištirti kai kuriuos opius klau- 
simus (lenkų skundus) ir visa tai pranešti po- 
piežiui. Jis nebuvo diplomatinis Šv. Sosto atsto- 
vas, akredituotas prie Lietuvos vyriausybės (tuo 
metu tarp Šv. Sosto ir Lietuvos nebuvo diplo- 
matinių santykių), todėl manėsi atvykęs vizituoti 
ne civilinės, o tik bažnytinės valdžios. Bet val- 
džios viršūnių sutikimas rodė, kad jis priimamas 
kaip Šv. Sosto atstovas Lietuvai. 

Vykstant Ratti į Kauną, Vilniaus ir Kauno 
lenkai skundikai, pagal jų anksčiau pasiųstus 
skundus, sprendė, kad jis, atvykęs į Kauną, su- 
spenduos vysk. Karevičių nuo vyskupiškų parei- 
gų, Kaune pas vysk. Karevičių nenakvos ir tuoj 
vėl grįš į Vilnių. Taip Vilniuje kalbėjo Pilsuds- 
kio kapelionas Plewka-Czynski seminarijos profe- 
soriams ir kapitulos nariams. Toks gandas buvo 
paskleistas ir tarp Kauno lenkų. Jis pasiekė ir 
vysk. Karevičiaus ausis. 

Vyk. Karevičius 1919 m. lapkričio mėn. bu- 
vo gavęs iš Ratti laišką dėl tariamo lenkų per- 
sekiojimo Kauno Lietuvoje. Bet, kadangi tas skun- 
das buvo neteisingas, vysk. Karevičius į Ratti 
laišką net ir neatsakė. Todėl Ratti atvykus į 
Kauną, vysk. Karevičius, labai jautrus neteisin- 
giems lenkų puolimams ir kaltinimams dar iš 
senesnių laikų, pasikalbėjime su Ratti užėmė 
ne gynimosi, bet tam tikro puolimo liniją. Kaip 
vyko tas pasikalbėjimas, kurį kan. J. Narjaus- 
kas vėliau viename pranešime pavadino “audrin- 
gu", o Pellegrinetti “opių ir erzinančių klausi- 
mų svarstymu“, sužinome iš paties vysk. Karevi- 
čiaus atsiminimų: 

Vakarienę pavalgius, kapitulai išėjus, aš svečią įsivedžiau 
į savo kabinetą ir ištraukęs iš kišenės apašt. vizitatoriaus 
iš Varšuvos pirm poros mėnesių rašytą laišką, atsiprašiau, 
kad į jį neatsakiau. Tame laiške jis įspėja, kad vis dau- 
giau ateina skundų, esą kunigai iš sakyklų siundo žmones 
išžudyti lenkus, prašo, kad aš “positivis argumentis" įrody- 
čiau, kad tai netiesa. Paskaitęs iš jo laiško tą pastabą ir 
reikalavimą, aš prabilau: 

Ekscelencija, tamsta pirmiau iš denuncijantų pareikalauk, 
kad jie “positivis argumentis" įrodytų tada, kur ir kokie ku- 
nigai taip pasielgė. Juk kan. 1641,1 nustatė: Onus probandi 


69 


incumbit ei, gui asserit (pareiga įrodyti yra to, kuris tei- 
gia), o nr. 2 sako: Auctore non probante, reus absolvitur 
(Skundikui neįrodžius, kaltinamasis išteisinamas). 

Į tai arkiv. Ratti atsakė: 

— Visgi dėlto, kad taip skundžiasi, turi būti bent pusė 
tiesos. 

Tada aš ištraukiau iš kišenės kan. Narjausko man iš 
Romos pasiųstas fotografijas, kuriose vaizduojamas miškas, 
jame būrys žmonių, kunigas armote su asista besėdįs, o ki- 
tas kamžoje ir stuloje bekalbąs kažką žmonėms. Puolė tas 
fotografijas žiūrėti ir mons. Pellegrinetti, ir kun. Viskantas, 
ir klausinėjo, kas čia vaizduojama. 

Aš atsakiau, kad čia vaizduojamos lenkų pamaldos mis- 
ke netoli Seinų, o tiem vaizdam yra sekantis paaiškinimas: 
“Rėcit d'un test oculaire, paleistas gandas, jog per ordre 
du Nonce Apostoligue du Varsovie, Vevėgue rėsidentiel 
du Seiny devait cėder de son cathedral ir kad jo vieton 
būsiąs introniser mons. Uevėgue Jalbrzykowski“. 

Arkiv. Ratti susijaudinęs pradėjo mosikuoti abiem ran- 
kom ir protestuoti: kaip galėjo tai pramanyti ir kaip galima 
tokiam pranešimui tikėti. Aš neiškenčiau nesijuokęs ir, pur- 
tindamas ranka jo alkūnę, atsikirtau: 

— Ogi tik neseniai Ekscelencija sakėte, kad turi būti 
bent pusė tiesos, kai skundžiamasi. Nugis Tamsta esi tokio- 
je pat padėtyje. 

Jis vėl kategoriškai paneigė minėto pranešimo tikrumą. 
Aš tada prabilau: 

O vis dėlto Ekscelencija rašėte vyskupui Karosui net du 
sykiu suokdamas (ragindamas — J.V.) jį net Šv. Sosto vardu 
apleisti Seinus. 

— Aš jam nesuokiau (neraginau — J.V.) o uk pata- 
riau vysk. Karosui apleisti minėtas vietas. 

— Jeigu apašt. nuncijus Šv. Tėvo vardu duoda vysku- 
pui patarimą, — atsakiau, — tai tas patarimas priimamas 
kaip įsakymas, o tą Tamstos patarimą visi, kurie apie jį 
sužinojome, skaudžiai atjautėme. Kai lenkai būtų prisuokę 
vyskupą apleisti savo sostinę, ne taip būtų skaudu, bet kai 
tai padarė apašt. nuncijus, tai skausmų skausmas. Juk ir 
psalmė 54 sako: “Jei mano neprietelis būtų taip padaręs, 
juk būčiau nukentėjęs, bet tu mano vadas". Vyriausybė no- 
rėjo gauti iš vysk. Karoso Jūsų Ekscelencijos minėtus raš- 
tus, bet, kadangi buvo rašyta konfidencialiai, tai vysk. Ka- 
rosas laiškų nedavė. 

— Tai nedavė? .. Aš patvirtinau, jog nedavė ir tuo už- 
baigėme tą reikalą.* 


Čia tenka padaryti pastabą dėl to Ratti ir 
vysk. Karevičiaus "audringo" pokalbio, kiek jis 
liečia Seinų vyskupą Karosą. 

Kan. M. Vaitkus savo atsiminimuose “Keturi 
Ganytojai" (p. 86-91) atpasakoja tą reikalą ki- 

taip. Esą Lietuvos žvalgyba pagavusi slaptą 
Ratti laišką, rašytą lenkų karinei vadovybei fron- 
te, kuriame Ratti rašąs, jog jis sutinkąs, kad len- 
kų vietinė karinė vyresnybė pašalintų iš Seinų 
vyskupą Karosą su visomis vyskupijos įstaigomis. 
Žvalgyba, padariusi to laiško fotokopiją, patį laiš- 
ką paleidusi, kad pasiektų adresatą. Fotokopi- 
ja buvusi įteikta vysk. Karevičiui. Vykstant po- 
kalbiui su Ratti ir šiam pareiškus, kad santykiuo- 
se su lenkais Lietuvoje reikią laikytis katalikiš- 
kos bažnytinės dvasios, vysk. Karevičius vizita- 
toriui parodęs minimo rašto kopiją su klausimu: 
“Ar čia atsispindi bažnytinė dvasia?“ Taip vysk. 
Karevičius atsigynęs nuo jam daromų priekaištų, 
ir Ratti daugiau to klausimo nekėlęs. 


Dabar, turint po ranka vysk. Karevičiaus at- 
siminimus, kuriuose jis tiksliai atpasakoja visą 
tą pokalbį, matyti, kad tokio rašto kopijos jis vi- 
zitatoriui neparodęs, o tik pasakęs, jog žinąs, 
kas buvo rašyta vysk. Karosui. Greičiausiai ne iš 
žvalgybos, o iš paties vysk. Karoso sužinojo apie 
tokio rašto ne tik buvimą, bet ir jo turinį. O 
ir pats rašto turinys yra kitoks, negu rašo kan. 
M. Vaitkus: ne sutikimas, kad vysk. Karosas bū- 
tų karinės valdžios pašalintas iš Seinų, o tik 
vyskupui patarimas iš fronto zonos pasitraukti. 


Gali kilti klausimas, koks buvo tokio ne- 
diplomatiško Ratti rašto pagrindas. Gal tai bu- 
vo noras vyskupą Karosą apsaugoti nuo pavojaus, 
kuris jam grėsė iš lenkų pusės. Kai 1919.VIII.23 
lenkai užėmė Seinus, tuoj prasidėjo žiaurus lie- 
tuvių persekiojimas. Buvo uždarytos visos lietu- 
viškos įstaigos, kunigų seminarija (klierikai per 
fronto liniją ištremti į Lietuvos pusę), suardyta 
vyskupo kurija, o kapitulos nariai lietuviai kan. 
J. Narjauskas ir prel. Al. Grigaitis suimti ir įmes- 
ti į kalėjimą. Tik griežtai Ratti intervenavus, juodu 
po ilgesnio kalinimo buvo paleisti, bet turėjo 
išsikelti į Lietuvą. Taigi buvo pavojus, kad ir 
vysk. Karoso lenkai nepagailės ir jis atsidurs 
kalėjime. Tokioje situacijoje Ratti galėjo vysk. 
Karosui patarti iš Seinų pasišalinti, kad nesulauk- 
tų kapitulos narių lietuvių likimo. Ar tikslus 

buvo Ratti patarimas, ar jis verčiau turėjo Sei- 
nų vyskupą ginti nuo jam gresiamo pavojaus, 
nežinant smulkiai viso to epizodo aplinkybių, 
šiandien sunku spręsti. Viena tik galima paste- 
bėti, kaip tą patį faktą skirtingi asmenys skir- 
tingai atpasakoja, nors kan. M. Vaitkus sakosi 
ano pokalbio atpasakojimą girdėjęs iš paties vysk. 
Karevičiaus. Bet kartą girdėti dalykai, laikui bė- 
gant, susipina su gandais, komentarais, ir tikro- 
vė apsivelka kitokiu rūbu. Kan. M. Vaitkus rašė 
savo atsiminimus senatvėje, daug laiko nuo anų 
įvykių prabėgus, tad ir jam, visai be blogos va- 
lios, galėjo taip, o ne kitaip atrodyti. 


Vizitatorius Ratti pas Kauno benediktines 


Rusų valdžiai naikinant vienuolynus, Kauno 
benediktinių vienuolynas buvo paliktas natūraliam 
išnykimui. Neleista buvo priimti naujų narių. Pa- 
sakojama, kad seserys, mirus vienai senai vienuo- 
lei, jos vieton priimdavusios kitą, pavadindamos 
mirusiosios vardu. Taip Kauno benediktinių vie- 
nuolynas išsilaikė iki I pasaulinio karo. Į vie- 
nuolyną nuo seno buvo priimamos tik dvarinin- 
kų ir didikų dukterys lenkės. Atsikuriant nepri- 
klausomai Lietuvai, Kauno benediktinės pasidarė 
lenkystės lizdas. Jos į vienuolyną nenoriai pri- 
imdavo lietuvaites, save skelbė Lenkijos vienuo- 
lėmis. Vysk. Karevičius atliko vienuolyno vizita- 
ciją, padarė kai kurių reformų, dėl to benedikti- 
nių buvo įskųstas Varšuvos nuncijui ir net Ro- 
mai. Ratti norėjo asmeniškai ištirti to vienuo- 
lyno klausimą ir pareiškė noro aplankyti bene- 
diktinių vienuolyną. Tas vizitas, suprantama, 
negalėjo patikti nei bažnytinei, nei civilinei vy- 
resnybei. Kaune vis dar buvo įspūdis, kad į 
Kauną atvyko lenkiškumo gynėjas. 

Vysk. Karevičius po aukščiau atpasakoto “aud- 
ringo" pasikalbėjimo, nusitęsusio iki išnaktų, to- 
liau rašo: 

Bent kiek atsilsėjus, aš padariau sekančią pastabą: “Jūsų 
Ekscelencija telegrama iš Vilniaus man pavedėte, kad aš 
vyriausybę paprašyčiau prisiųsti į Vievį ekstra traukinį Tams- 
tai į Kauną atvykti. Ministras paklausė: Ar Tamsta tikrai 

esi Apaštalų Sosto Lietuvai Vizitatorius? Aš atsakiau: “Nė 
jokio tam neturiu iš Apaštalų Sosto pranešimo, tik iš jo 
patikimo asmens, būtent vysk. O'Rourke, girdėjau, kad Var- 
šuvos Apašt. Nuncijus esąs ir Lietuvai bei Latvijai ir Estoni- 
jai Apaštališkuoju Vizitatorium". 

Į tai arkiv. Ratti atsikirto: 

— Tai Apaštalų Sosto dalykas Tamstai apie mano pa- 
skyrimą pranešti. 

— Man nepatogu, — atsakiau, — tuo klausimu pačiam 
kreiptis į Apaštalų Sostą, ypač, kad Jūsų Ekscelencija tu- 
rite savo paskyrimo dokumentus ir man galėtumėte parody- 
ti, jų autentišką nuorašą pateikti. Nedrąsiai, iš tolo primi- 
niau jam kan. 200, kur sakoma: Tas, kuris save vadina de- 
legatu, turi pareigą savo paskyrimą įrodyti.5 

Vysk. Karevičius, kiek žinoma, nebuvo for- 
malistas. Tačiau šiuo atveju jis nepasitenkino ži- 
nia, gauta iš Rygos vyskupo, kuris gavęs prane- 
šimą apie Ratti paskyrimą vizitatorium ir Pabal- 
tijo kraštams, Romos įsakymu apie tai pranešė 
ir vysk. Karevičiui. Bet jam tokio pranešimo 
neužteko. Norėjo formalaus arba Romos, arba 
paties vizitatoriaus rašto. Kai visa tai priminė 
vizitatoriui, suprantama, kad šaltumo atmosfera 
pokalbyje nepasikeitė. Dėl benediktinių vysk. 
Karevičius rašo: 

Benediktinės rašo skundus į Varšuvą dėl jų persekio- 
jimo. Nuncijus, matytis, žymia dalimi jais patikėjo. Dėl to 
jis pareiškė norįs rytoj aplankyti vienuoles benediktines, o 
po to 10 val. celebruoti katedroje pontifikalines Mišias. Aš 
jam pateikiau “Actus visitationis canonicae monasterii mo- 
nalium Ord. S. Benedicti"“, surašytus kan. Jokubauskio, pa- 
sirašytus vizitatorių kan. Paltaroko ir kun. Aleknos. Abu su 
Pellegrinetti kibo į tuos aktus, o aš atsisveikinau. Iš juod- 
viejų išėjau su kun. Viskantu. Jis kibo į mane, kam aš 
taip griežtai užpuolęs Apašt. Vizitatorių. Be to, jis pranešė, 
kad arkiv. Ratti niekam iš vyriausybės vizito nedarysiąs. Po 
Mišių aplankysiąs seminariją ir išvažiuosiąs. Aš atsakiau: 

— Tada ir iš Lietuvos vyriausybės niekas nė į jo Mi- 
šias neateis, net ir ekstra traukinio nepatogų prašyti. Ko- 
dėl gi negalėtų vizituoti Prezidentą, revizituoti jį stotyje 
pasitikusius ministrus. Tada ir jie atvyktų į katedrą, ir čionai 
jam savo pagarbą pareikštų, ir drauge pietų pavalgytų. 

— Aš eisiu ir tai jam persakysiu, — atsakė kun. Vis- 
kantas. 

Visa tai referavo Vizitatoriui. Po valandėlės grįžęs, pa- 
reiškė: 

— Jo Ekscelencija sutinka po pusryčių aplankyti semi- 
nariją ir tuos ministrus, kurie jį sutiko stotyje. 

Rytojaus dieną arkiv. Ratti, mons. Pellegrinetti, kan. Jo- 
kubauskio lydimi, nuvyko pas benediktines. Seminarijos rek- 

torius buvo žadėjęs atsiųsti arklius su šlajelėmis, bet susi- 
vėlino. Taigi svečiai nuėjo pėksti. 

Tenai jie kan. Jokubauskiui pareiškė, kad jis galįs eiti 
namo. Jo vieton benediktinėms lenkėms tinkamesniu vertė- 
ju laikė jų buvusį kapelioną, mano pašalintą, kan. Kriš- 
kijoną.“ 

Pas benediktines Vizitatorius užtruko virš valandos. Ka- 
tedron atvyko prezidentas, keli ministrai, Tarybos pirminin- 
kas ir vicepirmininkas, o arkivyskupas iš benediktinių grįžti 
nesiskubino. Pasiunčiau vyskupo namų portjerį (durininką — 
J.V.) Petrą Čėsną, lenką, kad prašytų vyskupą eiti Mišių, 
nes katedroje jo laukiama. Greit jis atvyko? (Pavėlavo visą 
valandą. O buvo šalta žiemos diena. — J.V.). 


Vizitatorius Ratti Kauno katedroje 


Kaip vizitatorius Ratti buvo priimtas Kauno 
katedroje, pasakoja vysk. Karevičius savo atsimi- 
nimuose: 


Aš su kapitula, kaip reikalauja ceremonialas, sutikau jį 
ir po baldakymu, įvedžiau į bažnyčią. Aplankius Švč. Sak- 
ramentą ir jam atsiklaupus prie didžiojo altoriaus, atgiedo- 
jau pontifikalo ingresui skirtas maldas, nuvedžiau jį iki vys- 
kupo sosto ir paprašiau jame atsisėsti, o patsai, kiek pa- 
ėjęs, su mitra ir pastoralu rankoje, prabilau į jį: 

— Palaimintas, ateinantis Viešpaties vardu. Osana aukš- 
tybėse! Pirmuosius Lietuva su Apaštalų Sostu santykius pra- 
dėjo XIII amžiuje. 1251 m. Lietuvos kunigaikštis Mindau- 
gas pranešė Šv. Tėvui Inocentui IV apie savo krikštą, pa- 
vesdamas save ir savuosius popiežiaus globai. Šv. Tėvas 
pagarbos bula pasveikino Mindaugą ir įsakė Kulmo vysku- 
pui apvainikuoti jį Lietuvos karaliumi. 

Paskiau Didieji Lietuvos kunigaikščiai — Gedeminas, 
Kęstutis, Algirdas, Jogaila, Vytautas taip pat rūpinosi Lietu- 
vos katalikybe ir palaikė su Apaštalų Sostu ryšius, darė 
sutarčių prieš užpuolikus ir prispaudėjus kryžuočius ir ieš- 
kojo Šv. Tėvo pagalbos. Taip antai, 1416 m. Jogaila ir 
Vytautas nusiuntė į Konstancos Vyskupų Susirinkimą savo 
gausingą (70 žmonių — J.V.) Žemaičių arba Samogitų pa- 
siuntinybę, kuri Susirinkime išdėstė daug priespaudų ir pra- 
šė, kad Žemaičiuose, Varniuose būtų įkurta vyskupija. 

1417 m. vyskupija buvo įsteigta ir ją 1421 m. popie- 
žius Martynas V tam tikra bula patvirtino. Paskesniuose 
amžiuose Lietuva su Lenkais sudarė vieną Lietuvos-Lenki- 
jos respubliką. Ir savo santykius su Apaštalų Sostu vykin- 
davo su Lenkų-Lietuvių valdžia. XVIII amžiaus pabaigoje 
Lenkų-Lietuvos valstybė prievarta buvo išardyta. Didesnė 
Lietuvos dalis teko Rusams. Nuo tų laikų iki Didžiojo ka- 
ro pradžios Lietuvos reikalai su Apaštalų Sostu oficialiai 
buvo atliekami su rusų valdžia, o informacijų Bažnyčios 
reikalais duodavo lenkai. 

Kauno katedra 


Džiaugiuosi, kad pop. Benediktas XV daug parodė pa- 
lankumo Lietuvai karo metu: paskyrė Lietuvių Dieną vi- 
same pasaulyje, pats Lietuvos reikalams paaukojo, leido Lie- 
tuvos vyskupų atstovą būti prie Apaštalų Sosto ir atsiuntė 
savo atstovą  Ekscelencijos asmenyje. 

Kristaus Bažnyčia gerai gyvuoja ir yra nenugalima, nes 
yra sutvarkyta, kaip kareivių eilė: tikintieji su savo gany- 
tojais, ganytojai su vyriausiuoju Ganytoju yra tvirtais ry- 
šiais savo tarpe susirišę. 

Esam tikri, kad Jo Ekscelencijai pas mus važiuojant, 
niekas kitas nerūpėjo, tik tai, kad mūsų vyskupijoje minė- 
tus santykius tarp tikinčiųjų ir ganytojų pažintum ir Apaš- 
talų Sostui pristatytum ir sustiprintum, o radęs kai kuriuos 
trūkumus juos pašalintum. Visa tai Jo Ekscelencijai iš šir- 
dies išdėstęs, kaip kitados Kristų Viešpatį, įžengiantį į Je- 

ruzalę, linksmai pasitikdami, žydai giedojo Osana, taip ir 
mes Jo Ekscelenciją, Kristaus Viešpaties Vikaro vardu į mū- 
sų žemę įžengusį, sveikiname linksmai: Palaimintas, kurs 
ateina Viešpaties vardu. Osana aukštybėse, ir linkiu Tamstai, 
atliekant šią vizitaciją, tinkamai ją atlikti ir prašom sūniš- 
kus mūsų prašymus pateikti Apaštalų Sostui ir Apaštalų 
Sosto vardu mus laiminti.8 

Į vysk. Karevičiaus pasveikinimą, pasakytą, 
rodos, lotynų kalba, arkiv. Ratti atsakė irgi lo- 
tyniškai maždaug taip: 

Šviesiausias Vyskupe, Gerbiamieji svečiai ir tikintieji 
piliečiai. Nupasakoti čia lietuvių nuo senųjų laikų su Apaš- 
talų Sostu santykiai dar daugiau padidino šios dienos iš- 
kilmes. Jūsų vargai, jūsų sunki padėtis Apaštalų Sostui ži- 
nomi. Apaštalų Sostui jūsų ištikimumas yra labai brangus. 
Šv. Tėvas pakartotinai man sakė: “Eik, išklausyk ir pranešk 
man Lietuvos žmonių dvasios reikalus". Aš pakartotinai apie 
tai esu galvojęs, apie tai esu svajojęs, ir štai šiandien aš, 
menkiausias žmogus, atstovauju jums Šv. Tėvą. Ir dvasinei, 
ir pasaulinei jūsų valdžiai, kurios atstovus čia matau, sakau 
širdingą dėkui už malonų sutikimą ir priėmimą, ir tą šir- 
dingą prie Apaštalų Sosto ir tikėjimo prisirišimą, kurį. rodo- 
te čia, aplink mane susirinkę. Karo jums padarytos nelai- 
mės, jūsų reikalai ne tiktai bus mano tinkamai pristatyti 
Šv. Sostui, bet Šv. Tėvas bus įtikintas jūsų reikalais. Pasi- 
melskime bendrai: aš už jus, jūs už mane, kad Dievas 
išklausęs jūsų maldų, palaimintų jūsų dvasios ir Tėvynės 
reikalus.? 


Grįžęs po iškilmingų pamaldų į vyskupo rū- 
mus, Ratti pusryčiaudamas papasakojo, kad jam 
lenkės benediktinės nusiskundžiusios jų kapelio- 
no kan. Kriškijono atleidimu iš dvasios tėvo pa- 
reigų. Esą vyskupas tai padaręs, visiškai Kriš- 
kijono netardęs. Vysk. Karevičius atsakė dėl to 
napegrįsto nusiskundimo. Jis neleidęs tardyti 
Kriškijono, nes vizitatoriai yra buvę jo mokiniai. 
Vizitacijos metu paaiškėjo kai kurie netikę daly- 
kai. Pvz., Kriškijonas nuolat vienuolėms peikė 
lietuvius kunigus. Vienuolyno vyresnioji Kolumba 
Baranowska (1875-1960-70) vakarais Kriškijonui 
ištisas valandas skaitydavo H. Sienkiewicziaus 
romanus, užmiršdama net nueiti į bendras pamal- 
das su kitomis seserimis. Bet jeigu kun. Kriš- 
kijonas nori būti tardomas, tai vysk. Karevičius 
kad ir rytoj paskirsiąs tam komisiją. 

— Ne, nereikia, — atsakė arkiv. Ratti. 

Atsikėlęs po pusryčių, Ratti priėjo prie vysk. 

Valančiaus paveikslo ir balsiai ištarė: “Volončiaus- 
kas, Dambrauskas“. Vysk. Karevičius paaiškino: 

To vyskupo archyve yra nemalonių dvarininkams do- 
kumentų. Pvz., jauni grafai karininkai liepdavo kaimo mergi- 
nas ar gražias žmonas atvesti į dvarą ir versdavo jas pasi- 
duoti paleistuvystei, o kurios tam priešindavosi, plakdavo 
rykštėmis. Vysk. Volončiauskas sudraudė tuos piktintojus, 
pagrasino skųsiąs aukštesnei karo vyresnybei. Arba, kitas 
stambus dvarininkas susivėlinusį žmogų atvykti į baudžiavą, 
liepė plakti, o kai jam pasakyta, kad tas žmogus beplak- 
kamas apalpo ir gal mirs, tai ponas atvykęs, grabnyčią už- 
sidegęs, pažibino iki mirties.!0 


Vizitatorius Ratti kunigų seminarijoje 


Arkiv. Ratti, vysk. Karevičiaus ir kelių kitų 
dvasininkų lydimas, aplankė kunigų seminari- 
ją, kur jį sutiko rektorius prel. J. Maciulevi- 
čius — Maironis ir nusivedė į išpuoštą salę. 
Ten jau laukė susirinkę profesoriai ir klierikai. 
Įeinant svečiui į salę, choras sugiedojo “ Gratu- 
lamur Tibi“, paskui rektorius prabilo lotyniškai, 
sveikindamas tokį retą ir brangų svečią, atvyku- 
sį iš Romos, kur “mūsų tikėjimas, viltis ir mei- 
lė, kur mazgas rišantis mus su katalikiškuoju 
pasauliu". Maironis pabrėžė, kad kunigai, baigę 
seminarijos mokslus, visada pasižymėjo ir pasi- 
žymi karštu tikėjimu ir prisirišimu prie Apašta- 
lų Sosto. Iš Romos jie semiasi patvaros ir pa- 
ramos, bet drauge nori, kad susisiekimas ir ry- 
šys su Roma dabar jau būtų tiesioginis, be tar- 
pininkų. “Tuo būdu Roma sužinotų, kad mūsų 
dvasininkai, net jaunesnieji, nėra, kaip, rasit, mū- 
sų priešų pranešama, apsikrėtę siauru nacionaliz- 
mu ar kitais per daug pasaulietiškais pradais. 
O jei jie arčiau, kaip kitur, eina su žmonėmis, 
tai dėl to, kad nenori jiems likti svetimi, nenori 
palikti ganytojais be ganomųjų“. 

Baigdamas savo kalbą, Maironis išreiškė ap- 
gailestavimą, kad suvargusiems per karą, apgriau- 
tuose ir sunaikintuose seminarijos rūmuose, nete- 
ko Šv. Tėvo atstovą priimti iškilmingiau, tačiau 
išorinius trūkumus papildo meilės ir prisirišimo 
jausmai, kuriuos vizitatorius teiksis perduoti Šven- 
tajam Tėvui. 

Po rektoriaus kalbos klierikų choras pagie- 
dojo “Tu es Petrus“. Ratti atsakė lotyniškai, iš 
širdies dėkodamas rektoriui ir jo vedamai semi- 
narijai už išreikštus prakilnius jausmus. Be rei- 
kalo rektorius apgailestaująs negalėjęs iškilmin- 
giau jo priimti. Gražesnio sutikimo jis negalė- 
jęs laukti, nes kur širdis, ten daugiau nieko ne- 
reikia. Jis džiaugiasi, kad jauni kunigai čia auk- 
lėjami prie Šv. Tėvo prisirišimo dvasia; nepei- 
kiama, kad jie artimi žmonėms, jų daugumai. 
Taip turį ir būti, nes būtų klaida, jei, atsitoli- 
nę nuo žmonių, prarastų įtaką. Jam malonu bū- 
ti auklėtinių tarpe, nes čia jis atsimenąs savo 
jaunas dienas. Seniai norėjęs atvykti į Žemaičių 
vyskupiją, bet dabar, nors trumpai atlankęs, jau 
žinosiąs kelią. 

Suteikęs Šv. Tėvo palaiminimą, Ratti jau 
buvo beišeinąs, bet klierikai dar sugiedojo kun. 
B. Andruškos parašytą kantatą. Vizitatorius susto- 
jo ir išklausė jos iki galo. Pasakęs dar kartą 
ačiū už malonų priėmimą, pažadėjo pranešti Šv. 
Tėvui geriausius čia gautus įspūdžius. Baigė pran- 
cūzišku sakiniu: “Adieu, sans adieu“', vadinasi, 
iki pasimatymo. 

Kai Ratti buvo išrinktas popiežiumi, 1922 m. 
seminarijos rektorius Maironis didžiojoje semina- 
rijos salėje ties katedra, iš kurios kalbėjo Ratti, 
įtaisydino marmuro lentą su lotynišku tekstu, skel- 
biančiu, kad iš šios vietos yra kalbėjęs popie- 
žius Pijus XI, tebebūdamas dar apaštališkuoju 
vizitatoriumi Lietuvai. Iš tikrųjų, Pijus XI buvo 
vienintelis istorijoje popiežius asmeniškai aplankęs 
Lietuvą. 

Iš seminarijos Ratti automobiliu nuvažiavo 
vizituoti prezidentą. Paskui aplankė vyr. kariuo- 
menės vadą, užsienio reikalų ir susisiekimo mi- 
nistrus, be to, dar ir Prancūzų misijos šefą. 


Iškilmingi pietūs Vizitatoriui pagerbti 


Tuoj po antros valandos vysk. Karevičius 
suruošė svečiui pagerbti iškilmingus pietus. Daly- 
vavo valstybės prezidentas, vyskupai Karevičius 
ir Skvireckas, Valstybės tarybos pirmininkas St. 

Šilingas, ministrai L. Noreika, A. Voldemaras, 
V. Čarneckis, visi kapitulos nariai, Ratti paly- 
dovai kun. J. Vaitkevičius, kun. A. Viskantas 
ir mons. Pellegrinetti. 

Vysk. Karevičius savo atsiminimuose aprašo, 
kaip jis svečius susodinės prie stalo: vienoje 
stalo pusėje — arkiv. Ratti, jo dešinėje prof. 
Voldemaras, kairėje Maironis. Antroje stalo pusė- 
je prieš vizitatorių: prezidentas A. Smetona, jo 
dešinėje vysk. Karevičius ir kairėje vysk. Skvi- 
reckas. Tai papasakojęs, vysk. Karevičius pride- 
da: “Gal Nuncijus, matydamas mane ir vysk. 
Skvirecką atsisėdusius greta Prezidento, padarė 
išvadą, kad esava glaudžiau susiję su savo vy- 
riausybe, negu su Apaštalų Sosto atstovu“. 

Pietų metu buvo pasakyta kalbų-sveikinimų. 
Pirmasis prabilo prezidentas A. Smetona. Atmin- 
damas tėvišką globą, kurią Šv. Sostas teikia Lie- 
tuvai, pakėlė taurę už Šventąjį Tėvą. Ratti at- 
sakydamas pakėlė taurę už Lietuvos valstybės 
prezidentą. Paskui vysk. Karevičius sveikino sve- 
čią, reikšdamas jam geriausių linkėjimų. Ratti 
atsakė dėkodamas Žemaičių vyskupui už pavyz- 
dingą Lietuvos Bažnyčiai vadovavimą, teikė lin- 
kėjimų visai Lietuvos dvasiškijai ir visiems ti- 
kintiesiems. 

Toliau kalbėjo užsienio reikalų ministras 
prof. Voldemaras. Pasakė maždaug taip: 


Kai aš, daugiau kaip prieš metus, kalbėjausi Lietuvos 
Bažnyčios reikalais su Mūncheno nuncijum Pacelli, jis pa- 
sakė, kad jo paties šiame klausime vaidmuo buvęs tarpi- 
ninkauti tarp Šventojo Sosto ir lietuvių. Jis tik galėjęs į 
Romą pasiųsti visus lietuvių prašymus, pats negalėdamas 
kištis į lietuvių pageidavimų sprendimą. Nuncijus Pacelli 
pridėjo, kad ateityje lengviau būsią lietuviams savo troški- 
mus aprūpinti, nes neseniai paskirtas Lenkams atskiras nun- 
cijus, kuris būsiąs ir Lietuvos, ir visų Europos Rytų vi- 
zitatorius. Jis galėsiąs nusiųsti Apašt. Sostui lietuvių pagei- 
davimus ir paremti juos, nes jis turėsiąs progos vietoje 
susipažinti su Lietuvos Bažnyčios reikalais. 

Tada aš pirmą kartą sužinojau apie arkiv. Ratti pasky- 
rimą. Nuo to laiko lietuviai laukė atsilankant ir padė- 
siant sutvarkyti Bažnyčios santykius. Dabar atvyko mūsų se- 
niai lauktas malonus svečias. Privačiai iš jo girdėjom, kiek 
jis pats norėjęs atsilankyti į Lietuvą kuo veikiau, tik ap- 
linkybės ligšiol jam neleidusios tą savo norą įvykdyti. Šios 

aplinkybės, neleidusios jam per pusantrų metų Lietuvos pa- 
matyti, nepagerėjo, tik, rasit, pablogėjo. Nors Jo Prakilny- 
bė tikrina, kad jis netrukus ir ilgesniam laikui pasisteng- 
siąs mus atlankyti, bet kažin ar tos aplinkybės leis įvykdy- 
ti šį norą. 

Taigi, kad mums ir malonu šnekučiuotis pašaliniais rei- 
kalais, mes turime sunaudoti tą nedaug laiko, kol mūsų 
aukštasis Svečias tarp mūsų, ir priminti jam apie sopia- 
miausius Lietuvos Bažnyčios reikalus. 

Kas taria sopiamiausį mūsų Bažnyčios klausimą, tuo pa- 
čiu jis pasako lietuvių lenkų santykius. Kad jie nėra tokie, 
kokie turėtų būti, visiems žinoma. Šiuo atveju norėčiau 
priminti pagrindinę mūsų liniją, kurios mes trokštame laiky- 
tis santykiuose su kaimynais. Savo elgesio pagrindu mes 
imame Kalno Pamokslo dėsnius, kurie yra kilniausi krikš- 
čionybės dėsniai. Iš jų labiausiai mums atmintini: “Palai- 
minti taikdariai, nes jie bus vadinami Dievo vaikais; palai- 
minti, kurie persekiojami dėl teisybės, nes jų yra dangaus 
karalystė". Mes norėtume, kad teisybė ir taika įvyktų vi- 
same pasaulyje, 0 ypač tarp mūsų ir mūsų kaimynų. 

Jei mūsų dvasininkai gali ramintis ir raminti persekio- 
jamuosius lietuvius, kad už tai jiems pažadėta dangaus kara- 
lija, tai mums, pasaulinės valdžios atstovams, taip toli eiti 
sunkoka. Mūsų pareiga rūpintis kasdieniniais mūsų gyvento- 
jų reikalais ir stengtis juos patenkinti ne dangaus karalys- 
tėje, tik čionai, šioje ašarų pakalnėje. Mūsų rūpestis, be- 
darant taiką aplinkui, apsaugoti ir lietuvių bažnytinius rei- 
kalus, tikimės ras karščiausią rėmėją Jūsų Ekscelencijos as- 
menyje. Mes matome, kaip Didžiojo karo metu Šv. Tėvui 
buvo skaudu matyti krikščionis einant vienus prieš kitus. 
Mes esame tikri, kad ir Jo atstovas, aukštasis mūsų Sve- 
čias, turi tų pačių jausmų lietuviams ir lenkams, ir tai 
dar Bažnyčios reikaluose. 

Šiai negerovei pašalinti labai reikalinga, kad Lietuva 
turėtų pas save nuolatinį Apaštalų Sosto atstovą, kuris čio- 
nai vietoje galėtų susipažinti su mūsų visais reikalais ir 
padėtų juos tinkamai išspręsti. Mes tikri, kad Jo Ekscelen- 
cija arkiv. Ratti karštai parems pas Šv. Tėvą šį reikalą. 

Kiek mes čionai turėjome svečių iš svetimų kraštų, be- 
siskirdami visi jie tvirtindavo, kad jiems sugrįžus į jų tė- 
vynę, tenai būsią vienu lietuvių draugu daugiau. Tikimės, 
kad tas pats atsitiks ir mūsų aukštajam Svečiui. Taigi už 
jo sveikatą keliu savo taurę. Valio!!! 

Voldemaras kalbėjo prancūziškai, gana ilgai. 
Vysk. Karevičius pastebi, kad arkiv. Ratti gal 
nesitikėjo rasiąs tokią inteligentišką asmenybę 
Kauno Lietuvoje. Kai Voldemaras savo kalbos ga- 
le išreiškė pageidavimą, kad sekantį kartą Apaš- 
talų Sosto atstovas jau nebe iš Varšuvos, bet 
tiesiai iš Romos aplankytų Lietuvą, atrodė, kad tas 


Ratti nelabai patiko, tačiau jis vis tiek susidau- 

žė taurėmis su Voldemaru ir kitais svečiais. 

Apie Voldemaro kalbą vysk. Karevičius pa- 
stebi: 

Voldemaras papildė mano katedroje kalbos posakį, kad 
Apaštalų Sostas žinias apie Lietuvą sėmė daugiausia iš len- 
kų ir kad dabar pop. Benediktas XV sudarė džiaugsmo 
priimdamas Lietuvos Episkopato atstovą (kan. J. Narjaus- 
ką — J.V.) pas save ir atsiųsdamas savo atstovą pas mus 
asmenyje Jo Ekscelencijos. Tolesnes išvadas man, kaip vys- 
kupui, nederėjo daryti, padarė jas tiksliai min. Voldema- 
ras.12 


Valstybės tarybos pirmininkas St. Šilingas svei- 
kino vizitatorių Ratti maždaug tokiais žodžiais: 


Esu laimingas Lietuvos atstovybės — Valstybės Tarybos 
vardu pasveikinti Jūsų Ekscelenciją ir pareikšti jam, tiesio- 
giniam Šv. Sosto atstovui, tos meilės jausmų, kurių lietu- 
vių tauta visuomet jaučia Šv. Tėvui. 

Šia proga noriu priminti štai ką: 1917 m. visos Lietu: 
vos žemės atstovai suvažiavo į Vilnių, į konferenciją. Kon- 
ferencija iškėlė Lietuvos nepriklausomybės obalsį ir, išrin- 
kus Lietuvos Tarybą, pavedė jai tą obalsį įvykinti. Šv. Sos- 
tas, vienintelis iš visų pasaulio valstybių, sveikino tuomet 
konferenciją ir suteikė palaiminimą jos darbams. Tai buvo 
padaryta Šv. Tėvo atsiųstu raštu konferencijos pirmininkui 
Dr. J. Basanavičiui (Čia Šilingas perskaitė ištisai iš Vati- 
kano 1917.XII.6 gautąjį kard. Gasparri pasirašytą popiežiaus 
Benedikto XV palaiminimą!3), Šv. Tėvo palaimintai Lietuvos 
Tarybai gerai klojosi. Sunkiausiomis aplinkybėmis dirbant, 
pavyko išsaugoti Lietuvos laisvę ir sukurti nepriklausomos 
Lietuvos pagrindus. 

Dabar mūsų valstybė eina į antrąjį savo gyvenimo lai- 
kotarpį. Veikiai susirinks steigiamasis Lietuvos seimas. Ir 
šiandien, kaip anuomet, atsistoję naujų gyvenimo lyčių an- 
goje, vėl gauname iš Šventojo Tėvo palaiminimą, tik jau 
šiuo atveju ne raštu, o tiesiog iš Šventojo Tėvo atstovo, 
iš Jūsų Ekscelencijos. Taigi kupini geros vilties, žiūrim 
į ateitį ir tikim, kad Jūsų Ekscelencijos atvežtasis Šv. Tėvo 
palaiminimas teiks mūsų kraštui laimės, o mūsų teisingam 
Tėvynės laisvės sergėjimo darbui kloties. 

Džiaugiames šiandien ingreso metu katedroje išgirdę iš 
Jūsų Ekscelencijos lūpų, jog Lietuvos ir Šventojo Sosto 
santykiai, visuomet buvę širdingi ir artimi, dabar bus dar 
artimesni. Turime vilties, kad tam betarpiškam susiartinimui 
daug prisidės Jūsų Ekscelencijos atsilankymas ir užtarimas.!4 


Po ilgokai užsitęsusių pietų Ratti skubino- 
si grįžti atgal į Vilnių. Jis per Berlyną gavo 
dvi telegramas, raginančias greitai grįžti į Vilnių. 
Lenkams, matyt, rūpėjo, kad jis per ilgai neuž- 
truktų Kaune. Ratti, prieš išvykdamas, suteikė 

vysk. Karevičiui raštu įgaliojimą apeliacine baž- 
nytinio teismo instancija laikyti Seinų vyskupi- 
jos tribunolą, nes Mogiliavo bažnytinis teismas 
buvo nepasiekiamas. 


Nemalonumai išvykstant iš Kauno 


Vizitatorių palydėti į stotį vysk. Karevičius 
paskyrė du kunigus mokančius itališkai: Šovą ir 
Jokūbauskį. Jie turėjo nupirkti bilietą ir įsodin- 
ti svečią į traukinį. Keleiviams susėdus į vago- 
ną ir išmušus skirtai valandai, traukinys nejuda. 
Taip belaukiant praėjo gana daug laiko. Tada 
kun. Jokūbauskis nubėgo teirautis, kokia tokio 
vėlavimosi priežastis. Jam buvo paaiškinta, kad 
laukiama kažkokio anglų generolo. Kun. Jokūbaus- 
kis tą ir pasakė vizitatoriui, kuris parodė savo 
nepasitenkinimą, kad popiežiaus atstovui rodoma 
mažiau dėmesio, negu kaškokiam generolui. Tik 
dabar kun. Jokūbauskis suprato savo nediplomati- 
nę klaidą. Susizgribęs nubėgo pas garvežio ma- 
šinistą, įspraudė jam į delną ostrublių, ir trauki- 
nys pagaliau pajudėjo. Vysk. Karevičius savo atsi- 
minimuose tą Ratti iš Kauno išvažiavimą taip 
atpasakojo: 

Stotyje su nuncijum ir jo palydovais buvo leista drauge 
važiuoti tuo pačiu traukiniu sw anglų generolu. Šis kaž- 
kodėl vėlinosi atvykti į stotį taip, jog nuncijus pradėjo ne- 
kantrauti. Kun. Viskantas, išėjęs į peroną, kreipėsi į komen- 
dantą karininką Birontą, kad, nelaukdamas anglų generolo, 
leistų traukinį į Vievį. Bet Birontas stačiokiškai atsakė: 

— Mūsų dabartinėse aplinkybėse, svarbiau skaitytis su 
anglų generolu, negu su Varšuvos nuncijum. 

Pagaliau sulaukta generolo. Specialus traukinys pajudėjo 
į Vievį, išveždamas aukštąjį Svečią.!5 

Šį kartą prie demarkacijos linijos nebuvo jo- 
kių kliūčių, ir 1920.1.30 vėlai naktį Ratti jau bu- 
vo Vilniuje, o po vidurnakčio išvažiavo į Var- 
šuvą. Ratti sekretorius mons. Pellegrinetti savo 
užrešuose sausio 31 d. pažymėjo: “Paliekama 
gražųjį Vilnių, bet neturtingą, ginčijamą, pilną 
vargo ir ligų, kurio virš trečdalis gyventojų pra- 
dingo arba žuvo. Koks bus jo galutinis liki- 
mas?“ 

Grįžęs į Varšuvą, Ratti 1920.I1.zu, kaip apaš- 
tališkasis vizitatorius Lietuvai, atsiuntė vysk. Ka- 

revičiui, respublikos prezidentui ir Valstybės 
tarybos prezidiumui padėkos raštus. 


Konkretūs Vizitatoriaus Ratti Kaune apsi- 
lankymo vaisiai buvo tokie: 


1. Vysk. Karevičius gavo iš Varšuvos nun- 
ciatūros 1920.VI.28 raštą, pranešantį, kad Šv. Vie- 
nuolių Kongregacija yra nusprendusi, jog Kauno 
benediktinių vienuolynas išimamas iš vietos vys- 
kupo jurisdikcijos ir ateityje bus tiesioginėje Šv. 
Sosto žinioje, o jurisdikciją tam vienuolynui vyk- 
dys nuncijus. 

2. Kauno katedra 1921.IV.26 pakelta į bazi- 
likos rangą. 

3. Vatikano valstybės sekretorius kard. Gas- 
parri 1921.XI.20 pranešė vysk. Karevičiui, kad 
jėzuitas Antoninas Zecchini yra paskirtas Lietu- 
vai ir kitoms Pabaltijo valstybėms vizitatoriumi. 
Taigi — jau atskiras nuo Varšuvos nuncijaus. 


Ką4 Ratti galvojo ir koks buvo jo įspūdis 
po tos kelionės į Vilnių ir Kauną, matyti iš 
pranešimo Šv. Sostui, pasiųsto 1920.II.14. Ap- 
svarstęs ir pateikęs siūlymų religiniais klausimais, 
kurie jam rūpėjo pirmoje vietoje, pridėjo: “Gal- 
būt bus prieita prie lenkų-lietuvių konfederaci- 
jos. Bet, atrodo, kad Vokietija ir Anglija priešin- 
sis. Pirmoji, kad turėtų atvirą kelią į Rusiją, 
antroji — kadangi labiau norėtų regėti Lietuvą 
(kuri turėtų priėjimą prie Klaipėdos) mažų Bal- 
tijos valstybių konfederacijoje, britų globojamoje". 
Jis tikisi, “lietuvius esant taikingesniais“, o len- 
kuose tikisi “pažiūrų platumo ir kilnumo, kurios 
būtų geriausia ir naudingiausia politika“. Reli- 
giniu požiūriu, rašo Ratti, “man atrodo, kad turi 
pagrindo tie, kurie nori geros, protingos ir nuo- 
širdžios Lietuvos vienybės su Lenkija“. Tačiau, 
taip rašydamas Ratti, kaip aiškina Pellegrinetti, 
“neturėjęs nei Lietuvos aneksijos, nei protekto- 
rato idėjos“. “Jeigu Lietuva, — dėstė Ratti Šv. 
Sostui, — nebus su Lenkija, tai, būdama maža 
ir savyje nepakankama, būtinai turės remtis Vo- 
kietija, arba Rusija, arba Anglija, vadinasi, trum- 
piausiu laiku priklausyti daugiau ar mažiau nuo 
vienos šių valstybių malonės''. Ratti samprotau- 

ja ir reiškia baimės dėl “didelio pavojaus ir 
grėsmės, jeigu ne iš Anglijos pusės, tai tikrai 
iš Vokietijos ir Rusijos, kurios pagal savo senus 
papročius ir paties įgimto bei instinktyvaus ati- 
tinkamų masių spaudimo veikiamos, nenustos vo- 
kietinti ar rusinti, ne be to, kad neturėtų kovo- 
ti prieš gyvas antipatijas, pasipriešinimus, atovei- 
kius, kuriuos priešo pinklės, smurtai, persekio- 
jimai paprastai sukelia ir pažadina“. Savo prane- 
šimą Ratti baigia siūlymu paskirti apaštališkąjį 
vizitatorių atskirai Vilniaus, Seinų ir Žemaičių 
vyskupijoms. 

Šiandien iš tolo žiūrint į tuos ano meto 
Šv. Sosto vizitatoriaus samprotavimus ir numaty- 
mus, matyti, kad Ratti kai ko neuuspėjo, būtent, 
“maža ir savyje nepakankama“ Lietuvos valstybė 
išsilaikė be kitų pagalbos ir dar apgynė savo 
nepriklausomybę. Dvidešimt su viršum metų ne- 
priklausomos Lietuvos gyvenimo parodė, kad ir 
maža valstybė gali išsilaikyti ir gražiai tvarky- 
tis, daryti pažangą. Tačiau kitas Ratti numaty- 
mas — nuolatinis Lietuvai pavojus iš Vokieti- 
jos ir Rusijos pusės, — nebuvo be pagrindo. 

Baigiant šį skyrių, reikia dar bent trumpai 
paminėti to pagarsėjusio Kauno benediktinių vie- 
nuolyno likimą. 

Kai 1921.XI.19 popiežius Benediktas XV pa- 
skyrė jėzuitą Antoniną Zecchini Lietuvai, Latvi- 
jai ir Estijai apaštališkuoju vizitatoriumi, pastara- 
sis 1922 m. sausio mėn., drauge su sekretoriu- 
mi prancūzu istoriku Adrijonu Boudou (1876- 
1945), atvyko į Kauną ir apsistojo vysk. Karevi- 
čiaus namuose. Pagyvenęs ten vos 8 dienas, dėl 
ankštumo persikėlė į A. Panemunės kleboniją 
pas kun. J. Staugaitį. Iš ten parašė vysk. Ka- 
revičiui raštą, kad 1922.II.21 Šv. Sosto pavedi- 
mu yra įgaliotas padaryti kanonišką vizitaciją Kau- 
no benediktinių vienuolyne. Drauge pranešė, kad 
benediktinių kapelionas kun. Pranciškus Pacevi- 
čius atleidžiamas iš kapeliono pareigų. 

Zecchini, vizituodamas benediktines, vertė- 
ju buvo pasiėmęs kun. P. Būčį. Vėliau vysk. 
P. Būčys savo “Atsiminimuose"' (t. II, p. 67) 
rašo, kad benediktinės skersai žiūrėjusios į Lie- 

tuvos nepriklausomybę. Vizitatorius įsitikino, kad 
lietuvaitės ir lenkaitės drauge gyventi negali. 
Sutarta vienuolynas padalyti: lietuvaites palikti 
Kaune, o lenkaites arba lenkiškai nusistačiusias 
išleisti į Lenkiją. 

Zecchini, derėdamasis su užsienio reikalų 
ministerijos atstovu I. Jonynu dėl 11 lenkių be- 
nediktinių, nenorinčių taikiai sugyventi su sese- 
rimis lietuvaitėmis, išsitaręs: “Aš žinau, kad lietu- 
vaitės nori taikiai sugyventi su lenkėmis, tik čion 
yra... kurstytojai, kurie tam kliudo". 

Lenkija iš karto sutiko priimti 11 lenkių be- 
nediktinių. Tada kilo klausimas, kaip atsiskai- 
tyti dėl seserų įnašų (kraičio), kuriuos jos buvo 
įnešusios stodamos į vienuolyną. Užsienio rei- 
kalų ministerija atsiklausė kan. Paltaroko ir kun. 
Būčio nuomonės. Klausimas kilo dėl pinigų nu- 
smukimo: ar rubliais įneštąjį kiekį Lietuvos vy- 
riausybė išvažiuojančioms į Lenkiją turi įteikti 
aukso paritetu ? 

Kun. Būčys pareiškė nuomonę ir ją įrodė 
Bažnyčios kanonais ir gyvenimo praktika, kad 
įstojančių į vienuolyną kraitis negali būti panau- 
dotas tokiems tikslams, kaip statyba ar nekilno- 
jamo turto įsigijimas, bet turi likti pinigo padė- 
tyje ir, išeinant vienuolėms iš vienuolyno, turi 
būti grąžinamas tokioje padėtyje, kokioje yra. 
Vizitatorius Zecchini su kun. Būčio nuomone 
nesutiko ir buvo nepatenkintas, kad savo nuomo- 
nę kun. Būčys buvo pranešęs Lietuvos vyriau- 
sybei. 

Lenkų vyriausybė savo nuomonę pakeitė ir 
benediktinių nesutiko įsileisti. Matyt, norėjo Lie- 
tuvoje turėti lenkiškumo lizdą. Tąsyk vysk. Ka- 
revičius lenkaitėms benediktinėms pasiūlė Ko- 
lainių vienuolyną, kuris kitados priklausė karme- 
litams. Kai rusai tą vienuolyną konfiskavo ir 
vienuolius išvarė, ten buvo įsteigtas pravoslavų 
vienuolynas. Kai po karo pravoslavų vienuoliai 
į Kolainius negrįžo, Lietuvos vyriausybė tą vie- 
nuolyną atidavė Žemaičių vyskupijai. 

Apaštalų Sostui sutinkant, Kauno benedikti- 
nės lenkės žiemos metu, Zecchini įsakius, iške- 
liavo į Kolainius. Gavo 40 ha geros žemės. Jų 

kapelionas kun. Polikarpas Maciejauskas (1891- 
1965) save laikė lenku, bet buvo doras ir uo- 
lus kunigas. 

Kolainiuose benediktinės lenkės neįsigyveno. 
Žemaičių vyskupijos “Elenchus" 1926 m. dar 
duoda Kolainių vienuolyną su 10 seserų, tačiau 
sekančių metų Lietuvos Bažnytinės Provincijos 
“Elenchus"" Kolainių vienuolyno nemini. Seserys 
greičiausiai bus išsikėlusios arba į Lenkiją, arba 
į Vilnių, kur po I pasaulinio karo atsikūrė len- 
kių benediktinių vienuolynas, ten įkurtas 1622 m. 

Kaune likusios benediktinės lietuvaitės irgi 
skurdo. Pašaukimų buvo maža, aplinkybėms pasi- 
keitus, dėl savo senos regulos negalėjo nei kon- 
templacinio gyvenimo vesti, nei užsiimti bet ko- 
kiais darbais už vienuolyno. Kai į Lietuvą atvy- 
ko Šv. Sosto apaštališkasis vizitatorius arkiv. Jur- 
gis Matulaitis, jis reformavo Kauno benediktinių 
vienuolyną, davė joms naują, lanksčią regulą, pa- 
kreipė jas į socialinę ir labdaros veiklą. Vienuo- 
lynas tuojau atsigavo. 1926 m. vienuolyne buvo 
tik 6 seserys, o 1940 m. jos turėjo virš 50 
seserų, kurios dirbo aštuoniose vietose, vesda- 
mos vaikų darželius, vaikų ir senelių prieglau- 
das, dėstydamos tikybą pradžios mokyklose. 


Ratti kelionė į Latviją 


Vizitatorius Ratti norėjo aplankyti ir Latvi- 
ją, kur buvo aktualių bažnytinių reikalų. Rygos 
vysk. O'Rourke, konsekruotas Vilniuje 1918.XII. 
15, dėl Latvijoje vykstančių kovų tik 1919 m. 
rugpjūčio mėn. galėjo atvykti į Rygą. Jis tuoj 
suprato, kad bažnytiniame Latvijos gyvenime yra 
reikalingos reformos: duoti Rygai vyskupą latvį, 
įkurti kunigų seminariją, gauti Rygoje bažnyčią 
katedrai, prijungti prie Rygos vyskupijos Kuršą, 
esantį Žemaičių vyskupijos dalimi, atkurti vie- 
nuolijas ir kt. Tuos planus vysk. O'Rourke iš- 
dėstė pop. Benediktui XV ir vizitatoriui Ratti. 
Šis juos aprobavo, bet konkrečiai dėl jų reikė- 
jo susitarti su Latvijos vyriausybe. 

Pasitaikė gera proga. 1920 m. kovo mėn. 
pradžioje į Varšuvą atvyko Latvijos vyriausybės 

delegacija tartis su lenkais dėl šiaurinės Latvi- 
jos sienos (lenkų kariuomenė buvo užėmusi Lat- 
galės dalį). Delegacija pakvietė Ratti drauge su 
ja, grįžtančia atgal, važiuoti į Rygą. Ratti pasi- 
naudojo proga ir 1920.III.15 traukiniu išvažiavo 
per Gardiną Vilniaus link. Ties Gardinu per 
Nemuną teko keltis laikinu karišku tiltu, ant ku- 
rio užvažiavus tiltas linko iki vandens ir atrodė, 
kad apsems vagonus. Laimingai pravažiavus Gar- 
diną, Ratti atvyko į “gražų ir svetingą Vilniaus 
miestą". Vilniuje lenkų generolas Szeptyzkis ne- 
patarė arkiv. Ratti tęsti kelionės su latvių dele- 
gacija per Daugpilį. Esą geležinkelis per arti 
Lietuvos sienos, prieš kelias dienas lietuviai ap- 
šaudę lenkų traukinį. O Šv. Sosto atstovo ap- 
šaudymas galėtų sukelti nenaudingų atgarsių ir 
komplikacijų. Reikia tad vykti pro Kauną — ke- 
lionė būsianti saugesnė. Ratti toks maršrutas pa- 
tiko. Jis norėjo pervažiuoti Lietuvą ir savo aki- 
mis pamatyti jos gamtovaizdį. 


Ratti Vilniuje apsistojo pas vysk. J. Matu- 
laitį. Sekančią dieną aukojo mišias Aušros Var- 
tuose, prašydamas Marijos globos savo misijai 
į “Terra Mariana“ (Marijos žemę — šį titulą 
Livonija buvo gavusi 1215 m. Laterano susirin- 
kime pop. Inocento III laikais). Aušros Vartų 
Dievo Motinos šventovė padarė Ratti didelį įspū- 
dį, kurio jis nepamiršo ir tapęs popiežiumi. Savo 
1922 m. pirmoje enciklikoje “Ubi arcano Dei“, 
paminėjęs garsias šventoves, kurias jam teko ap- 
lankyti, jų tarpe prisiminė ir Aušros Vartus: “Ma- 
rija, Dievo Motina, jo ir visų mieliausioji Gim- 
dytoja savo šventovėse, tiek Čenstakavoj, tiek 
Aušros Vartuose (...) mums kitados šypsojo- 
Si aus 28 

Ratti palydovas mons. Pellegrinetti sako, kad 
šis sustojimas Vilniuj buvo malonesnis už pirmą- 
jį, nes šį kartą nereikėjo vynioti į kamuolį su- 
rizgusių politinių ir religinių siūlų. Sustojimas 
Vilniuje užtruko tol, kol buvo išspręstas vis dar 
sunkus sienos perėjimas Kauno link. Ratti Vil- 
niuje aplankė Verkius, buvusią vysk. Masalskio 
rezidenciją, pavažinėjo vingiuotomis Neries pa- 

iaantėmis, sustojo Vilniaus 35 Kryžiaus stočių 
Kalvarijose, aplankė kun. Lubianieco įkurtas ir 
vedamas labdaros įstaigas. 

Iš Vilniaus Ratti išvyko 1920.III.18, lydimas 
savo sekretoriaus Pellegrinetti ir kan. J. Kuktos. 
Kadangi Kaišiadoryse reikėjo ilgiau sustoti (atro- 
do, kad čia lenkų traukinys buvo pakeistas lie- 
tuviškuoju), tai Ratti su palydovais aplankė Kai- 
šiadorių statomą naują bažnyčią (ji vėliau virto 
katedra), pasimeldė senojoje medinėje bažnytėlė- 
je, užėjo pas kleboną kun. J. Varną, kuris pa- 
davė svečiams pasirašyti knygą. Įrašas toks: “Die 
18 Martii, an. 1920. + Achille Ratti, Archie- 
piscopus Naupactensis, Nuncius Apostolicus. Er- 
menegildus Pellegrinetti, Auditor Nuntiaturae 
Apostolicae. Canonicus Josephus Kukta concomi- 
tavit"". Šio Kaišiadoryse apsilankymo Ratti neuž- 
miršo ir popiežiumi būdamas: 1936 m. naujos 
Kaišiadorių katedros pašventinimo proga atsiuntė 
dovaną — didelę brangią monstranciją. 

Šį kartą kelionė į Kauną buvo privataus po- 
būdžio. Kaune pernakvojo vysk. Karevičiaus na- 
muose ir 1920.III.19 ryte traukiniu išvyko į Ma- 
žeikius, lydimas kun. St. Jokūbauskio, kuris, Lie- 
tuvą pervažiuojant, turėjo būti “cicerone" — va- 
dovu. Traukinys, velkamas duslaus garvežio, davė 
progos Ratti stebėti lietuvišką gamtovaizdį, “toje 
ūkių ir ganyklų Žemaitijoje, kuri šimtmečiais 
daugeliu atžvilgių pasiliko nepakitusi“. 

Kun. Jokūbauskis uoliai ėjo savo pareigas. 
Jis svečiui aiškino Žemaitijos istoriją nuo Min- 
daugo laikų, kovas su kryžiuočiais, žemaičių krikš- 
tą ir vėlesnę istoriją iki paskutinių laikų. Ratti 
pro traukinio langą stebėjo Lietuvos žemę ir 
klausėsi kun. Jokūbauskio aiškinimų. Tame pra- 
eities fone pravažiuota išilgai beveik visa Lie- 
tuvos valstybė, pakeliui radus vos vieną didesnį 
miestą — Šiaulius, bet ir tą baisiai sugriautą, 
sunaikintą karo veiksmų. 

Pagaliau 19 val. jau pasienio stotis Mažei- 
kiai. Čia apie žymaus svečio atvykimą niekas 
nežino: telegrama dar negauta, niekas neparuoš- 
ta. Geležinkeliečių tarpe sumišimas. O traukinys 
į Latviją bus tik sekančios dienos rytą. Apsi- 

Pirmasis nepriklausomos Latvijos 
Rygos vysk. Eduardas O'Rourke 
1876 - 1943 


stojimui vieta nenumatyta. Teko keleiviams pasi- 
tenkinti stoties keleiviams skirta patalpa — silp- 
nai apšviestu kambariu, kur buvo tik trys prie 
plikų sienų pastatytos lovos. Keleiviai nemigę 
šnekučiavosi iki ryto antros valandos, kol trauki- 
nys pajudėjo į Latviją. 

Pirmoje Latvijos geležinkelio stotyje Ratti 
pasitiko vysk. O'Rourke atstovas. Atvykus į Min- 
taują, čia laukė vysk. O'Rourke, miesto klebo- 
nas K. Jasėnas, kun. Trukans, švietimo vicemi- 
nistras, Liepojos klebonas ir kiti. Rygos stotyje 
laukė valdžios atstovai ir žmonės, ne tik kata- 

likai, bet ir protestantai. Svečias buvo apgyven- 
dintas “Peterspil'' viešbutyje ir jam priskirtas 
palydovas-vadovas, vienas kapitonas. 
1920.III.21 Ratti dalyvavo Šv. Jokūbo bažny- 
čioje, vysk. O'Rourke pontifikalinėse Mišiose. 
Tiek vyskupo O'Rourke, tiek ir Ratti lotyniškas 
kalbas vertė kun. Kazimieras Jasėnas (1867-1934) 
į keturias vietos katalikų vartojamas kalbas: lat- 
vių, lietuvių, lenkų ir vokiečių. Pellegrinetti pa- 
stebėjo, kad tai nebuvo Senojo Tastamento Ba- 
belis, o tik Naujojo Testamento Sekminės. 


Deryboms su valdžios atstovais buvo skirta 
kovo 22 diena, tad vizitatorius turėjo progos 
aplankyti Rygos miesto muziejus, bibliotekas, 
kuriose buvo daug senų rankraščių ir knygų. 
Miesto bibliotekoje pamatė artistinį, ranka rašy- 
tą mišiolą, kadaise priklausiusį katedrai, XIII 
a. ranka rašytą psalmių komentarą. Aplankė taip 
pat katedros muziejų ir pačią katedrą, dabar pro- 
testantų rankose, statytą 1211-1216 m. Kad tai 
būta katalikų šventovės, rodo vienas lango vit- 
ražas su Marijos atvaizdu. Ratti patiko katedros 
vargonų koncertas, senųjų vienuolynų pastatai, 
stilingos Šv. Petro ir Šv. Jokūbo bažnyčios. Pasta- 
rąją po keletos metų Latvijos vyriausybė pripa- 
žino katalikams kaip katedrą. Aplankė taip pat 
įvairius civilinius paminklus ir Dauguvos krantus. 


Kovo 22 d. vyko pasitarimai su Latvijos vy- 
riausybe. Tų pasitarimų išdava buvo po poros 
metų pasirašytas tarp Latvijos ir Šv. Sosto kon- 
kordatas, pirmasis pop. Pijaus XI pontifikate, tais 
pat metais paskyrimas latvio vyskupo Springovi- 
čiaus, Kuršo priskyrimas prie Rygos arkivyskupi- 
jos. Pasitarimuose, kurie užtruko ketvertą valan- 
dų, dalyvavo vysk. O'Rourke, prel. J. Rancans 
(vėliau Rygos arkivyskupo pagalbininkas), prezi- 
dentas Čakste, ministras pirmininkas Ulmanis, už- 
sienio reikalų ministras Mejerovičs, juristas Al- 
bats ir kt. Ratti Latvijoje rado pilną pasitikėji- 
mą ir nuoširdų norą bendradarbiauti. Todėl pa- 
sitarimai vyko labai sklandžiai. 

Sekančią dieną Ratti būtinai norėjo pamaty- 
ti Baltijos jūrą, prie kurios spiečiasi devynios 

tautos ir kalbos. Buvo nuvežtas prie Dauguvos 
žiočių Daugagryva. Užlipus ant kopų viršūnių, 
atsiskleidė galingas gamtos vaizdas. Dauguvos 
stumiamos milžiniškos ledo lytys slinko į jūros 
plotus. Susižavėjęs neregėtu vaizdu, pamatęs ir 
palaiminęs Baltijos jūrą, Ratti atsisveikino su žie- 
mos varžtus laužiančia jėga, kuri buvo simbolis 
Pabaltijo tautų, besiveržiančių į laisvę. Grįžus 
atgal į Rygą, vėl vyko įvairūs pasitarimai, po- 
kalbiai. Ratti rinko žinias apie Estiją, Suomiją 
ir ten esančius katalikus. 

Kovo 24 buvo paskutinė diena Rygoje. Vy- 
riausybė atsisveikinimui surengė šaunias vaišes. 
Daugybė pakviestų svečių stebėjosi stalo vidu- 
ryje milžinišku keptu kalakutu, sakydami: “dide- 
lis kaip veršis“. Garbingam svečiui paaiškinta, 
kad kalakutą auginusi ir paruošusi vaišėms pati 
prezidentienė. Čia ji pasirodė kaip patyrusi šei- 
mininkė. O Ratti kiekvienam prasčiokiškam ges- 
tui, nors ir pats buvo kilęs iš liaudies, teikė 
tam tikros prasmės. Šiuo atveju ištaigingame dip- 
lomatiškame pobūvyje rado sveiko patriarchališ- 
ko gyvenimo apraiškų. 

Ratti grįžimą iš Rygos į Varšuvą, pavaizduo- 
sime sekretoriaus Pellegrinetti atsiminimų žo- 
džiais: 

Stotyje Ratti, nuoširdžiai atsisveikintas, užima vietą pa- 
kenčiamame rusiškame vagone, viename iš nedaugelio liku- 
sių Latvijos teritorijoje. Kitą traukinio dalį sudarė gyvuli- 
niai vagonai, prisikimšę žmonių, nes traukinys iš Rygos į 
Daugpilį eina tik tris kartus savaitėje. O pravažiuoti tuos 
200 km reikėjo 18 valandų ... Šaltą naktį kaimiečiai susi- 
kūrė ugnį pačiuose vagonuose, visai neimdami į galvą gais- 
ro pavojaus. 

Pasiekta Daugpilis. Čia lenkų katalikų kolonija šventiš- 
kai priėmė svečią iš Romos. Visur matyti kariuomenės bū- 
riai. Netoli Polocko ėjo šiaurės fronto linija. Iš Daugpilio 
tolimesnę kelionę paruošė lenkų kariuomenės pulkininkas 
Galli (lenkas itališka pavarde). 

Kovo 26 d. 16 val. automobiliu pasiekėme Dauguvos 
krantą. Tiltas rusų sugriautas ir dar neatstatytas. Vandens 
srovė neša baltas žaibuojančias ledo lytis... Persikeliant 
per upę, netrūko pavojų. Plaukiantys ledai siekė 6-7 metrų 
dydžio. Tačiau apkaustyta valtis, patyrusių irkilininkų vairuo- 
jama, sugebėjo nugalėti chaotišką sąmyšį, išnirdama tarp le- 
dų daugybės. Prilaikomi raumeningų rankų, galėjome laimin- 
gai išlipti į krantą. Atsikvėpėme. Čia mūsų laukė du lai- 

velio pavidalo keturračiai vežimėliai, naudojami vietos ūki- 
ninkų. Kaip kam geriau, atsisėdę ant savo lagaminų ir tru- 
pučio šieno, vykome laukų keleliu. Vežimėlius traukė keturi 
liesi arkliai, kurie visai nesididžiavo tokiu nepaprastu sve- 
čiu ir nesiteikė paspartinti savo filosofiškų žingsnių. Išvy- 
kus į plentą, reikėjo nelengvai įkopti į karišką vežimą, ku- 
ris, tarp krūvos įvairiausių dėžių, kratydamas ir mėtydamas, 
nuvežė mus į Kalkūnų stotį. Mons. Ratti dažnai mielai 
prisimindavo šiuos mažus nuotykius, kada trumpame ruože 
teko išbandyti tiek susisiekimo priemonių, nuo seniausių 
iki naujausių.!7 


Kalkūnų stotyje laukė traukinys į Vilnių, ku- 
rį Ratti pravažiavo, rodos, nesustodamas. Varšuvą 
pasiekė 1920.III.28. 

Vizitatoriaus Ratti pasitarimų Rygoje vaisiai 
tuojau pasirodė: 

1. Kuršas (bula Maxime interest) 1920.VI. 
buvo atskirtas nuo Žemaičių vyskupijos ir pri- 
skirtas Rygos vyskupijai. 

2. Rygos vyskupu, O'Rourke perkėlus į Dan- 
cigą, paskirtas latvis J. Spingovičs, konsekruotas 
Aglonoje 1920.VIII.2. 

3. Vos Ratti išrinkus popiežiumi, 1922.V.30 
buvo pasirašytas konkordatas tarp Šv. Sosto ir 
Latvijos vyriausybės. 


Pijus XI (anksčiau apaštališkasis vizitatorius) 
buvo vienintelis istorijoje popiežius asmeniškai 
aplankęs Lietuvą ir Latviją. Savo lankymąsi Lie- 
tuvoje Pijus XI prisimindavo ir pabrėždavo, pri- 
imdamas audiencijoje tiek atskirus asmenis, tiek 
maldininkų grupes, kurių 1925-1938 m. laikotar- 
pyje į Romą buvo atvykusios septynios. Ne kar- 
tą tokiomis progomis jis paminėdavo savo akimis 
matęs Lietuvos kraštą, jos gyventojų pamaldumą 
ir prisirišimą prie Bažnyčios ir Šv. Sosto. 

ia proga noriu paminėti mažą epizodą iš 
asmeniško patyrimo. 1935 m. teko palydėti ma- 
rijonų vienuolijos vyr. vadovą A. Cikoto į pri- 
vačią audienciją pas pop. Pijų XI. Pagal proto- 
kolą, po Cikoto buvau įleistas į popiežiaus dar- 
bo kambarį ir aš. Sveikindamas atsiklaupiau prie 
kėdėje ant tam tikro paaukštinimo sėdinčio po- 
piežiaus. Jis uždėjo ranką man ant galvos ir 

paklausė, iš kur esu kilęs. Atsakiau — iš Mari- 
jampolės. 

— O Marijampolė ar toli nuo Kauno? 

— Apie 50 km. 

— Kaune esu buvęs. Dabar Kaunas tikriau- 
siai yra pasikeitęs, išgražėjęs. Juk tai dabar Lie- 
tuvos sostinė... 

Tai vis seni prisiminimai iš lankymosi Lie- 
tuvoje. 

Po to, kai jau buvo pasirašytas tarp Šv. Sos- 
to ir Lietuvos vyriausybės konkordatas (1927.I1X. 
27), 1928 m. balandžio mėn. visi Lietuvos vys- 
kupai, išskyrus Karevičių ir Reinį, drauge nuvy- 
ko į Romą padėkoti popiežiui už Lietuvos baž- 
nytinių reikalų sutvarkymą — atskiros bažnyti- 
nės provincijos įsteigimą ir konkordatą, išdėsty- 
ti Lietuvos Bažnyčios aktualiuosius reikalus, 
planus, rūpesčius. Po to vizito Pijus XI 1928. 
VI.24 atsiuntė Lietuvos vyskupams apaštališką 
laišką “Peculiari guadam“,!* kuriame sumini ir 
apaštališkojo vizitatoriaus arkiv. Jurgio Matulaičio 
veiklą ir tėvynės meilę. Popiežius Pijus XI tame 
laiške rašo: 


Po to, kai jau neseniai “Lithuanorum gente“ bula įstei- 
gėme Lietuvos bažnytinę Provinciją, jūs ypatingu greitumu 
ir rūpestingumu norėjote visi drauge aplmhkyti Romą, kata- 
likų tikėjimo centrą, teisingai jausdami, kad Lietuvos reli- 
ginių ir civilinių dalykų atnaujinimas padarys jūsų apašta- 
lavimą sėkmingą tik tada, kai jūsų kiekvieno kaimenė kas- 
dien vis labiau bus sujungta su Vyriausiuoju Ganytoju, kad 
iš jo per jus gautų išganingų ir sektinų nurodymų. 

Kadangi Mums buvo malonu tokia puikia proga su ju- 
mis pasimatyti ir pasikalbėti, ypač apie reikalus jūsų tėvy- 
nės, kurią Mes patys lankėme ir pažinome, dėl to, atsa- 
kydami į jūsų rūpesčius, negalime susilaikyti jums nerašę; 
juo labiau, kad jūsų išdėstyta Lietuvos padėtis ragina Mus 
šioje Mums mylimiausioje tautoje dvasinį gyvenimą vis la- 
biau stiprinti. 

Toliau Pijus XI, pasidžiaugęs vyskupų nusi- 
statymu tobulinti įstaigas, ypač mokyklas, ragina 
telkti jaunimą į katalikiškas organizacijas, primena 
tėvų teisę ir pareigą auklėti vaikus, nes iš Baž- 
nyčios vedamų mokyklų išeina geri, valstybei 
naudingi piliečiai. Čia popiežius priminė Lietu- 
vos konkordato nuostatus, kuriuose matoma Baž- 

nyčios ir valstybės bendradarbiavimo nauda auk- 
lėjimo srityje. Toliau popiežius rašo: 

Šioje vietoje negalime susilaikyti neprisiminę tą švie- 
siausią Ganytoją Jurgį Matulevičių, kuris Mūsų pavedimui 
pilnai paklusdamas ir uoliai dirbdamas, šiam religinių daly- 
kų atnaujinimui nutiesė kelią. Iš jo pavyzdžio aiškiai maty- 
ti, kiek daug norimų dalykų galima pasiekti draugėn sujun- 
gus Dievo ir tėvynės meilę. 

